މާލޭގައި ކޮވިޑް ފެތުރެންފެށުނު ކަމަށް ބެލެވެނީ ދެތިން ހަފްތާ ކުރިން: ޑރ. ނަޒްލާ މުސްތަފާ – Dhen.mv\nމާލޭގައި ކޮވިޑް ފެތުރެންފެށުނު ކަމަށް ބެލެވެނީ ދެތިން ހަފްތާ ކުރިން: ޑރ. ނަޒްލާ މުސްތަފާ\nApril 20, 2020 - 9:29 pm\nމާލޭގައި ކޮވިޑް ފެތުރެންފެށުނު ކަމަށް ބެލެވެނީ ދެތިން ހަފްތާ ކުރިން ކަމަށް ޑރ. ނަޒްލާ މުސްތަފާ ވިދާޅުވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުގައި ޑރ. ނަޒްލާ ވިދާޅުވީ ކޮމިއުނިޓީ ސްޕްްރެޑެއް ފެށިފައި އޮތް ކަމަށް ގަބޫލު ކުރެވެނީ ދެތިން ހަފުތާއެއް ވަރު ކުރިން ކަމަށާއި އޭގެ ކުރިން ވެސް އެކި ޓެސްޓްތައް ހަދަމުން ދިޔައިރު ބަލި ޖެހިފައިވާ މީހަކު ފާހަގަ ވެފައެއް ނެތް ކަމަށެވެ.\nޑރ. ނަޒްލާ ވިދާޅުވީ ލެބްގައި ކޮންޓެމިނޭޓް ބުމުގެ ފުރުސަތު ވަރަށް ކުޑަވާނެ ކަމަށެވެ. އެހެންކަމުން ފައްސިވި ކޭސްތަކާ ގުޅުން ހުރިތޯ ބަލާފައިވާނެ ކަމަށް ޑރ. ވިދާޅުވިއެވެ.\n"ސާމްޕަލް ނެގޭ ގޮތުން ވެސް ނައްސި ވެސް ވެދާނެ. ފައްސި ވެސް ވެދާނެ. އަޅުގަނޑުމެން ގިނަ ފަހަރު ބަލަނީ ފައްސި ކޭސްތަކާ ގުޅުން ހުރެގެން އަންނަ ކޭސްތައް އެއީ ފައްސި ކޭސްތައް ކަމަށް." ޑރ. ނަޒްލާ ވިދާޅުވިއެވެ.\nމިދުވަސްވަރު ސަމާލުކަން ދޭންވީ ކަންކަމަށް އަލި އަޅުވާލައި ޑރ. ނަޒްލާ ވިދާޅުވީ ގޭގޭގެ ކުޑަދޮރުތައް ހުޅުވާފައި ބެހެއްޓުން ވަރަށް މުހިންމު ކަމަށާއި ކާރުގައި ދާ އިރު ވެސް ކާރުގެ ދޮރުތައް ހުޅުވާލައިފައި ބެހެއްޓުން މުހިންމު ކަމަށެވެ.\nއޭގެ ސަބަބަކީ ވައިރަސް މަދުކޮށްދޭނެ ކަމަށާއި ރާއްޖޭގެ ކޭސްތަކުން ފެނުނު އެއް ކަމަކީ އެއްތަނެއްގައި އުޅޭ ގިނަ ބަޔަކު ފައްސިވުން ކަމަށް އޭނާ ފާހަގަ ކުރެއްވިއެވެ.\n"ޑެލިވަރީ ކުރާއިރު، ޑެލިވަރީ ކުރާ މީހާއާ ވެސް ތިން ފޫޓުގެ ދުރުމިނެއް ބަހައްޓަން ވާނެ. މިސާލަކަށް ގޮނޑިއެއް ބަހައްޓާފައި އެ ގޮނޑީގައި ވެސް އެއްޗެހި ބަހައްޓަން ބުނެވިދާނެ. މީގެ އިތުރުން ދެން އެންމެ މުހިންމު ކަމަކީ އޮންލައިން ޓްރާންސެކްޝަން ހެދުން." ޑރ. ނަޒްލާ ވިދާޅުވިއެވެ.\nރާއްޖެއިން މިހާތަނަށް ފައްސިވި މީހުންގެ އަދަދު މިހާރު ވަނީ 67 އަށް އަރާފައެވެ. އޭގެ ތެރޭގައި ހިމެނެނީ 29 ދިވެހިނާއި 38 ބިދޭސީންނެވެ.\nރާއްޖެއިން މިއަދު އެކަނި ވެސް މިހާތަނަށް ވަނީ 15 ކޭސް ފެނިފައެވެ.\nވެރިރަށް މާލެއިން ގިނަ އަދަދަކަށް މީހުން ފައްސިވަމުން އަންނައިރު، މާލެ ސަރަހައްދު މިވަގުތު އޮތީ 14 ދުވަހުގެ ލޮކްޑައުނެއްގައެވެ.


Tree Top Hospitalun Skin Prick Allergy Testing, Immunotherapy Ge Khidhumai Tha'aaraf Kohfi ޓްރީ ޓޮޕް ހޮސްޕިޓަލުން ސްކިން ޕްރިކް އެލާރޖީ ޓެސްޓިން އަދި އިމިއުނޮތެރަޕީގެ ހިދުމަތްތައާރަފްކޮށްފި – Huvadhoo News Tree Top Hospitalun Skin Prick Allergy Testing, Immunotherapy Ge Khidhumai Tha'aaraf Kohfi Huvadhoo News\nޓްރީ ޓޮޕް ހޮސްޕިޓަލުން ސްކިން ޕްރިކް އެލާރޖީ ޓެސްޓިން އަދި އިމިއުނޮތެރަޕީގެ ހިދުމަތްތައާރަފްކޮށްފި\nޓްރީ ޓޮޕް ހޮސްޕިޓަލުން ހާއްސަ އެލާރޖީ ޓެސްޓިންގ އަދި އިމިއުނޮތެރަޕީގެ ހިދުމަތްތަކެއް ތައާރަފްކޮށްފިއެވެ.\nޓްރީ ޓޮޕް ހޮސްޕިޓަލްގެ އިއަރ، ނޯސް، ތްރޯޓް (އީ.އެން.ޓީ) އަދި ރެސްޕިރޭޓަރީ ޑިޕާޓްމަންޓްގެ ފަރާތުން ތައާރަފްކުރާ ސްކިން ޕްރިކް އެލާރޖީ ޓެސްޓިން އަދި އިމިއުނޮތެރަޕީގެ ހިދުމަތުގެ އެހީގައި ކުޑަ ވަގުތުކޮޅެއް ތެރޭގައި އެއްވެސް އެލާރޖީއެއްގެ އަސަރެއް ހުރިތޯ ބަލާލެވެއެވެ. އާންމުގޮތެއްގައި ސްކިން ޕްރިކް އެލާޖީ ޓެސްޓް ހަދަނީ ތަފާތު ވައްތަރުގެ ކުނޑިއައް، ކާ އެއްޗިއްސަށް ނުވަތަ ހިރަފުހަށް އެލާރޖިކްވޭތޯ ބެލުމަށެވެ. ބޮޑެތި މީހުންގެ ގައިގައި މި ޓެސްޓް ހަދާނީ މީހާގެ އަތުގައެވެ.\nސްކިން ޕްރިކް އެލާރޖީ ޓެސްޓިން ހެދުމަށްޓަކައި ހާއްސަ ކަށްޓެއް ބޭނުންކުރެވިގެން ދާނެއެވެ. އަދި މި ޓެސްޓަކީ އެއްވެސް ވަރަކަށް ތަދު އިހުސާސް ނުކުރެވޭ އަދި ކުޑަ ވަގުތުކޮޅެއްގެ ތެރޭގައި ނިންމާލެވޭ ޓެސްޓެކެވެ. ޓްރީ ޓްރީ ޓޮޕް ހޮސްޕިޓަލުން ސްކިން ޕްރިކް އެލާރޖީ ޓެސްޓިން އަދި އިމިއުނޮތެރަޕީގެ ހިދުމަތްތައް ފޯރުކޮށްދެނީ5އަހަރުން މަތީގެ މެހެމާނުންނަށެވެ.\nޓްރީ ޓޮޕް ހޮސްޕިޓަލްގައި ސްކިން ޕްރިކް އެލާރޖީ ޓެސްޓިން އަދި އިމިއުނޮތެރަޕީގެ ހިދުމަތްތައް ފޯރުކޮށްދިނުމުގައި އިސްކޮށް އުޅުއްވަނީ އީ.އެން.ޓީ ސްޕެޝަލިސްޓް، ޑރ. ޗަންދްރަޝޭކަރް ރަވަލް އާއި ފުއްޕާމޭގެ ހާއްސަ ޑޮކްޓަރ ޑރ. ރަގުލާން ރާޖާލިންގަމްއެވެ. ޑރ. ރަވަލް އަކީ މެޑިކަލް މެނޭޖްމަންޓް އަދި އެޑްމިނިސްޓރޭޝަން، ކުއްލި ފަރުވާ، އައި.ސީ.ޔޫ އަދި އޮޓޮލޮޖީ ސާރޖަރީކުރުމުގައި އެތައް އަހަރެއްގެ ތަޖްރިބާ ހޯއްދައިފައިވާ ޑޮކްޓަރެކެވެ. މީގެ އިތުރުން ޑރ. ރަވަލް އަކީ ރަވަލް ސަރޖިކަލް ހޮސްޕިޓަލުގެ ވެރިފަރާތް ކަމުގައިވެސްމެއެވެ. އަދި ދާދި ފަހުން ގަވަމަންޓް އޮފް މަހަރާސްޓްރަގެ ހެލްތް ޑިޕާޓްމަންޓްގައި އީ.އެން.ޓީ ސްޕެޝަލިސްޓެއްގެގޮތުގައިވެސް މަސަތްކަތް ކުރައްވާފައި ވެއެވެ.ފުއްޕާމޭގެ ހާއްސް ޑަކްޓަރު، ޑރ. ރަގުލާން އަކީ ސިއްހީ ދާއިރާގައި ދިހަ އަހަރައްވުރެ ގިނައިން ހިދުމައްކުރައްވާފައިވާ ބޭފުޅެކެވެ. މީގެ އިތުރުން ޑރ. ރަގުލާން އަކީ އިންޑިއާގެ ޗެޓިނާޑް މެޑިކަލް ކޮލެޖް އަދި ރިސަރޗް އިންސްޓިޓިއުޓްގައި އެސޯސިއޭޓް ޕްރޮފެސަރގެ މަގާމް އަދާކުރައްވާ ބޭފުޅެކެވެ.\nއިތުރު މަޢުލޫމާތު ހެއްދެވުމަށް 3351610 ގުޅުއްވާ ނުވަތަcare@treetophospital.com އަށް އީމެއިލް ކުރެއްވުން އެދެމެވެ.


Maldivian ge2muvazzafakah hamalaa dhee faisaa thakeh feyriganefi - vNews.mv\nމޯލްޑިވިއަންގެ ދެ މުވައްޒަފަކަށް ހަމަލާދީ، ފައިސާތަކެއް ފޭރިގަނެފި\nޒިދާން މުޙައްމަދު Gn. Fuvahmulah | 17 November 2021, 12:01\nފުވައްމުލަކު ވައިގެ ބަނދަރުގައި މަސައްކަތްކުރާ ގައުމީ އެއާލައިންގެ ދެ މުވައްޒަފަކަށް ހަމަލާދީ ފައިސާތަކެއް ފޭރިގަނެފިއެވެ.\nދިވެހި ގައުމީ އެއާލައިން މޯލްޑިވިއަން އިން ބުނެފައި ވަނީ ފުވައްމުލަކު ވައިގެ ބަނދަރުގައި މަސައްކަތްކުރާ ދެ މުއައްޒަފުން ސޭލްސް ނިންމާ ބެންކަށް ފައިސާ ޖަމާކުރަންދިޔަ ވަގުތު، ތޫނު އެއްޗަކުން ހަމަލާދީ ޒަޚަމްކޮށްލާ ފައިސާތައް ފޭރި ގަނެފައިވާ ކަމަށެވެ.\nވީނިއުސްއަށް މައުލޫމާތު ލިބިފައިވާ ގޮތުގައި ފޭރިގަނެފައި ވަނީ ގާތްގަނޑަކަށް 100،000 (އެއް ލައްކަ) ދިވެހި ރުފިޔާއެވެ. އޭގެ ތެރޭގައި 448 ޔޫއެސް ޑޮލަރު ވެސް ހިމެނެއެވެ. މިކަން މޯލްޑިވިއަނުން ވަނީ ކަށަވަރުކޮށްދެއްވާފައެވެ.\nމިކަން ފުލުހުންނަށް ހުށައަޅާފައިވާ ކަމަށާއި، މި ހާދިސާގައި ޒަހަމްވި މުއައްޒަފަށް ހޮސްޕިޓަލުގައި ފަރުވާ ދިނުމަށް ފަހު ދޫކޮށްލާފައިވާކަމަށް މޯލްޑިވިއަނުން މައުލޫމާތުދެއެވެ.\nމިމައްސަލަ ތަހުގީގު ކުރަމުން އަންނަކަން ފުލުހުން ހާމަކޮށްފައިވެއެވެ.\nވިޔަފާރި ރާއްޖެ މޯލްޑިވިއަން\nމިހާރުދެން މިރާއްޖޭގެ ކަންތައް މިދަނީ ދިވެއްސަކު ހުވަފެނުންވެސް ދެކެފައި ނުވާފަދަ ބިރުވެރި ނުރައްކާ ގޮތަކަށް. ދުނިޔެމަތީގެ ސުވަރުގެ ކަމަށް އަހަރެމެން ބުނެ އުޅޭ އަދި އަމާން ތަނެއްގެ ގޮތުގައި ވިއްކަން މިއޮތް ބިންތަކަށް މިވާ ގޮތުން ގޮތްހުސްވާވަރުވޭނޫންތަ.


ފޭސްބުކް – އިސްލާމްދީނުގެ ޢިލްމު ފެތުރުމުގައި ބޭނުންކުރައްވާށެވެ. – Ilm\nފޭސްބުކް – އިސްލާމްދީނުގެ ޢިލްމު ފެތުރުމުގައި ބޭނުންކުރައްވާށެވެ.\nހެޔޮކަމަކަށް މީހަކަށް މަގުދައްކައިފި މީހަކަށް، އެހެޔޮކަން ކުރާ މީހާއަށް ނުވަތަ އެހެޔޮކަން ކުރާ މީހުންނަށް ލިބޭ މިންވަރަށް ސަވާބާއި ދަރުމަލިބޭނެއެވެ. އެއީ އެހެޔޮކަން ކުރާ މީހުންގެ ސަވާބާއި ދަރުމައިން އެއްވެސް މިންވަރެއް އުނިނުވާ ޙާލުގައެވެ.\nމިއީ އުފާވެރި ޚަބަރެކެވެ. މިސާލަކަށް މިއަދު އަޅުގަނޑުމެންގެ ތެރެއިން މީހަކު އޭނާގެ ދަރިއަކަށް ނުވަތަ އެއްބަނޑު މީހަކަށް ނުވަތަ އެހެންވެސް މީހަކަށް ނަމާދުކުރާނެ ގޮތް ދަސްކޮށްދިނީއެވެ. އޭގެ ރުކުންތަކާއި ވާޖިބުތަކާއެކު ފުރިހަމަ ނަމާދެއް އަދާކުރާނެ ގޮތެވެ. ނުވަތަ ވުޟޫކުރަން ނޭނގޭ މީހަކަށް ވުޟޫކުރަން ދަސްކޮށްދިނީއެވެ. ނުވަތަ …… މިފަދަ ކޮންމެވެސް ހެޔޮކަމަކަށް މަގުދެއްކީއެވެ.\nސަވާބާއި ދަރުމަ ހޯދުމަކީވެސް ފަސޭހަކަމެއް ކަމުގައި ވެއެވެ. ނަމަވެސް… އެކަން ކުރާމީހުން މަދެވެ. އެކަން ކުރުމުގެ ތައުފީޤް ލިބޭ މީހުން މަދެވެ. އިޚްލާޞްތެރިން މަދެވެ.\nރަސޫލުﷲ ޞައްލަﷲ ޢަލައިހި ވަސައްލަމް ގެ މިޙަދީޘަށް ޢަމަލު ކުރުމުގެ ބޭނުމުގައެވެ. އެކަލޭގެފާނު ޙަދީޘްކުރެއްވިއެވެ. (مَنِ اسْتَطَاعَ مِنْكُمْ أَنْ يَنْفَعَ أَخَاهُ فَلْيَنْفَعْهُ) މާނައަކީ: “ތިޔަބައިމީހުންގެ ތެރެއިން އެމީހެއްގެ އަޚާއަށް ފައިދާކުރަނިވި ފަދަ ކަމެއް ކުރުމުގެ ކުޅަދާނަކަން ލިބިގެންވާމީހާ ފަހެ އެކަން ކޮށްދޭށެވެ”.


SunOnline: Mahmoodge maru: Bidheysee meehaa aa eku ithuru bayaku baiverivi kamah faahaga eh nuvey!\nމަހުމޫދުގެ މަރު: ބިދޭސީ މީހާއާއެކު އިތުރު ބަޔަކު ބައިވެރިވިކަމަށް ފާހަގައެއް ނުވޭ\nޢާލިމް އަބްދުއްލަތީފް 24 Oct 2021, 18:53\nމަހުމޫދު ގެއްލުނު ރޭ އަޑެއް އިވުނު ގެއެއް ބަލައިފާސްކުރަނީ ---\nއދ. ދަނގެތީގައި މަރައިލައިފައި އޮއްވާ ފެނުނު މަހުމޫދު އަބޫބަކުރުގެ މަރާލުމުގެ ތުހުމަތުގައި ހައްޔަރުކުރި ބިދޭސީމީހާގެ އިތުރުން އެހެން މީހަކު ނުވަތަ ބައެއްގެ ބައިވެރިވުން އޮތްކަމަށް ފާހަގަ ނުކުރެވޭ ކަމަށް ފުލުހުން ބުނެފިއެވެ.\nފުލުހުން މިއަދު ނެރުނު ބަޔާނެއްގައި ބުނީ މަހުމޫދު ގެއްލިގެން ހޯދަމުން ދަނިކޮށް ފެނުނީ މަރާލުމަށްފަހު ބޮލާއި ފައިގައި ގޯންޏެއް އަޅުވައި ފަޅު ގެއެއް ތެރޭގައި ހުރި ފެންވަޅެއްގެ ތެރެއަށް ވައްޓައިލައިފައި އޮއްވާ ކަމަށެވެ.\nއެ މައްސަލައިގެ ތުހުމަތުގައި މި މަހުގެ 16ވަނަ ދުވަހު ހެނދުނު 10:36ހާއިރު ބަނގްލަދޭޝް ރައްޔިތެއް ކަމަށްވާ ޝާ އަލޮމް މިއާ (29) ކޯޓު އަމުރެއްގެ ދަށުން ހައްޔަރު ކޮށްފައި ވާ ކަމަށެވެ. އަދި އޭނާގެ ބަންދަށް ދަނގެތީ މެޖިސްޓްރޭޓް ކޯޓުން 15 ދުވަހުގެ މުއްދަތެއް ޖަހައިފައިވާ ކަމަށް ވެސް އެ ބަޔާނުގައި ބުނެފައިވެއެވެ.\nފުލުހުން ބުނީ މި މައްސަލައިގެ ތަހުގީގުގައި ޝާ އަލޮމް މިއާ ދަނގެތީގައި ދިރިއުޅެމުންދިޔަ ގެ ބަލައި ފާސްކޮށް މައްސަަލައާ ގުޅުންހުރި ކަމަށް ބެލެވޭ ގިނަ އަދަދެއްގެ ތަކެތި ވަޅުލައިފައިވަނިކޮށް ހޯދައިފައިވާ ކަމަށެވެ. އަދި އެތަކެތި ތަހުލީލުކުރުމަށް ފުލުހުންގެ ބެލުމުގެ ދަށަށް ގެނެސްފައިވާ ކަމަށް ވެސް އެ ބަޔާނުގައި ބުނެފައިވެއެވެ.\nފެނުނު ތަކެތީގެ ތެރޭގައި މަހުމޫދުގެ ފޯނާއި އައިޑީ ކާޑުގެ އިތުރުން މައްސަލައާ ގުޅޭ އިތުރު ހެކިތައް ހިމެނޭ ކަމަށް ވެސް އެ ބަޔާނުގައި ވެއެވެ.\nމަހުމޫދު މަރާލުމުގައި ޝާ އަލޮމް މިއާގެ އިތުރުން އިތުރު މީހެއްގެ ނުވަތަ ބައެއްގެ ބައިވެރިވުުން އޮތްކަމަށް މިހާތަނަށް ކުރެވުނު ތަހުގީގުން ފާހަގަ ނުކުރެވޭ ކަމަށް ވެސް ފުލުހުން ބުނެއެވެ.\nމަހުމޫދުގެ ހަށިގަނޑަށް ތިރީހަށްވުރެ ގިނަ ހަމަލާ ދީފައިވޭ!\nބީއެމްއެލްއިން ދަނގެތީގައި އޭޓީއެމް ސެންޓަރެއް ހުޅުވައިފި


އައްޝައިޚް ޝަފީޢު އަބްދުﷲ | Dhiislam | Dhiislam\nقال ابن المبارك رحمه الله (رب عمل صغير تكبره النية ورب عمل كبير تصغره النية) މާތް މަތިވެރި ތާބިޢީ ބޭކަލެއް ކަމުގައި ވާ ޢަބްދުﷲ އިބްނު ...\nއައްޝައިޚް ޝަފީޢު އަބްދުﷲ މެއި 19, 2020 0\nއިންސާނާ މަރުވުމަށްފަހުވެސް ފައިދާ ކުރާނޭ3ޢަމަލެއް!\n(إذا مات الإنسان انقطع عمله إلا من ثلاث : صدقةٌ جاريةٌ ، وعلمٌ يُنْتَفَعُ بِهِ ، وولدٌ صَالِحٌ يَدْعُو له ) الترمذي – ...\nއައްޝައިޚް ޝަފީޢު އަބްދުﷲ މެއި 15, 2020 0\nރޯދަވެރިންނަށް 06: ހާރުކެއުން ފަސްކުރުން\n"ރޯދަވެރިންނަށް" މިނަމުގައި ރަމަޟާންމަހު ގެނެސްދެމުންދާ ސީރީޒްގެ ހުރީ އެޕިސޯޑްތައް ބައްލަވާ!\nއައްޝައިޚް ޝަފީޢު އަބްދުﷲ އޭޕްރިލް 29, 2020 0\nރޯދަވެރިންނަށް 05: ހާއްސަ ދޮރުކޮޅެއް!\nއައްޝައިޚް ޝަފީޢު އަބްދުﷲ އޭޕްރިލް 28, 2020 0\nރޯދަވެރިންނަށް 04: ގޮމަކަސްތޫރި ވަސް!\nއައްޝައިޚް ޝަފީޢު އަބްދުﷲ އޭޕްރިލް 27, 2020 0\nރޯދަވެރިންނަށް 03: ރޯދަވެރިޔާ ގެ ދުޢާ އަކީ އިޖާބަވެގެންވާ ދުޢާއެއް\nއައްޝައިޚް ޝަފީޢު އަބްދުﷲ އޭޕްރިލް 26, 2020 0\nރޯދަވެރިންނަށް 02: ރޯދަވެރިޔާއަށް ދެ އުފަލެއްވޭ\nރޯދަވެރިންނަށް 01: ރޯދައިގެ ސަވާބާއި ދަރުމަ ޚާއްސަވެގެންވޭ\nއައްޝައިޚް ޝަފީޢު އަބްދުﷲ އޭޕްރިލް 24, 2020 0\nއަލްމަރްޙޫމު އައްޝައިޚް ޢުމަރު ޢީސާގެ ބަސްފުޅެއް (ޢިލްމުވެރިންނަށް ޚާއްޞަ…)\nޝެއިޚް ޢުމަރު ޢީސާގެ ކުރު ތަޢާރަފެއް؛ ޝެއިޚް ޢުމަރު ޢީސާގެ (ޢިސާ ކަލޭގެފާނުގެ ދޮންމަނިކުގެ) ބައްޕާފުޅަކީ ގުޅީ ޢަލީކަލޭގެފާނުގެ ޢީސާކަލޭގެފާނެވެ. މަންމާފުޅަކީ، ރަންފުޅުގޭ ދޮންމަނިކެވެ. ޝެއިޚް ކިޔަވާވިދާޅުވީ މިޞްރުންނެވެ. ޝައިޚް ޢުމަރު ...\nއައްޝައިޚް ޝަފީޢު އަބްދުﷲ އޭޕްރިލް 5, 2020 0\nއިސްލާމީ ޝަރިޢާތަކީ ވަރަށް މާތް މަތިވެރި ޝަރީޢަތެކެވެ. އެއީ ރައްބުލް ކާއިނާތުގެ ޝަރީޢަތެވެ. އިންސާނާ އުފެއްދެވި މަތިވެރި އިލާހުގެ ޝަރީޢަތެވެ. އިންސާނާގެ ހުރިހާ ކަމެއް މޮޅަށް ދެނެވޮޑިގެންވާ ފަރާތުން ބާވައިލެއްވި ޝަރީޢަތެކެވެ. ...\nއައްޝައިޚް ޝަފީޢު އަބްދުﷲ މާރޗް 14, 2020 0\nދަރީންގެ މެދުގައި ހަމަހަމަކުރުން\nމާލެއަކީ ދުނިޔޭގައި އެންމެ ބޮޑަށް ތޮއްޖެހިފައިވާ ވެރިކަން ކުރާ ރަށެވެ. އެހެންކަމުން، މި މާލޭގައި ޢައިލާތައް އުޅެނީ ކުޑަ ކުޑަ ކޮޓަރިތަކާއި އެޕާރޓްމެންޓްތަކުގައެވެ. ދެތިން ހަތަރު ޢައިލާ އެއްތަނެއްގައި ނުވަތަ އެއް ...\nއައްޝައިޚް ޝަފީޢު އަބްދުﷲ ސެޕްޓެމްބަރ 12, 2018 0\nމާތް ﷲ ގެ ރަޙްމަތްވަންތަކަމުން އަޅުގަނޑުމެންގެ މައްޗަށްވަނީ ހެޔޮކަމުގެ މޫސުމްތަކެއް ލައްވާފައެވެ. އެ ހެޔޮކަމުގެ މޫސުމްތަކުގައި އަޅުތަކުން ކުރާ ހެޔޮ އަމަލުތަކަށް ދެއްވާ ދަރުމައާއި ސަވާބު އެތައް ގުނައަކަށް އެކަލާނގެ އިތުރުކުރައްވައެވެ. ...\nއައްޝައިޚް ޝަފީޢު އަބްދުﷲ އޯގަސްޓް 7, 2018 1\nالحمد الله والصلاة والسلام على نبينا وبعد: ޤިޔާމަތް ދުވަހަކީ، ހުރިހާ ޚަލްޤުތައް، މާތް ﷲ ގެ ޙަޟްރަތަށް ޖަމާކުރެވޭ ދުވަހެވެ. އެދުވަހުގެ ބިރުވެރިކަމާއި ބެހޭގޮތުން ގިނަގުނަ އާޔަތްތަކާއި ޙަދީޘްތައް ...\nއައްޝައިޚް ޝަފީޢު އަބްދުﷲ ޖޫން 28, 2018 1\nރޯދަ ކުރުކުރުން... މައްސަލައެއްނޫނެވެ!\nހައިރާންވެ ނުލައްވާށެވެ. ސުރުޙީ އެ އޮތީ ރަނގަޅަށެވެ. ވިދާޅުވަމުން ކުރިޔަށް ވަޑައިގަންނަވާށެވެ. އޭރު އެކަން އިތުރަށް ޔަޤީންވެލައްވާނެއެވެ. ހަމަކަށަވަރުން، ރޯދަ ހިފަން ކަނޑައެޅިފައިވާ ގަޑިއަކަށް އުނި އިތުރެއް ނާންނާނެއެވެ. އެހެނީ، ފަޖުރުއްޞާދިޤުގެ ...\nއައްޝައިޚް ޝަފީޢު އަބްދުﷲ މެއި 24, 2018 3


ރާނީގެ ދަރިކަލުން ޕްރިންސް އެންޑްރޫގެ ގަނޑުވަރަށް ގޮތްނޭނގޭ މީހުން...\nރާނީގެ ދަރިކަލުން ޕްރިންސް އެންޑްރޫގެ ގަނޑުވަރަށް ގޮތްނޭނގޭ މީހުން ވަނުން ގިނަވަނީ\nޕްރިންސް އެންޑްރޫއަކީ އަބުރުވެރިކަމެއް ނެތް ބޭފުޅެއް ކަމަށް ބުނެވޭ\nވަގަށް ގަނޑުވަރަށް ވަންނަން އުޅެގެން ހުސްވި މަހު އެކަނިވެސް ތިން މީހަކު ހައްޔަރު ކުރެވުނު\nއުމުރުފުޅުން 61 އަހަރުވީ އެންޑްރޫ ދިރިއުޅުއްވަނީ ސިންގަލްކޮށް\n5 މެއި 2021 | ބުދަ 21:10\nވިންޒަރ ލޮޖް: މިއީ ޕްރިންސް އެންޑްރޫ ދިރިއުޅުއްވާ ގަނޑުވަރު\nއިނގިރޭސި ރާނީ އެލިޒަބަތުގެ ދެވަނަ ދަރިކަލުން ޕްރިންސް އެންޑްރޫ ދިރިއުޅުއްވާ ގަނޑުވަރަށް ހުއްދަނެތި ވަންނަން އުޅެގެން ހައްޔަރު ކުރަންޖެހޭ މީހުންގެ އަދަދު ގިނަވެއްޖެއެވެ.\nއުމުރުފުޅުން 61 އަހަރުވީ ޕްރިންސް އެންޑްރޫ ދިރިއުޅުއްވަނީ ލަންޑަނުގެ ވިންޒާރ ލޮޖޭ ކިޔުނު ބޮޑު ގަނޑުވަރެއްގައެވެ. އަނބިކަނބަލުން ސާރާ ފާގަސަން 1996 ގައި ވަރި ކުރެއްވިފަހުން އެހެން ކައިވެންޏެއް ކުރެއްވުމަކާ ނުލައި ޕްރިންސް އެންޑްރޫގެ ހަޔާތް ވޭތުކުރައްވަނީ ސިންގަލްކޮށެވެ.\nވިންޒާރ ލޮޖަށް ވަދެގެން އެންމެފަހުން ހައްޔަރު ކުރެވުނު މީހުންގެ ތެރޭގައި އުމުރުން 43 އަހަރުވީ އަންހެނަކު ހިމެނެއެވެ. އޭނާ ވަދެގަތީ މެންދުރުގެ ކެއުމަކަށް ޕްރިންސް އެންޑްރޫ ތިމަން ގޮއްޔެއަށް ދައުވަތު ދެއްވައިގެން އައީއޭ ބުނެ ފާރަވެރިންނަށްވެސް އޮޅުވާލައިގެންނެވެ.\nވިންޒާރ ލޮޖަށް ވަންނާން އުޅެގެން އެންމެ ފަހުން ހައްޔަރު ކުރެވުނީ 29 އަހަރުވީ އަންހެނަކާއި 31 އަހަރުވީ ފިރިހެނެކެވެ. ގަނޑުވަރަށް ނުވަދެވެނީސް ގަނޑުވަރުގެ ބަގީޗާއާ ހަމައިން އެ ދެމީހުންވެސް ވަނީ ހައްޔަރު ކުރެވިފައެވެ. އެތަނަށް އައީ ޕްރިންސް ވިދާޅުވެގެން އެވެނި މިވެނި ކަމެއް ކުރާށޭ ބުނެ ލައްކަ ގިނަ ބަހަނާ ދެއްކި ކަމަށް އެނގިފައިވެއެވެ.\nރާނީ އެލިޒަބަތަށް ވެސް މިޒާތުގެ ކަމެއް ކުރިމަތިވި\nއިނގިރޭސި ޝާހީ އާއިލާއަށް ނިސްބަތްވާ ބޭފުޅުން ދިރިއުޅުއްވާ ގަނޑުވަރުތަކުގެ ސަލާމަތީ ކަންތައް 1980 ގެ އަހަރުތަކުން ފެށިގެން އޮންނަނީ ވަރުގަދަ ކުރެވިފައެވެ. އެގޮތަށް ވަރުގަދަ ކުރެވުނީ 1982 ވަނަ އަހަރު އިނގިރޭސި ރާނީ ދިރިއުޅުއްވާ ބަކިންހަމް ގަނޑުވަރަށް އުމުރުން 31 އަހަރުގެ ފިރިހެނަކު ވަގަށް ވަދެ ރާނީ އަވަހާރަފުޅު ލައްޕަވާ ކޮޓަރިކޮޅަށްވެސް ވަނުމުގެ ހާދިސާއެއް ހިނގުމުންނެވެ.\nމައިކަލް ފަގާނޭ ކިޔުނު މީހަކު ގަނޑުވަރަށް ވަނީ ސަލާމަތީ ފާރަވެރިންގެ ޑިއުޓީ ދަންފަޅި ބަދަލުވި ދަނޑިވަޅު ބަލައިގެން ކޮންމެވެސް ގޮތަކުން ފާރުމަތިން އަރައިގެންނެވެ. ރާނީގެ ކޮޓަރިކޮޅަށް ވަދެ އެމީހާ ރާނީއާ ވާހަކަ ދައްކަން ދިހަ މިނިޓެއްހާއިރު ހޭދަކުރިއެވެ. އެހެން ހުރެފައި ތިމަންނާޔަށް ސިނގިރޭޓެއް ދީބަލާށޭ ބުނީމާ އާނ މިދަނީ ސިނގިރޭޓެއް ބަލަޔޭ ވިދާޅުވެފައި ރާނީ ކޮންމެވެސް ގޮތަކުން ފާރަވެރިންނަށް އިޝާރާތެއް ކުރައްވައި އެމީހުން ގެނެސް އެމީހާ ހައްޔަރުކުރީއެވެ.\nއިނގިރޭސި ފުލުހުންގެ ތެރޭގައި ޝާހީ އާއިލާގެ ސީނިއަރ ބޭފުޅުންގެ ސަލާމަތަށް ޚާއްސަ ކުރެވިފައިވާ ޑިވިޝަނެއް އޮވެއެވެ. އެފަދަ ޝާހީ އަމީރުންނާއި އަމީރާއިންގެ ގެދޮރު ބަލަހައްޓައި ރައްކާތެރިކަން ކަށަވަރުކޮށް ދިނުމުގައި އިސް ދައުރެއް އަދާކުރަނީ މި ޑިވިޝަނަށް ނިސްބަތްވާ ފުލުހުންނެވެ.\nއެންޑްރޫއަކީ އަބުރުވެރިކަމެއް ނެތް ބޭފުޅެއް\nރާނީގެ ފިރިހެން އެހެން ބޭފުޅުންނާ ޚިލާފަށް ޕްރިންސް އެންޑްރޫއަކީ ވަރަށް އަބުރުވެރިކަމެއް ނެތް ދިރިއުޅުމެއް އުޅުއްވާ ޕްރިންސެއް ކަމަށް ބުނެވެއެވެ. އެމެރިކާގެ މަހުޖަނެއް ކަމަށްވާ ޖެފްރީ އެޕްސްޓައިނުގެ ރިސޯޓުތަކަށް ގިނަގިނައިން ވަޑައިގެން ކުޑަކުދިންނާމެދު ވެސް ނޭއްގާނީ އަމަލުތަކެއް ހިންގެވި ކަމުގެ އިލްޒާމު ޕްރިންސް އެންޑްރޫގެ އިސްތަށިފުޅުގައި އެޅުވިފައިވެއެވެ.\nމި ތުހުމަތުތައް ޕްރިންސް ދޮގު ކުރެއްވިޔަސް ޑިއުކް އޮފް ޔޯކުގެ ގޮތުގައި އަދާކުރައްވަން ޖެހިވަޑައިގަންނަވާ ޒިންމާތަކުން ރާނީ ވަނީ ޕްރިންސް އެންޑްރޫ އެކަހެރި ކުރައްވައިފައެވެ. އަދި މިނޫންވެސް އަދަބުތަކެއް ދެއްވާފައިވެއެވެ.\nއިނގިރޭސި ރާނީގެ ދެވަނަ ދަރިކަލުން ޕްރިންސް އެންޑްރޫ: އަބުރުވެރިކަމެއް ނެތް އުޅުއްވުމެއްގެ ވެރިއެއް ކަމަށް ބުނެވޭ. - ގެޓީ އިމޭޖަސް\nވިންޒާރ ލޮޖަކީ ކޮންތަނެއް؟\nޕްރިންސް އެންޑްރޫ ދިރިއުޅުއްވާ ވިންޒާރ ލޮޖަކީ ވިންޒާރ ގްރޭޓް ޕާރކުގެ ތެރޭގައި ހިމެނޭ ގަނޑުވަރެކެވެ. ކޮރޯނާ ޕެންޑަމިކުގެ ލޮކްޑައުން ތެރޭގައި ރާނީ އާއި ޕްރިންސް ފިލިޕް ތިއްބެވި ވިންޒާރ ކާސަލް ހުންނަނީވެސް މި ގަނޑުވަރާ ނުހަނު ގާތުގައެވެ.\nޕްރިންސް އެންޑްރޫ މި ގަނޑުވަރުގައި އުޅުއްވަން ފެއްޓެވީ އެމަނިކުފާނުގެ މާމާފުޅު 2002 ގައި އަވަހާރަވުމުންނެވެ. އެހައިތަނަށް އެއީ ރާނީގެ މައިކަނބަލުންގެ ޚާއްސަ ގަނޑުވަރެވެ.


SunOnline: Ameen vakikurumaa goitheh ninmumah MDP PG badhaluvumeh baavanee\nއަމީން މަގާމުން ވަކިކުރުމާ ގުޅޭ ގޮތުން އެމްޑީޕީ ޕީޖީ ބައްދަލުވުމެއް ބާއްވަނީ\nމުހައްމަދު މުޒައްޔިން ނާޒިމް 20 Oct 2020, 15:17\nއަމީން: އޭނާ މަގާމުން ވަކިކުރުމަށް އެމްޑީޕި ޕީޖީ ބައްދަލުވުމެއް ވަނީ ތާވަލްކޮށްފައި -- ސަން ފޮޓޯ/ ފަޔާޒު މޫސާ\nކޮރަޕްޝަންގެ ތުހުމަތުތަކާ ގުޅިގެން މަގާމުގެ މަސްއޫލިއްޔަތުތަކުން އަމިއްލައަށް ދުރުވެގެން ހުންނެވި ހެލްތް މިނިސްޓަރު އަބްދުﷲ އަމީން މަގާމުން ވަކިކުރުުމާ ގޫޅޭ ގޮތުން ގޮތެއް ނިންމުމަށް އެމްޑީޕީގެ ޕާލިމަންޓްރީ ގްރޫޕުގެ ބައްދަލުވުމެއް ބޭއްވުމަށް ތާވަލްކޮށްފި އެވެ.\nއެމްޑީޕީ ޕާލިމަންޓްރީ ގްރޫޕުގައި ހިމެނިވަޑައިގަންނަވާ ގަލޮލު ދެކުނު ދާއިރާގެ މެމްބަރު މީކާއިލް ނަސީމް މިއަދު ކުރެއްވި ޓްވީޓެއްގައި ވިދާޅުވީ، އަމީންގެ މައްޗަށް އިތުބާރުނެތްކަމުގެ މައްސަލައެއް ހުށައެޅުމާއިމެދު ގޮތެއް ނިންމުމަށް މިއަދު ޕީޖީގެ ބައްދަލުވުމެއް އޮންނާނެ ކަމަށެވެ.\n"އަމީންގެ މައްޗަށް ގަލޮޅު ދެކުނުގެ އިތުބާރެއް ނެތް،"މީކާއިލް ކުރެއްވި ޓްވީޓްގައި ވިދާޅުވިއެވެ.\nއަމީން ވަކިކުރުމަށް މަޖިލީހަށް ހުށަހެޅުމަށް އެމްޑީޕީގެ ޕީޖީން ގޮތެއް ނިންމުމަށް ބައްދަލުވުމެއް ތާވަލްކޮށްފައިވާކަން "ސަން"އަށް ވަނީ އެހެން ބައެއް މަސްދަރުތަކުންވެސް ކަށަވަރުވެފަ އެވެ.\n"ސަން"އަށް އެނގިފައިވާ ގޮތުގައި އެމްޑީޕީ ޕީޖީގެ ބައްދަލުވުން ތާވަލްކޮށްފައިވަނީ މިއަދު މެންދުރު ފަހު 3:00 އަށެވެ.\nވެންޓިލޭޓަރު މައްސަލައިގައި އަމީނާއެކު އެ މިނިސްޓްރީގެ 11 މީހަކަށް ދައުވާ ކުރަން މިދިޔަ ހަފްތާ ބުދަ ދުވަހު އެންޓިކޮރަޕްޝަން ކޮމިޝަނުން ވަނީ ޕޮރޮސެކިއުޓާ ގެނެރަލް އޮފީސް (ޕީޖީ)އަށް ފޮނުވާފައެވެ. އެހެން ނަމެވެސް މިއަދު ޕީޖީން ވަނީ އެ މައްސަލައިގައި ޖިނާއީ މިންގަނޑުން ދައުވާ ކުރެެވެން ނެތް ކަމަށް ބުނެ އެ މައްސަލައިގައި ދައުވާ ނުކުރަން ނިންމާފަ އެވެ.\nއެ ކުންފުންޏަކީ ޑަބްލިއުއެޗްއޯ އިން ލަފާ ދީގެން ހޮވި ކުންފުންޏެއް ކަމަށް ހެލްތް މިނިސްޓްރީން ބުނެފައިވެ އެވެ. ނަމަވެސް އެއީ ޑަބްލިއުއެޗްއޯ އިން ރިކޮމެންޑް ކުރި ކުންފުންޏެއް ނޫން ކަމަށް އޮޑިޓް ރިޕޯޓުގައި ބުނެއެވެ. ޖުމްލަ 34.50 މިލިއަން ރުފިޔާއަށް 75 ވެންޓިލޭޓަރު ގެނައުމަށް ހަވާލުކުރި އިރު އެޑްވާންސްގެ ގޮތުގައި، ގެރެންޓީއަކާ ނުލާ މަސައްކަތުގެ 90 ޕަސެންޓަށްވާ ފައިސާ، 30.91 މިލިއަން ރުފިޔާ ވަނީ އެ ކުންފުންޏަށް ދީފައިވާ ކަމަށް އޮޑިޓް ރިޕޯޓުގައި ބުނެ އެވެ.\nވެކްސިން ޖެހުން މަޖުބޫރެއް ނޫން، ކުޑަކުދިން ގަޔަށް ނުޖަހާނެ


މާގިރި ހޮޓެލްއިން އެތަނަށް ދާ ގެސްޓުންގެ ޕްރައިވެސީ ރައްކާތެރިކޮށްދޭ ކަމުގެ ޔަގީންކަން އެ ހޮޓަލުން އާއްމުންނަށް ދީފިއެވެ.\nމިރޭ މާގިރިން ކުރި ޓުވީޓުަގައި ބުނެފައިވަނީ އެތަނަށް ދާ މީހުންގެ ޕްރައިވެސީ ރައްކާތެރިކޮށްދޭ ކަމަށާއި އެގޮތުން ހޮޓަލުގެ ސީ.ސީ.ޓީ.ވީ ކެމެރާ ފޫޓޭޖުގެ ރިކޯޑިން އެއްވެސް ފަރާތަކަށް އަދި މީޑިއާ އަކަށް ދީފައި ނުވާކަމަށެވެ.\nތަނުގެ ކޮޓަރިތައް ނަގައިގެން އުޅޭ މީހުންގެ ބައެއް ސިއްރުތައް ފަޅާއަރާ ފަދަ CCTV ފޫޓޭޖު އެއްވެސް ބަޔަކަށް ހިއްސާ ނުކުރާކަމުގެ ޔަގީންކަން އަރުވަމުން އެ ޓުވީޓުގައި ބުނެފައިވަނީ އެނޫން ގޮތަކަށް މައުލޫމާތު ދޭ ބަޔަކު އެދެނީ ތެދު ނޫން މައުލޫމާތު ކަމަށެވެެ. އަދި ހޮޓަލާއި ބެހޭ ގޮތުން ދޮގު މައުލޫމާތު ފަތުރާ ބަޔަކާއި އަދި މީޑިއާ ތަކަކާއި ދެކޮޅަށް ގާނޫނީ ފިޔަވަޅު އަޅާން ވިސްނާ ކަމަށްވެސް ބުނެފައިވެއެވެ.\nމި ޓުވީޓު މާގިރު ހޮޓަލުން ކޮށްފައިވަނީ ދިޔަރެސް ނޫހުން މާގިރި ހޮޓެލްގައި ތިބި ޓޫރިޒަމް މިނިސްޓްރީގެ ވަފުދަކުން އުޅުނު އުޅުމާއި، ކުޅުނު ކުޅިވަރާއި، ދޭދޭ ފަރާތްތަކުގެ ދެމެދުގައި އޮތް ގުޅުމުގެ މައްޗަށް ބިނާކޮށް ރިޕޯޓެއް ލިޔުނު ދުވަހު ފަހުދުވަހުގައިއެވެ. އެ ރިޕޯޓު ބިނާ ކޮށްފައިވަނީ CCTV ފޫޓޭޖުން ފެންނަ މަންޒަރު ތަކަކަށް ރިއާޢަތް ކޮށްފައެވެ.\nމި ރިޕޯޓަށް ފަހު އާއްމުންގެ ވަރަށް ގިނަ ބައެއްގެ ފާޑު ކިޔުން ޓޫރިޒަމް މިނިސްޓްރީގެ ވަފްދަށް ވަނީ އަމާޒުވެފައިއެވެ. ހާއްސަ ކޯވިޑުގެ ދަތި އުދަގޫ ގައުމާއި ރައްޔިތުން ތަހައްމަލް ކުރަމުން ދިޔަ ވަގުތެއްގައި ބޮޑު ހަރަދުކޮށް ގިނަ ތަރިތަކުގެ ހޮޓަލެއްގެ ބުރިބުރި ރައްޔިތުންގެ ލާރިން ކުއްޔަށް ނަގައިގެން މިނިސްޓްރީގެ ބައެއް ސްޓާފުން "ސަކަރާތް" ޖަހަމުން ދިޔަދިޔުން ވަރަށް ގިނަ އާއްމުންވަނީ ކުށްވެރިކޮށްފައިއެވެ.


Nikee minaaj ge feynunnash ufaaverikamea! - TrendingRED\n8 މޭ 2017 - 08:53\nނިކީ މިނާޖް މިއަދު ހެނދުނު ކޮށްފައިވާ ޓްވީޓެްއްގައި ބުނެފައިވަނީ، ސްކޫލު ފަރާތުން ހެއްކާއިއެކު ސީދާ "އޭ" ގްރޭޑް ހާސިލް ކުރާކަން ނިކީ މިނާޖްއަށް ދައްކައިފި ނަމަ އެ ކުދިންގެ ކިޔެވުމުގެ ޚަރަދު ކޮށްދޭނެކަމަށެވެ.\nއެތަށް ޢަދަދެއްގެ ފައިސާއަށް އެދިފައިވާ އެދުންތަކަށް ޖަވާބު ދެމުން ނިކީ މިނާޖް ބުނެފައިވަނީ ކުރިއަށް އޮތްތަނުގައި އަނެއްކާވެސް ފައިސާގެ އެހީ އެއް ދޭނެކަމަށެވެ.\nނިކީ މިނާޖް މިކުރި ޓްވީޓްއާއި ގުޅިގެން އެކި މީހުންވަނީ ރިޕޯޓް ކަރުދާހާއި އެމީހުންގެ މާލީ ހާލަތްތައް ބަޔާން ކުރާ ލިޔުންތައް އޭނާއަށް ފޮނުވާފައެވެ.\nގިނަ މީހުން އެދިފައިވަނީ 1000 ޑޮލަރަށް ވުރެ މަދު ފައިސާގެ އަދަދަކަށެވެ. ނަމަވެސް، އެއް ފިރިހެން ކުއްޖަކަށް، އޭނާ ކުރަން އުޅޭ ކަންތައް ހެއްކާއިއެކު ދައްކައިފިނަމަ 6000 ޑޮލަރު ދޭނެކަމަށް ނިކީ މިނާޖް ބުނެފައިވެއެވެ. އަދި ޖޯޝް ނަމަކަށް ކިޔާ މި ފިރިހެން ކުއްޖާ ވަނީ، އެއީ އޭނާގެ ކިޔެވުމަށާއި، ފޮތްތަކަށާއި، ހުރުމަށާއި އަދި ކާން ކަމުގައި ބުނެފައެވެ.\n30 ފޭނުން އިޚްތިޔާރު ކުރަމުން ނިކީ މިނާޖް ސަމާސާ ކޮއްލަމުން ބުނެފައި ވަނީ، އޭނާ ފައިސާގެ އެހީ ދިނުން ހުއްޓަނުލައިފި ނަމަ އޭނާ އަތުގައި އިތުރަށް ފައިސާ ނުހުރެދާނެކަމަށެވެ.


Zuvaaneh ge hithaamaveri maru | Mihaaru\nޚަބަރު / މަގުމަތީގެ އެކްސިޑެންޓް\nޒުވާނެއްގެ ހިތާމަވެރި މަރު\nމުތީއު އާއި އާމިލް ދުއްވި ކާރު ފުނޑުވެފައި: ދެ ޒުވާނުންގެ ހަށިގަނޑު ކާރުން ނެރުނީ ދޮރު ކީހާލައިގެން\n27 ފެބުރުއަރީ 2021 - 19:31\nއޮކްޓޯބަރު 5، 2017 ގައި އަހުމަދު މުތީއު ދުއްވި ސައިކަލް ކާރެއްގައި ޖެހި ވީ ނުރައްކާތެރި އެކްސިޑެންޓުން އޭނާ ސަލާމަތްވީ، އޭޑީކޭ ހޮސްޕިޓަލުގައި ކުރި ބޮޑެތި އޮފަރޭޝަންތަކަށް ފަހު، ކިރިޔާ އެވެ. ފުއްޕާމެއަށް ލިބުނު ގެއްލުންތަކުގައި އޭނާގެ ހާލު ދަށްވެ، ހަތަރު ދުވަހު ވެންޓިލޭޓަރުގައި ވެސް ބޭއްވި އެވެ.\nއެކަމަކު މުތީއު އަށާއި އާއިލާއަށް އަދި އޭޑީކޭގެ ޑޮކްޓަރުންނަށް ވެސް އުފާވެރިކަން ގެނެސްދިނީ، އެހާ ބޮޑު ގެއްލުމެއް ލިބި، ނުރައްކަލުގައި އޮތް ޒުވާނާގެ ފުރާނަ ސަލާމަތްވެ، ރަނގަޅު ހާލަތުގައި ދޫކޮށްލެވުމުންނެވެ.\nއެކަމަކު މިއަދު އެ ހުރިހާ އުފަލެއް، ހަމަ ކުއްލިއަކަށް، އަނެއްކާވެސް ނުރައްކާތެރި އެކްސިޑެންޓްގައި، ނިމިދިޔައީ އެވެ.\nއުމުރުން 24 އަހަރުގެ މުތީއު މަރުވީ، އަނެއްކާވެސް ފުވައްމުލަކުގައި ހިނގި ނުރައްކާތެރި އެކްސިޑެންޓެއްގައި އޭނާ އިން ކާރު ފުނޑި، އެއިން ނެރެވޭނެ ގޮތެއް ވެސް ނުވެ، އެތައް އިރެއް ވީ ފަހުންނެވެ. މުތީއުއާ އެކު އެހެން ޒުވާނެއް ކަމަށް ވާ އަލީ އާމިލް އަހުމަދު، 19. ވެސް ވަނީ މަރުވެފަ އެވެ. ސްޕޯޓްސް ކާރު ދުއްވަން އިނީ އާމިލް އެވެ.\nފުވައްމުލަކުގައި ހިނގި އެކްސިޑެންޓުގައި މަރުވި ދެ ޒުވާނުން އާމިލް (ކ) އަދި މުތީއު: ފުވައްމުލަކުގައި ކުރިން ހިނގި އެކްސިޑެންޓްގައި ވެސް މުތީއުއަށް ބޮޑެތި އަނިޔާތަކެއް ލިބުނު\nމީގެ ހަތަރު އަހަރު ކުރިން، އުމުރުން 20 އަހަރުގައި މުތީއު ފުވައްމުލަކުގައި އެކްސިޑެންޓްވީ އޭނާ ދުއްވި ސައިކަލް ކާރެއްގައި ޖެހިގެންނެވެ. އެފަހަރު އޭނާގެ ފުއްޕާމެއަށް ލިބުނު ބޮޑެތި ގެއްލުންތަކުގެ އިތުރުން ވާތު ކޮނޑު ހުޅާއި ވާތު ފައި ވެސް ބިނދުނެވެ. އަދި ކަނާތު ކޮނޑު ހުޅަށް ވެސް އަނިޔާވި އެވެ.\nއިމަޖެންސީގައި މާލެ ގެނައިއިރު އާއިލާ އިން ވެސް ހީކުރީ ކޮނޑު ހުޅާއި ފަޔަށް އަނިޔާވުން ފިޔަވައި އެހެން ގެއްލުމެއް ނެތް ކަމަށެވެ. ނަމަވެސް އޭނާގެ ފުއްޕާމޭގައި ލޭގަނޑުވުމުގެ ސަބަބުން ހަށިގަނޑަށް ބޭނުންވާ ވަރަށް އޮކްސިޖަން ނުލިބެ އެވެ.\n"އެންމެ ފުރަތަމަ ވެންޓިލޭޓަރަށް ލީ ދުވަހު ވެސް އަޅުގަނޑާއި އައިސީޔޫ ސުޕެޝަލިސްޓާ ހީކޮށްގެން ތިބީ ވެންޓިލޭޓާއިން ނެގުމަކީ ނުވަތަ ނެގޭނީ ކޮން ދުވަހަކުން ކަމެއް ނޭނގެޔޭ. ޕޭޝަންޓް ކޮންމެ ވަގުތެއްގައި ވެސް ނިޔާވެދާނެ ކަމުގެ ބިރު މަތީގައި ދެ ރޭ ވެސް އަޅުގަނޑުމެން ތިބީ،" މުތީއުއަށް ފަރުވާ ދިން ޓީމުގައި އިސްކޮށް ހުންނެވި ކަށީގެ ޑޮކްޓަރު މުހައްމަދު މިޝްވާރު އަޝްފާގް، އޭރު ދެއްވި އިންޓަވިއުއެއްގައި ވިދާޅުވި އެވެ.\nބިނދިފައި ހުރި ތަންތަނަށް ފަރުވާކުރަން އޮޕަރޭޝަނާ ހަމައަށް ގެންދެވުނީ އޭޑީކޭގައި އޮންނަތާ ހަފުތާއެއް ފަހުންނެވެ. އެކަމަކު މުތީއު ސަލާމަތްވި އެވެ.\nއެހާ ހާލު ދެރަކޮށް އޮތް ބަލިމީހަކަށް ފަރުވާކޮށް ހޮސްޕިޓަލުން ދޫކޮށްލެވުމަކީ، އޭޑީކޭއިން ވެސް އޭރު ދުށް ގޮތުގައި ސިއްހީ ހިދުމަތުގެ މުހިއްމު ދުވަހެކެވެ.\nހޮސްޕިޓަލްގައި އޮވެ ރަނގަޅުވަމުން އައި އިރު މުތީއު އާއި އޭނާގެ މަންމަ ހައްވާ މޫސާ ވެސް، އުފާވެރިކަމާ އެކު "މިހާރު"އާ ވާހަކަ ދެއްކި އެވެ.\nއެކަމަކު މިއަދު މުތީއުގެ މުޅި އާއިލާ އާއި މުޅި ފުއްމުލަކަށް ކުރިމަތިވީ ހަނދާނުން ފިލައިގެން ނުދާނެ ހިތާމަވެރި ޚަބަރެކެވެ. މުތީއު އިން ކާރު އެކްސިޑެންޓްވެ އޭނާ އާއި އިތުރު ޒުވާނެއްގެ ފުރާނަ ގެއްލުނީ އެވެ.\nފުވައްމުލައް އެކްސިޑެންޓް މަގުމަތީގެ އެކްސިޑެންޓް މަރު\n9 ކޮމެންޓް, 46 ރިއެކްޝަންސް\nރޭސްކާރާއި ސްޕޯޓްސް ކާރު ރާއްޖެއަށް އެތެރެ ކުުރު މާއި ދުއްވުން މަނާކުރޭ.\nމަގުތައްވެސް ނަހަދަންވީ... އޭރުން ނުދުއްވޭނެ އެއްނު!\nކަތިވަޅިއާއި ފުރޯ ވެސް މަނާކުރަންވީނު.\nރޭސްކާރެއް ނޫން. ސްޕޯޓްސް ކާރެއް.\nކޮށްކޮއަށް ލިބުނު ފިލާވަޅުން އިބުރަތްލިބި ނުގަތު މުން ލިބުނު ހިތި ނަތީޖާ.\n1 ފަހަރުން ލިބުނު ފިލާވަޅެއް ނެތެންނުން\nހިތާމަވެރި ހާދިސާއެއް. ހިތާމަކުރިއަސް އެދެ ޒުވާނުން އެނބުރި ނައަންނާނެ. އެކަމަކު ދުނިޔޭގައި ތިބި މީހުނަށް މިކަމުން އިބްރަތް ހާސިލުކޮށް މިފަދަ ހިތާމަވެރި ހާދިސާތައް ތަކުރާރުވިޔަ ނުދިނުމަށް ކަންތައްތަކެއް ކުރެވިދާނެއެވެ.


Le'perfume inn Raajje ah Eight & Bob brand ge scent fulhi aai home fragrance thaaraf kohffi - One Online\nއެއިޓް އެންޑް ބޮބް ބްރޭންޑްގެ ސެންޓު ފުޅިއެއް --- ލެޕާފިއުމް\nއެއިޓް އެންޑް ބޮބް ބްރޭންޑްގެ ސެންޓު ފުޅިތަކެއް --- ލެޕާފިއުމް\nލެޕާފިއުމްއިން ރާއްޖެއަށް އެއިޓް އެންޑް ބޮބް ބްރޭންޑްގެ ސެންޓާއި ހޯމް ފްރެގްރެންސް ތައާރަފުކޮށްފި\nލެޕާފިއުމްއިން ރާއްޖެއަށް އެއިޓް އެންޑް ބޮބް ބްރޭންޑްގެ ސެންޓު ފުޅިއާއި ހޯމް ފްރެގްރެންސް ތައާރަފު ކޮށްފި އެވެ.\nފްރާންސްގެ އުފެއްދުމެއް ކަމަށްވާ، އެއިޓް އެންޑް ބޮބް ބްރޭންޑް ރާއްޖެއަށް ތައާރަފު ކުރި ލެޕާފިއުމް އަކީ ރާއްޖޭގައި ސެންޓުގެ ވިޔަފާރި ވަރަށް ފުޅާ ދާއިރާއެއްގައި ކުރަމުން އަންނަ ފަރާތެކެވެ.\nލެޕާފިއުމް އިން ވަނީ އެއިޓް އެންޑް ބޮބްގެ ކަލެކްޝަންގެ އިތުރުން އަނިކޭ ކަލެކްޝަން ވެސް މީގެ ކުރީން ރާއްޖެއަށް ތައާރަފުކޮށްފައެވެ. ލެޕާފިއުމް އިން ރާއްޖޭގައި އެއިޓް އެންޑް ބޮބްގެ ޓްރެވަލް ކަލެކްޝަން އާއި ހެރިޓޭޖް ކަލެޝަން ވެސް ވިއްކަމުން އަންނަ ކަމަށް އެ ފިހާރައިން މައުލޫމާތު ދެއެވެ.\nލެޕާފިއުމްގެ މެނޭޖިން ޑިރެކްޓަރު އަހުމަދު ޔޫމާން ވިދާޅުވި ގޮތުގައި މި ބްރޭންޑަކީ ލަގްޒަރީ ސެންޓަށް ލޯބިކުރާ އަދި ހޯމް ފްރެގްރެންސަށް ލޯބި ކުރާ މީހުންނަށް އަމާޒުކޮށްގެން ރާއްޖެއަށް ތައާރަފުކުރި ބްރޭންޑެކެވެ. މި ބްރޭންޑްގެ ކޮންމެ ސެންޓެއް އަދި ހޯމް ފްރެގްރެންސްގައި ބޭނުން ކުރާ ކޮންމެ އެއްޗަކުން ވެސް އަތްތެރި މަސައްކަތުގެ ރީތިކަމާއި ހިތްގައިމުކަން ފާހަގަވާނެ ކަމަށް ޔޫމާން ވިދާޅުވި އެވެ.\nއެއިޓް އެންޑް ބޮބްގެ ނަން އެ ބްރޭންޑަށް ކިޔުނީ ފްރާންސަށް ނިސްބަތްވާ އެލްބާޓް ފޮކެޓާއި އެމެރިކާގެ 35 ވަނަ ރައީސް ޖޯން އެފް ކެނެޑީ އާއި ދިމާވެ، އުފެދުނު އެކުވެރި ކަމުގެ ތެރެއިން ޖޯން އެފް ކެނެޑީ އަށް ފޮކެޓް ހަދިޔާކުރި ކުޑަ ސެންޓު ފުޅިއަކާ ގުޅިގެންނެވެ. އޭގެ ފަހުން އެމެރިކާއިން ފޮކެޓަށް ލިބުނު ޝުކުރުގެ ސިޓީގައި ވަނީ އެ ސެންޓުގެ އަށް ސާމްޕަލް އާއި އެތަކެތި ބޮބްއަށް ފޮނުވައިދިނުމަށް އެދިފަ އެވެ. މިއީ މަޝްހޫރު ލަގްޒަރީ ބްރޭންޑް "އެއިޓް އެންޑް ބޮބް"ގެ ހަގީގީ ވާހަކަ ވުޖޫދި ވި ހިސާބެވެ.\nއެއިޓް އެންޑް ބޮބްއިން ވަނީ ޖޯން އެފް ކެނެޑީގެ ހަނދާނުގައި ވެސް ހާއްސަ ކަލެކްޝަން އެއް ނެރެފަ އެވެ. މި ކަލެކްޝަން ރާއްޖެއިން ލިބެން ނެތް ނަމަވެސް ކުރިއަށް އޮތް ތަނުގައި އެ ކަލެކްޝަން ރާއްޖެއަށް ގެންނާނެ ކަމަށް ލެޕާފިއުމްއިން ބުނެ އެވެ.\nލެޕާފިއުމް އިން ބުނާ ގޮތުގައި މާމެލާމެލީގެ ހިތްގައިމު ވަސްތަކުން ފައްކާކޮށްފައިވާ އެލްބާޓް ފޮކެޓްގެ އެއިޓް އެންޑް ބޮބް ސެންޓްގެ ހާއްސަކަން ހަމައެކަނި ސެންޓް ފުޅިލާފައިވާ ފޮށްޓާއި ހިސާބުން ވެސް ފާހަގަވެގެންދާނެ އެވެ. މީގެ އިތުރުން މި ސެންޓްގެ އިތުރުން މި ބްރޭންޑްގެ ހޯމް ފްރެގްރަންސް އަށް ބަލައިލުމުންވެސް ކޮށްފައިވާ އަތްތެރި މަސައްކަތުން އެއިޓް އެންޑް ބޮބްއަކީ އާދައިގެ ބްރޭންޑެއް ނޫންކަން ފާހަގަ ވާނެ ކަމަށް ލެޕާފިއުމް އިން ބުނެއެވެ.\nއެއިޓް އެންޑް ބޮބްގެ ހޯމް ފްރެންގްރެންސްގެ ފަސް ވައްތަރެއްގެ އުއްބަތި އާއި ޑިފިއުޒާ މިހާރު ލެޕާފިއުމް ލިބެން ހުންނާނެ ކަމަށް އެ ފިހާރައިން ބުނެއެވެ. މި ބްރޭންޑްގެ އިތުރުން ފްރާންސްގެ ބްރޭންޑެއް ކަމަށްވާ "ބްލެކް އަޕް" މޭކަޕާއި ހެއާކެއާގެ ފުލް ރޭންޖްވެސް ލެޕާފިއުމް އިން ލިބެން ހުންނާނެ ކަމަށް އެ ފިހާރައިން މައުލޫމާތު ދެއެވެ.\nގުޅޭ ޓެގު ފްރާންސް


Pilot ah olhigen haijack alarm elhumun airport samaalu kamah | Mihaaru\nޕައިލެޓަށް އޮޅިގެން ހައިޖެކް އެލާމް އެޅުމާ ގުޅިގެން އެމްސްޓެޑަމް އެއާޕޯޓުގައި ވަނީ ސެކިއުރިޓީ އޮޕަރޭޝަނެއް ހިންގާފައި. --ފޮޓޯ:ބީބީސީ\nޕައިލެޓަށް އޮޅިގެން ހައިޖެކް އެލާމް އެޅުމުން އެއާޕޯޓް ސަމާލުކަމަށް\n07 ނޮވެމްބަރ 2019 - 12:23\nއެމްސްޓެޑަމް (ނޮވެމްބަރު 7) - ހޮލެންޑުގެ އެމްސްޓެޑަމްގެ މަޝްހޫރު ސްކިޕޯލް އެއާޕޯޓުގައި އޮތް މަތިންދާ ބޯޓެއްގެ ޕައިލެޓަށް އޮޅިގެން ހައިޖެކް އެލާމް އެޅުމުން އެއާޕޯޓުގައި ބޮޑު ސެކިއުރިޓީ އޮޕަރޭޝަނެއް ރޭ ހިންގަން ޖެހިއްޖެ އެވެ.\nހޮލެންޑް ފުލުހުން ބުނީ ސްޕޭނުގެ އެއާލައިން "އެއާ ޔޫރޯޕާ" އިން ވަނީ އޮޅިގެން ކުރެވުނު އެ ކަންތަކަށް ވަރަށް ބޮޑަށް މައާފަށް އެދިފައި ކަމަށެވެ. އެމްސްޓެޑަމުން މެޑްރިޑަށް ދާން އޮތް ބޯޓުން ހައިޖެކް އެލާމް އެޅުމާ އެކު އިމަޖެންސީ ވެހިކަލްތައް ވަނީ އެ ބޯޓު ފަށާލައިފަ އެވެ.\n"އެމްސްޓެޑަމުން މެޑްރިޑަށް ދާން އޮތް ބޯޓުގައި ހައިޖެކް އެލާމް އެޅުނީ އެކްސިޑެންޓަކުން،" އެއާލައިނުން ކުރި ޓްވީޓެއްގައި ބުނެފައިވެ އެވެ. "ނުރައްކާތެރި އެއްވެސް ހާދިސާއެއް ނުހިނގާ. ހުރިހާ ޕަސިންޖަރުން ތިބީ ސަލާމަތުން."\nއެމްސްޓެޑަމްގެ ސްކިޕޯލަކީ ޔޫރަޕުގެ އެންމެ ބިޒީ އެއް އެއާޕޯޓެވެ. އެ އެއާޕޯޓުން އަހަރަކު 70 މިލިއަން ޕަސިންޖަރުން ހޭންޑްލް ކުރެ އެވެ.\nހޮލެންޑުގެ މީޑިއާތަކުން ބުނެފައި ވަނީ އެލާމް އެޅި ބޯޓުގައި ތިބީ 27 ޕަސިންޖަރުން ކަމަށެވެ.\nއެކްސިޑެންޓަކުން އެލާމް އެޅުނު ސަބަބު ފުލުހުން ދަނީ ތަހުގީގު ކުރަމުންނެވެ.\nތަޖްރިބާކާރުން ބުނަނީ ހައިޖެކް އެލާމަކީ އެންމެ ބަޓަނަކުން އެޅޭ އެއްޗެއް ނޫން ކަމަށެވެ.\nއިތުރު ލިޔުންތައް ހޮލެންޑް ހައިޖެކްކުރުން


Raajjeygai indoor cricket thaaraf kohhfi - vNews.mv\nރާއްޖޭގައި އިންޑޯ ކްރިކެޓް ތައާރަފްކޮށްފި\nމަރްޔަމް ލީން 09 October 2021, 21:44\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މާލެ ކުޅިވަރު އެކުވެނި އިންޑޯ ހޯލްގައި، ޕްލެޔަރސް ލައުންޖު ހުޅުވައިދެއްވައި "ހިތާރޫޙުން ކުޅޭށެ ކުރިކެޓް" ލޯގޯ އަދި އިންޑޯ ކުރިކެޓް އިފްތިތާޙް ކޮށްދެއްވައިފިއެވެ.\nމި ރަސްމިއްޔާތުގައި ރައީސުލްޖުމްހޫރިއްޔާ ވަނީ ޕްލެޔަރސް ލައުންޖު ހުޅުވައިދެއްވައި އެތަން ބައްލަވައިލައްވާފައެވެ.\nމި ރަސްމިއްޔާތުގައި ރައީސުލްޖުމްހޫރިއްޔާގެ އަރިހުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމާއި ކްރިކެޓް ބޯޑް އޮފް މޯލްޑިވްސްގެ ރައީސްއާއި މިލާން ކުރިކެޓް އެކަޑަމީގެ ކޯފައުންޑަރ އަދި ރައީސް ބައިވެރިވެ ވަޑައިގެންނެވިއެވެ.\nޕްލެޔަރސް ލައުންޖަކީ ރާއްޖޭގެ އެންމެ ދުވަސްވީ ކުރިކެޓް އެކަޑަމީ ކަމުގައިވާ މިލާން ކުރިކެޓް އެކަޑަމީގެ ފަރާތުން 'ޖަލީލް މާލަމް'ގެ ނަމުގައި ތަރައްޤީކޮށް ކުރިކެޓް ބޯޑް އޮފް މޯލްޑިވްސްއަށް ހަދިޔާކުރި ލައުންޖެކެވެ.\nމި ރަސްމިއްޔާތުގައި، ރާއްޖޭގައި އިންޑޯ ކުރިކެޓް އިފްތިތާޙްކުރުމުގެ ގޮތުން ކުޅުނު ފުރަތަމަ މެޗްގައި ރައީސުލްޖުމްހޫރިއްޔާ އާއި ރައީސުލްޖުމްހޫރިއްޔާގެ ނައިބު ބައިވެރިވެވަޑައިގެންނެވިއެވެ.\nގޮތުން ރައީސުލްޖުމްހޫރިއްޔާ ކުޅުއްވީ 'ޕްރެޒިޑެންޓް އިލެވަން' ޓީމަށެވެ. އަދި ރައީސުލްޖުމްހޫރިއްޔާގެ ނައިބު ކުޅުއްވީ 'ވައިސް ޕްރެޒިޑެންޓް އިލެވަން' ޓީމަށެވެ. ރާއްޖޭގައި ކުޅުނު ފުރަތަމަ އިންޑޯ މެޗް ކާމިޔާކުރީ ރައީސުލްޖުމްހޫރިއްޔާގެ ނައިބުގެ ކެޕްޓަންކަމުގައި ކުޅުނު ޓީމުންނެވެ. ރައީސުލްޖުމްހޫރިއްޔާ ނައިބުގެ ކެޕްޓަނުކަމުގައި ކުޅުނު ޓީމުން 10 އޯވަރުގެ ތެރޭގައި 89 ލަނޑަ ހަދާފައިވާއިރު ރައީސުލްޖުމްހޫރިއްޔާގެ ކެޕްޓަންކަމުގައި ކުޅުނު ޓީމުން 12 އޯވަރުގެ ތެރޭގައި ހެދުނީ 85 ލަނޑެވެ.\nރާއްޖެ ރައީސުލް ޖުމްހޫރިއްޔާ ކުޅިވަރު


Iru arai ohsey manzaru belumakee faidhaa huri kameh: dhiraasaa | Hurihaa.mv\nއިރުއަރައި އޮއްސޭ މަންޒަރު ބެލުމަކީ ފައިދާހުރި ކަމެއް: ދިރާސާ\nއިރުއަރާ އޮއްސޭ މަންޒަރު ބެލުމަކީ ފައިދާހުރި ކަމެއް\nދިގު ދުވަހަކަށްފަހު ހާސްވެ ކަންބޮޑުވަނީ ހެއްޔެވެ؟ އާ ދުވަހަކަށް ކުރިމަތިލާއިރު އެދުވަހުގެ މަސައްކަތްތައް ކުރާނެހާ ވަރު ނުހުންނަނީ ހެއްޔެވެ؟ އެހެން ކަމަށް ވާނަމަ އިރުއަރާ މަންޒަރުން ދުވަސް ފަށައި އިރު އޮއްސޭ މަންޒަރުން ދުވަސް ނިންމާލަން އާދަ ކުރާށެވެ.\nމިފަހުން ހެދި ދިރާސާއެއްގައި ދައްކާ ގޮތުން އިރު އަރާ އޮއްސޭ މަންޒަރު ބެލުމަކީ ނަފްސާނީ ގޮތުންނާއި ޖިސްމާނީޔ ގޮތުން މީހާ ތާޒާ ކޮށްދޭނެ ކަމެކެވެ.\nމުޅި ދުވަހު މީހާގެ މޫޑު ރަނގަޅަށް ބަހައްޓަން އެހީވެދޭ\nއިރުއަރާ މަންޒަރުން ދުވަސް ފެށުމަކީ އެ ދުވަހުގެ ފެށުން ރަނގަޅު ކޮށްދޭނެ ކަމެކެވެ. އެގޮތުން މުޅި ދުވަހު މީހާގެ މޫޑު އުފާވެރިކަން މަތީ ބަހައްޓައިދީ ހާސްކަމުން ދުރުކޮށްދޭނެ އެވެ.\nއިރުއަރާ މަންޒަރުން އުއްމީދު އާކޮށްދޭ\nއިރު އަރާ ކޮންމެ ދުވަހަކީ އާ ފެށުމެއްކަން މީހާއަށް އިހުސާސްވާ ކޮންމެ ފަހަރަކު ދިރިއުޅުމުގައި އޭނާ ކުރަން ބޭނުންވި ކަންތައްތައް ކުރަން އިތުރު ހިތްވަރު ލިބި އުއްމީދު އާކޮށްދޭނެ އެވެ.\nއިރުއޮއްސޭ މަންޒަރުން ހިމޭންކަން ލިބޭ\nބުރަ އަދި ސްޓްރެސް ދުވަހަކަށްފަހު އިރުއޮއްސޭ މަންޒަރު ބަލާލުމަކީ ހިތަށް ހަމަޖެހުން ލިބި ދުވަހުގެ ހާސްކަން ފިލުވާލައި ރޭގަނޑުގެ ނިންޖަށް މީހާ ތައްޔާރު ކޮށްދޭނެ ކަމެކެވެ.\nވިޓަމިން ޑީ ލިއްބައިދޭ\nއިރުއަރާ ވަގުތުގައި އެ ހުންނަ މަޑު ހޫނު އަތްވަކީ ހަށިގަނޑަށް ބޭނުންވާ މުހިއްމު މާއްދާއެއް ކަމަށްވާ ވިޓަމިން ޑީ ލިއްބައިދޭ އެއްޗެކެވެ. އޭގެ އިތުރުން ހަށިގަނޑުގައި ހަކަތަ އިތުރުކޮށްދިނުމަށް ހިނގާ ކެމިކަލް ރިއެކްޝަނެއް ކަމަށްވާ މެޓަބޮލިޒަމް އިތުރުކުރުމަށް ވެސް އިރުގެ އަވިން އެހީވެ އެވެ.\nއާއްމު ދިރިއުޅުން ލައިފްސްޓައިލް ސިއްހަތު


ވިސްނައި ނުބަލަނީ ހެއްޔެވެ؟\n9 ޖުލައި 2021 - 10:01 0\n"ހަމަކަށަވަރުން، އުޑުތަކާއި ބިން ހެއްދެވުމުގައްޔާއި ރޭދުވާ ތަފާތުވުމުގައި، ބުއްދީގެ އަހުލުވެރިންނަށް ކަށަވަރުވެގެންހުރި ހެކިތަކެއްވެ އެވެ. އެމީހުންނަކީ، ކޮޅަށް ތިބެގެންނާއި، އިށީނދެތިބެގެންނާއި، އޮށޯވެތިބެގެން ﷲ ހަނދުމަކޮށް، އުޑުތަކާއި ބިން ހެއްދެވުމާމެދު، ފިކުރުކޮށް އުޅޭމީހުންނެވެ. (އެމީހުން ދަންނަވާނެ އެވެ.) އަޅަމެންގެ ވެރިރަސްކަލާކޮ! އިބަރަސްކަލާނގެ މިތަކެތި ހައްދަވާފައިވަނީ، ބާތިލު ގޮތެއްގައެއް ނޫނެވެ. އިބަރަސްކަލާނގެ ހުސްތާހިރުވަންތަކަމާ އެވެ! ފަހެ، ނަރަކައިގެ އަޒާބުން އަޅަމެން ދިންނަވާނދޭވެ!"\nބަޔާންވެ ދިޔައީ އާލްޢިމްރާން ސޫރަތުގެ 190 އަދި 191 ވަނަ އާޔަތުގެ ތަރުޖަމާ އެވެ. މި އާޔަތާ ބެހޭ ގޮތުން އަހަރެމެންގެ ނަބިއްޔާގެ ހަދީސް ބަސްފުޅުގައި ވަނީ އެ އާޔަތް ކިޔަވާފައި އެއާޔަތާ މެދު ފިކުރު ނުކޮށްފި މީހާއަށް ހަލާކުހުރި ކަމަށެވެ. މި ދެއާޔަތަށް ވިސްނާ ފިކުރުކުރީމާ ބުއްދީގެ އަހުލުވެރިންގެ އެންމެ މުހިންމު ސިފަ ހާމަކޮށްދެ އެވެ. އެބައިމީހުން ވިސްނަނީ ބޮޑެތި ކަންކަމާ އެވެ. ބޮޑެތި އެއްޗެއްސާ އެވެ. އެތަކެތި އުފައްދަވައި ހަލްގުކުރެއްވި ފަރާތުގެ ގުދުރަތްތެރި ކަމާމެދުގަ އެވެ. ބުއްދީގެ އަހުލުވެރިން ހުރިހާ ވަގުތެއްގައި ހުރިހާ ހިނދެއްގައި ވިސްނާ ފިކުރު ކުރެ އެވެ. ވަކި ހާލެއް ނެތެވެ. އޮށޯވެގެން ކޮޅަށް ހުރެގެން އިށީނދެ އިނދެގެން ވެސް މެ އެވެ. އެކަމަކު އެމީހުން ވިސްނާ ފިކުރުކުރަނީ އާލަމްތަކާމެދުގަ އެވެ. ރޭދުވާ ދައުކުރައްވާ ތަރުތީބާ މެދުގަ އެވެ. އާދޭހެވެ. އާލަމްތައް ހިނގާ ނިޒާމާ މެދުގަ އެވެ.\nއިމާމް ފަޚްރުއްދީނުއްރާޒީ އެކަލޭގެފާނުގެ ތަފުސީރުގައި ވިދާޅުވެފައިވެ އެވެ. މާތްކަލާނގެ އެއްކައުވަންތަކަމުގެ ހެކިތައްވަނީ ދެ ދާއިރާއެއްގައި ކަނޑައެޅިފަ އެވެ. އާފާގުތަކުގެ ދަލީލުތަކާއި ނަފުސުތަކުގެ ދަލީލުތަކެވެ. އާފާގުތަކުން ނުވަތަ އާލަމުތަކުން ފެންނަ ދަލީލުތައް ނުވަތަ ހެކިތައް ބޮޑުވެފައި މަތިވެރި އެވެ. ޣާފިރު ސޫރަތުގެ 57 ވަނަ އާޔަތުގައިވާ ފަދައިންނެވެ. އެ އާޔަތުގައިވެ އެވެ.\n"ހަމަކަށަވަރުން، އުޑުތަކާއި، ބިން ހެއްދެވުމަކީ، މީސްތަކުން ހެއްދެވުމަށްވުރެ މާބޮޑު ކަމެކެވެ. އެހެނެއްކަމަކު، މީސްތަކުންކުރެ ގިނަމީހުންނަކަށް (އެކަމެއް) ނޭނގެ އެވެ."\nކަން އޮތީ މިފަދައިން ކަމަށްވާއިރު، މިއާޔަތުގައި އުޑުތަކާއި ބިން ހެއްދެވުނު ގޮތާމެދު ވިސްނާ ފިކުރު ކުރުމަށް އަމުރުކުރައްވާފައިވަނީ އެކަމުން ލިބޭ ހެކިތައް މާ އަޖައިބުވެފައި ފެންނަ ކަންކަން މާ މަތިވެރިވެގެންވާތީ އެވެ. އެހެން ނުބުނެވޭނީ ކީއްވެ ހެއްޔެވެ؟ ގަހެއްގެ ކުޑަކުޑަ ފަތަކަށް އިންސާނަކު ބަލައިފިނަމަ ފެންނާނެ އެވެ. އެ ފަތުގެ މެދުން ނާރެއް ގޮސްފައިވާ ތަނެވެ. އެމައި ނާރުގެ އަރިއަރިއަށް ވާގޮތަށް ކުދިކުދި ނާރުތަކެއް ދެފަރާތަށް ކަފިކޮށްފައިވާތަނެވެ. އެއިން ކޮންމެ ކަފި ނާރެއްގެ އަރިއަރިމަތީގައި އެޔަށްވުރެ ކުދި އަރިއަރި ނާރުތަކެއް ވާ ތަނެވެ. ލޮލަށް ނުފެންނަ ވަރަށް ކުޑަ ވާންދެން ކުދި ކުދި ނާރުތައް ކޮންމެ ނާރެއްގެ ދެފަރާތުން އެޔަށްވުރެ ކުދި ނާރުތައް އެގޮތަށް ހިމެނިފައިވާ ތަނެވެ. މިކަމަށް ވިސްނާ ބެލުމުން ހަމައެކަނި މި ކުޑަ ފަތް ހެއްދެވުމުގައި ހެއްދެވި ފަރާތުގެ ބޮޑު ހިކުމަތާއި އަޖައިބު ސިއްރަށް ލޯހުޅުވެ އެވެ. ބިމުން ކާނާ ލިބިގަތުމަށް މާތް ﷲ އެފަތުގައި ލައްވާފައިވާ ދަމާބާރެވެ. ދެން އެފަތުގެ އެންމެ ކުދި ކުދި ފުށްތަކާ ހަމަޔަށް އެ ކާނާ ބެހިގެންދިއުމަށް މާތް ﷲ ލައްވާފައިވާ ފުރިހަމަ ނިޒާމެވެ.\nއެފަތް ހެއްދެވުނު ގޮތާމެދު ވިސްނުމަށް އިންސާނަކު އުޅެފިނަމަ އެފަދަ ކުޑަ ފަތެއް ހެއްދެވުމުގެ ނިޒާމާމެދު ވެސް އޭނާގެ ސިކުނޑި ހުސްވެފައިވާ މިންވަރު ފެނި ނުކުޅެދިދާނެ އެވެ. އެހިސާބުން އެ ކުޑަ ފަތާމެދު ވިސްނި ވިސްނުން، އުފުލިފައިވާ އާލަމްތައް މަތީން ފެންނަ ދުނިޔެއާއި އިރާއި ހަނދާއި ތަރިތަކަށް އަޅާކިޔާނެ އެވެ. ބިމާއި ކަނޑުތަކާއި ފަރުބަދަތަކާއި މައުދަންތަކާއި ގަސްގަހާގެއްސާއި ޖަނަވާރުތަކަށްވެސް އަޅާ ކިޔާނެ އެވެ. މިއެންމެހާ އެއްޗަކަށް ވިސްނާއިރު މިއެންމެހާ އެއްޗެއްގެ ނިސްބަތުގައި އެކުޑަ ފަތުގެ މިސާލަކީ ނެތް އެއްޗެއްގެ މިސާލެވެ. އެކުޑަ ފަތުގެ ހަގީގަތް ދެނެގަތުމަށް އޭނާގެ ސިކުނޑި ނުކުޅެދުނުކަން އޭނާއަށް އެނގިއްޖެނަމަ، އުޑުތަކާއި ބިން ހެއްދެވުމުގައި އެކުވެގެންވާ މާތް ކަލާނގެ ހިކުމަތުގެ އަޖައިބުތަކުގެ ހަގީގަތް ދެނެގަތުމަށް މަގެއް ނުވާކަން ކަށަވަރުވެދާނެ އެވެ. އޭނާގެ ސިކުނޑީގެ ނުކުޅެދުންތެރިކަން ހާމަޔަށް ޔަގީންކުރެވޭ މި ވަރުގަދަ ކަނޑައެޅި ބަޔާންވެގެންވާ ދަލީލާއެކު ސިފަކުރާ މީހުންގެ ސިފަތަކާއި އެނގޭ މީހުންގެ އެނގުންތަކަށްވުރެ މާތް ﷲ ގެ މަތިވެރިކަމާއި ބޮޑުކަން މާ ތަނަވަސްވެގެންވާކަމަށް އިއުތިރާފުވުން ނޫން ގޮތެއް ނޯންނާނެ އެވެ. އަދި ކިއެއްތަ އެކަލާނގެ ހެއްދެވި ކޮންމެ އެއްޗެއް ހެއްދެވުމުގައި ބޮޑު ހިކުމަތާއި ގިނަ ސިއްރުތައް އެކުލެވިގެންވާކަމަށް ވެސް އެއްބަސްވާނެ އެވެ. އެސިއްރުތަކާއި ހިކުމަތްތައް ނުއެނގުނު ކަމަށްވިޔަސް ވެހެވެ.\nއިމާމް ފަޚްރުއްދީނުއްރާޒީގެ މިބަސްފުޅުތައް އަދި އެއްފަހަރު މަތީން ތިރިޔަށް ވިދާޅުވެއްލައްވާށެވެ. އާލްޢިމްރާން ސޫރަތުގެ ބަޔާންވެ ދިޔަ ދެއާޔަތާމެދު ވިސްނާފިކުރުކުރުމުގެ ވާޖިބު އަދާކުރެވޭތޯ ބެލުމުގެ މަތިވެރި މަގުސަދަށްޓަކަ އެވެ. އަޢުރާފު ސޫރަތުގެ 185 ވަނަ އާޔަތުން އަހަރެމެންނާ އެބަ ސުވާލެއް ކުރިމަތިކުރުވަ އެވެ.\n"އަދި އުޑުތަކާއި ބިމުގެ ވެރިކަމާމެދުގައްޔާއި، ﷲ ހައްދަވާފައިވާ އެންމެހާ ތަކެއްޗާ މެދުގައްޔާއި، އެއުރެންގެ އަޖަލު ގާތްވެއްޖެކަމާ މެދުގައި، އެއުރެން ވިސްނައި ނުބަލަނީ ހެއްޔެވެ؟ އެއަށްފަހު، އެއުރެން އީމާންވަނީ ފަހެ، ކޮންވާހަކައަކަށް ހެއްޔެވެ؟"\nވިސްނާފިކުރުކުރުމަށް ގޮވާލައްވާފައިވަނީ ކިތަންމެ އާޔަތެއްގަ އެވެ. ކަނޑައެޅިގެން އަމުރުފުޅު އައިސްފައިވާ ކަމެކެވެ.\n"ކަލޭގެފާނު ވިދާޅުވާށެވެ! އުޑުތަކާއި، ބިމުގައިވަނީ ކޮންއެއްޗެއްތޯ ތިޔަބައިމީހުން ބަލާށެވެ! އަދި އީމާންނުވާ ބަޔަކަށް އާޔަތްތަކުންނާއި އިންޒާރުކުރައްވާ ރަސޫލުންގެ ކިބަޔަކުން ކަމެއް ފުއްދައެއް ނުދެވޭނެ އެވެ." -ޔޫނުސް ސޫރަތުގެ 101-\n"ފަހެ، އެއުރެންނާ ދިމާ މަތީގައިވާ އުޑު، ތިމަންރަސްކަލާނގެ ހައްދަވައި، އެ އުޑު ޒީނަތްތެރި ކުރައްވާފައިވަނީ ކޮންފަދައަކުންކަން އެއުރެން ނުބަލަނީ ހެއްޔެވެ؟ އަދި އެ އުޑު ފަޅަފަޅައިގެން ގޮސްފައެއްވެސް ނުވެ އެވެ. އަދި ތިމަންރަސްކަލާނގެ ބިން ފަތުރުއްވައި، އެ ބިމުގައި ސާބިތުވެގެންވާ ފަރުބަދަތައް ލެއްވީމެވެ. އަދި އެ ބިމުގައި ހިތްއުފާ ކުރުވަނިވި ހުރިހާ ބާވަތެއްގެ ގަސް ފެޅުއްވީމެވެ." -ޤާފުސޫރަތުގެ 6-7-\n"ފަހެ، އިންސާނާ، އޭނާ ހައްދަވާފައިވަނީ ކޮންއެއްޗަކުންކަން ބަލައިފާ ހުށިކަމެވެ. އޭނާ ހައްދަވާފައިވަނީ، މައިކަށްޓާއި، މޭމަތީގެ ކަށިތަކާ ދެމެދުން ނުކުންނަ، ގަދަޔަށް އޮހޮރިގެންދާ ފެނަކުންނެވެ." - ސޫރަތުއްޠާރިޤް ގެ 5-7-\nއަދިވެސް ކިތަންމެ އާޔަތެކެވެ. ޛާރިޔާތު ސޫރަތުގެ 20 ވަނަ އާޔަތް ވެސް ބަލާލަމާ ހެއްޔެވެ؟\n"ޔަގީންކުރާ ބަޔަކަށް ބިމުގައި (ކުޅަދުންވަންތަކަމުގެ) ހެކިތަކެއްވެ އެވެ. އަދި ތިޔަބައިމީހުންގެ އަމިއްލަ ނަފުސުތަކުގައިވެސްމެ އެވެ. ފަހެ، ތިޔަބައިމީހުން ވިސްނައި ނުބަލަނީ ހެއްޔެވެ؟"\nއީމާން ވުމަށްފަހުވެސް ހިތުގައި ތިޔަ ހިނގާ ޝައްކުތަކުގެ އަސްލު ސަބަބަކީ ނުވިސްނުމެވެ. ހެޔޮ ގޮތުގައި ނުވިސްނުމެވެ. ވިސްނާ ބަލާ މީހަކަށް ދުނިޔެމަތީން ފެންނާނީ ކުޅަދުންވަންތަ ކަމުގެ ހެކިތަކެވެ.


Dhiraagu TV in India ge mashooru filmthah genesdhenee | Mihaaru\nދިރާގު ހެޑް އޮފީސް: އެކުންފުނީގެ ދިރާގު ޓީވީއަށް މިހާރު ވަނީ އިންޑިއާގެ ޝެމަރޫ މީގެ ކޮންޓެންޓު ގެނެސްފައި-- ފޮޓޯ: ނިޝާން އަލީ/ މިހާރު\nދިރާގު ޓީވީން އިންޑިއާގެ މަޝްހޫރު ފިލްމުތައް ގެނެސްދެނީ\n11 އެޕްރީލް 2020 - 17:24 16 comments\nމުނިފޫހިފިލުވުމުގެ ކޮންޓެންޓް ހެދުމުގައި މަޝްހޫރު އިންޑިއާހެ ކޮންޓެންޓް ޕްރޮވައިޑަރެއް ކަމަށްވާ "ޝެމަރޫ އެންޓަޓެއިންމެންޓް ލިމިޓެޑް" އާ ގުޅިގެން ދިރާގު ޓީވީން އިންޑިއާގެ މަޝްހޫރު ފިލްމުތައް ދައްކަން ފަށައިފި އެވެ.\nޝެމަރޫގެ "ޝެމަރޫ މީ" ދިރާގު ޓީވީ ވީޑިއޯ އޮން ޑިމާންޑް (ވީއޯޑީ) ޕްލެޓްފޯމަށް މިހާރު ވަނީ ގެނެސްފަ އެވެ. މިއިން އިންޑިއާގެ ގިނަ ފިލްމުތަކެއް ބަލައިލެވޭނެ އެވެ. މީގެ ތެރޭގައި އިހުގެ ބޮލީވުޑް ފިލްމުތަކާއި އަލަށް ނުކުންނަ ބޮލީވުޑް ފިލްމުތަކާއި ބެންގާލީ ފިލްމްތައް ވެސް ހިމެނެ އެވެ. މި ފިލްމުތަކަކީ ރާއްޖޭގެ ގިނަ ބައެއްގެ މެދުގައި މަގުބޫލު ފިލްމުތަކެވެ.\nދިރާގުން ބުނީ މި ދުވަސްވަރަކީ ގޭގައި ތިބެގެން މުނިފޫހި ފިލުވަން ބޭނުންވާނެ ދުވަސްވަރަކަށް ވުމުން ބޮލީވުޑް ފިލްމުތައް ބަލައިލަން މިއީ ރަނުގެ ފުރުސަތެއް ކަމަށެވެ. އަދި މި ކޮންޓެންޓް ދިރާގުޓީވީ ކަސްޓަމަރުންނަށް މޭ މަހުގެ ނިޔަލަށް 50 ޕަސެންޓް ޑިސްކައުންޓާ އެކު ލިބޭނެ ކަމަށް ވެސް ދިރާގުން ބުންޏެވެ. އެއީ މަހެއްގެ މައްޗަށް 30ރ. އެވެ.\nދިރާގު ޓީވީން ޝެމާރޫ މީ ކޮންޓެންޓު ލިބޭނީ މަހަކު 30ރ. އަށް---\nދިރާގު ޗީފް މާކެޓިން އޮފިސަރު މަހުމޫދު ދަސަރް ދިވާޅުވީ، ޝެމަރޫ މީ ފަދަ ބޮޑު ކޮންޓެންޓް ޕްރޮވައިޑަރެއް ދިރާގު ޓީވީއާ ގުޅުމަކީ ލިބޭ ވަރަށް ބޮޑު އުފަލެއް ކަމަށެވެ. މި ގުޅުމުގެ ސަބަބުން ކުންފުނީގެ ކަސްޓަމަރުން ގަޔާވާ ހިންދީ ފިލްމުތައް ދިރާގު ޓީވީ ވީޑިއޯ އޮން ޑިމާންޑް މެދުވެރިކޮށް ފޯރުކޮށްދޭނެ ކަމަށް ވެސް އޭނާ ވިދާޅުވި އެވެ.\nދިރާގު ޓީވީގެ ވީޑިއޯ އޮން ޑިމާންޑުން މައުލޫމާތާއި މުނިފޫހިފިލުވުމުގެ ކޮންޓެންޓު ބޭނުން ގަޑިއެއްގައި، ބޭނުންތަނެއްގައި ބަލައިލެވޭނެ އެވެ. މި ޕްލެޓްފޯމް އިތުރަށް ފުޅާކޮށް ދިވެހި އަދި ބޭރުގެ ކޮންޓެންޓުތައް ގެނައުމަށް ދިރާގުން އަންނަނީ މަސައްކަތް ކުރަމުންނެވެ.\nއިތުރު ލިޔުންތައް ދިރާގު ޓެލެކޮމިއުނިކޭޝަން ވިޔަފާރި ޕްރޮމޯޝަން ބޮލީވުޑް ފިލްމު


Tree Top hospital gai cardiology ge hidhumaithah alun fashaifi\nޓްރީޓޮޕްގެ ހިދުމަތްތަކަށް އާސަންދަ ދޭ -- ފޮޓޯ: ޓްރީޓޮޕް\nޓްރީ ޓޮޕް ހޮސްޕިޓަލުގެ ކާޑިއޮލޮޖީ ނުވަތަ ހިތުގެ ބަލިތަކުގެ ހާއްސަ ހިދުމަތްތައް މެދުކެނޑުމަށްފަހު އިއްޔެ އިން ފެށިގެން އަލުން ފަށައިފި އެވެ.\nޓްރީޓޮޕުން ބުނި ގޮތުގައި، ކާޑިއޮލޮޖީ ޑިޕާޓްމަންޓްގެ ހިދުމަތް ފޯރުކޮށްދެއްވާނީ ހިތުގެ ބަލިތަކަށް ހާއްސަ ކޮންސަލްޓަންޓުން، ޑރ. އަބްދުލް އަޒީޒް އާއި ޑރ. ދިނޭޝް މުރުގަދާސް އެވެ.\nކާޑިއޮލޮޖީ ހިދުމަތަށް ހެނދުނު 8:00 އާއި ހަވީރު 6:00 ގެ ދެމެދުގައި އެޕޮއިންޓްމަންޓް ހެދޭނެ ކަމަށް ޓްރީޓޮޕުން ބުނެ އެވެ. އަދި، އެޕޮއިންޓްމަންޓް ހެދުމަށް ކޮންޓެކްޓް ސެންޓަރު (3351610) ގެ އިތުރުން ހޮސްޕިޓަލުގެ ރިސެޕްޝަން ނުވަތަ އޮންލައިން ގެސްޓް ޕޯޓަލް އިންވެސް ހިދުމަތަށް އެދުމުގެ ފުރުސަތު ވަނީ ހުޅުވާލާފަ އެވެ.\nކާޑިއޮލޮޖީ ޑިޕާޓްމަންޓްގެ ދަށުން ހިތާއި ލޭނާރުތަކުގެ ބަލިތަކަށް ފަރުވާ ދެވޭނެ އެވެ. އެގޮތުން މޭގައި ރިއްސުން، ހިތުގެ ވިންދު އަވަސްވެ މޭތެޅުން، ހިތުގެ ވިންދުޖެހުމަށް ބަދަލު އައުން، ހިތުގެ މަސްފަށަލައިގެ ބަލިތައް، ހިތުގެ ލޭނާރުތައް ބެދުމާއި ހިތުގެ ލޭހޮޅިތަކުގެ ބަލިތައް، އުފެދުމުގައި ހުންނަ ހިތުގެ މައްސަލަތައް އަދި މީގެ އިތުރުންވެސް ދިމާވާ ހިތުގެ މައްސަލަތަކަށް ފަރުވާ ދެވެ އެވެ.\nޓްރީޓޮޕް ހޮސްޕިޓަލަކީ ރާއްޖޭގެ އެންމެ ފުރަތަމަ އަލްޓްރާ-މޮޑާން ހޮސްޕިޓަލެވެ. މީގެ ކުރިން ބައެއް ހިދުމަތްތަކަށް އާސަންދަ ނެގި ނަމަވެސް، އެ ހޮސްޕިޓަލަކީ މިހާރު ހުރިހާ ހިދުމަތަކަށް އާސަންދަ ދޭ ހޮސްޕިޓަލެކެވެ.


JW Marriott Maldives Resortun minivan dhuvas faahaga kuranee\nޖޭޑަބްލިއު މެރިއޮޓް މޯލްޑިވްސް\nމެރިއޮޓް ރިސޯޓުން މިނިވަން ދުވަސް ފާހަގަ ކުރަނީ\nޖޭޑަބްލިއު މެރިއޮޓް މޯލްޑިވްސް އިން މިނިވަން ދުވަސް ފާހަގަ ކުރުން އިސްތިހާރު ކުރަން ނަގާފައިވާ ފޮޓޯއެއް\nޖޭޑަބްލިއު މެރިއޮޓް މޯލްޑިވްސް ރިސޯޓް އެންޑް ސްޕާއިން ރާއްޖޭގެ މިނިވަން ދުވަސް ފާހަގަ ކުރަން ހަރަކާތްތަކެއް ހިންގަން ނިންމައިފި އެވެ.\nށ. ވަގަރުގައި ހިންގާ ޖޭޑަބްލިއު މެރިއޮޓް މޯލްޑިވްސް ރިސޯޓް އެންޑް ސްޕާއިން ބުނީ މާދަމާ، ރާއްޖޭގެ މިނިވަން ދުވަސް ފާހަގަ ކުރުމުގެ ގޮތުން ދިވެހި ސަގާފީ ހަރަކާތްތަކެއް އެ ރިސޯޓުގައި ބާއްވާނެ ކަމަށެވެ.\nމިނިވަން ދުވަހުގެ މުނާސަބަތުގައި އެ ރިސޯޓުގައި މި މަހުގެ 26 ވަނަ ދުވަހުގެރޭ "މަލާފަތް" ޑިނާއެއް އޮންނާނެ އެވެ. އިހު ޒަމާނުގައި ދިވެހިންގެ ގިނަ ބަޔަކު އެއްވެ ޖަމާއަތް ހަދައިގެން ބާއްވާ މި ހާއްސަ ކެއުމުގައި މި ރިސޯޓަށް އަންނަ ޓޫރިސްޓުންނަށް ބައިވެރި ވެވޭނެ އެވެ.\nމަލާފަތް ޑިނާ ކުރިއަށް ދާއިރު ފަނުން ތަކެތި ވިއުމުގެ ހުނަރު ޓޫރިސްޓުންނަށް ދަސްކޮށް ދިނުމާއި ކުޑަކުދިންނަށް ގްރެފިޓީ ކުރެހުން ކުރިއަށް ގެންދާނެ އެވެ. މީގެ އިތުރުން ދިވެހިގެ ހާއްސަ ކެއުންތައް ކެއްކުމުގެ ހުނަރު ދަސްކޮށް ދިނުންވެސް އޮންނާނެ އެވެ.\nއާއިލާއެއްކޮށް ގޮސް ޗުއްޓީ ހޭދަކޮށްލެވޭ ގޮތަށް ފަރުމާ ކޮށްފައިވާ "ފެމެލީ ރިސޯޓެއް" ކަމަށްވާ ޖޭޑަބްލިއު މެރިއޮޓް މޯލްޑިވްސް ރިސޯޓް އެންޑް ސްޕާގައި ބީޗް ވިލާ އާއި މޫދު ވިލާ ހިމެނޭ ގޮތަށް 60 ވިލާ ހުރެ އެވެ.\nއެމެރިކާގެ މެރިއޮޓް އިންޓަނޭޝަނަލްގެ، ޖޭޑަބްލިއު މެރިއޮޓް ކުންފުންޏަކީ ދުނިޔޭގެ ޓޫރިޒަމްގައި ނުފޫޒު ގަދަ ނަމެކެވެ. މި ކުންފުނީގެ 100 ހޮޓަލެއް 25 ގައުމެއްގައި ހިންގަމުން ގެންދެ އެވެ.\nރިސޯޓް ޖޭޑަބްލިއު މެރިއޮޓް މޯލްޑިވްސް މިނިވަން ދުވަސް\nކޯރާ ކޯރާ މޯލްޑިވްސް އަންނަ މަހު ހުޅުވަނީ\nމިނިވަންކަމަށްޓަކައި ގައުމުތަކާ ގުޅުން ހަރުދަނާ ކުރަންޖެހޭ\nކުދިންނަށް ދީނީ ތައުލީމު ދޭން ގޮވާލައްވައިފި\nލޭ ހުއްދަ ކުރާ މީހުންނާ ދެކޮޅަށް ތެދުވަން އެދިވަޑައިގެންފި


ކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދެނީ – Dhen.mv\nކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދެނީ\nApril 1, 2020 - 9:32 pm\nކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދޭން ނިންމައިފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ މި މަހުން ފެށިގެން ތިން މަހުގެ އެލެވަންސް ދޭނީ ކޮވިޑް-19އާ ގުޅިގެން ވަޒީފާ ގެއްލުނު މީހުންނަށްކަމަށެވެ. އެގޮތުން އެލަވެންސްގެ ގޮތުގައި ދޭނެ އަދަދެއް މިހާރު މަޝްވަރާ ކުރަމުންދާ ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ސަރުކާރުން އިޢުލާންކޮށްފައިވާ 1.5 ބިލިއަން ރުފިޔާގެ ސްޓިމިއުލެސް ޕެކޭޖްގެ ދަށުން ރިސޯޓްތަކަށް ފައިސާ ދޫކުރާނީ އެރިސޯޓްގައި ވަޒީފާ އަދާކުރާ މުވައްޒަފުންގެ ވަޒީފާ ނުގެއްލޭނެކަމުގެ ޔަޤީންކަންދިނުމުންކަމަށެވެ. ނަމަވެސް ރިސޯޓްތަކުން ވަޒީފާއިން ވަކިކުރާ މުވައްޒަފުންނަށް ފައިސާ ދޭނީ އެ ޕެކޭޖުގެ ތެރެއިން ކަމަށް ވެސް މިނިސްޓަރު ވިދާޅުވިއެވެ.\n"ވަރަށް މުހިންމު ކަމެއް ވަޒީފާ ގެއްލޭ މީހުން ރަޖިސްޓރީކުރުން. "ޓީމް"އިން އެބައޮތް ޢަދަދެއް ޙިއްސާކޮށްފައި ރިސޯޓުތަކުން ވަޒީފާ ގެއްލުނު މީހުން. އެހެންވެ މިދަންނަވަނީ ފޯމަލް މެކޭނިޒަމެއްގެ ތެރެއިން މިކަންކުރަން. އަޅުގަނޑު އެދެން ޖޮބް ސެންޓަރގައި ރަޖިސްޓްރީކުރުން." މިނިސްޓަރު އަމީރު ވިދާޅުވިއެވެ.\nކޮވިޑް-19އާ ގުޅިގެން ވަޒީފާއާ ގުޅޭ ޝަކުވާތައް ހުށަހެޅުމަށް ޖޮބް ސެންޓަރުގައި މިހާތަނަށް 292 މީހުން ރެޖިސްޓްރީ ކޮށްފައިވާ ކަމަށް ސަރުކާރުން ބުނެއެވެ.


Champions League : Varugadha United katuvaala Atletico quarter ah - AO News\nޗެމްޕިއަންސް ލީގު: ވަރުގަދަ ޔުނައިޓެޑް ކަޓުވާލުމަށްފަހު އެތްލެޓިކޯ ކުއާޓާ އަށް\nޔޫއެފާ ޗެމްޕިއަންސް ލީގު ގަދަ 16 ވަނަ ބުރުގެ ދެ ވަނަ ލެގުގައި ރޭ ސްޕެއިންގެ ޗެމްޕިއަން އެތުލެޓިކޯ މެޑްރިޑް އަތުން ބަލިވެ، މެންޗެސްޓާ ޔުނައިޓެޑް މުބާރާތުން ކަޓައިފި އެވެ.\nޔުނައިޓެޑް ގެ އޯލްޓްރެފޮޑް ގައި ކުޅުނު މި މެޗުން އެތްލެޓިކޯ އަތުން ޔުނައިޓެޑް ބަލިވީ 0-1 ގެ ނަތީޖާއިންނެވެ.\nއެތުލެޓިކޯ އަމިއްލަ ދަނޑުގައި މިދިޔަ މަހު ކުޅުނު ފުރަތަމަ ލެގުގެ މެޗު ނިމުނީ 1-1 އިން އެއްވަރުވެގެންނެވެ. އެހެންކަމުން ރޭގެ ނަތީޖާއާއި އެކު 1-2 ގެ އެގްރިގޭޓް ނަތީޖާއިން ކުރިހޯދައި މުބާރާތުގެ ކުއާޓާ ފައިނަލުން ޖާގަ ހޯދީ އެތްލެޓިކޯއިންނެވެ.\nރޭގެ މެޗަށް ޔުނައިޓެޑް ނިކުތީ ލީގުގައި ޓޮޓެންހަމް އަތުން ހޯދި މޮޅާއި އެކު ރަނގަޅު ފޯމެއްގައެވެ. އެހެން ނަމަވެސް ޑިފެންސް އަށް ބަރޯސާވެގެން ކުޅުނު އެތްލެޓިކޯގެ ހާފުތެރޭގައި ބޯޅަ ގެންގުޅުން ވީ ޔުނައިޓެޑަށް ވަރަށް އުނދަގޫ ކަމަށެވެ.\nމެޗުގެ ކުޅުން ފެށިގެން ދެ ވަނަ މިނިޓްގައި ޔުނައިޓެޑްގެ އެންތަނީ އެލަންގާ ފޮނުވާލި ނުރައްކާތެރި ބޯޅައެއް އެތުލެޓިކޯގެ ކީޕަރު ޔެން އޮބްލަކް ދިފާއުކުރިތަން ފެނިގެން ދިޔައެވެ. އޭގެ ފަހުން މެޗުގެ 15 ވަނަ މިނިޓްގައި އެތްލެޓިކޯގެ ހަމަލާއެއް ފެނިގެން ދިޔައިރު، މި ހަމަލާ އަކީ އޭރިއާބޭރުން އެތްލެޓިކޯގެ ރޮޑްރީގޯ ޑެ ޕޯލް ފޮނުވާލި ހަމަލާއެކެވެ. އެ ހަމަލާ ގޯލުގެ ކަނަށް އަމާޒުވާން ދަނިކޮށް ހުއްޓުވީ ޔުނައިޓެޑްގެ ކީޕަރު ޑޭވިޑް ޑެހެއާ އެވެ.\nމެޗުގެ 33 ވަނަ މިނިޓްގައި އެތުލެޓިކޯގެ ޔާއޯ ފެލިކްސް ގޯލެއް ޖެހިނަމަވެސް މި ގޯލް އޮފްސައިޑް ކަމަށް ނިންމިއެވެ. އެތުލެޓިކޯ އިން މި މެޗުގައި ޖެހި ހަމަ އެކަނި ގޯލު މެޗުގެ 41 ވަނަ މިނިޓްގައި ފެނިގެން ދިޔައެވެ. މި ގޯލަކީ އެންޓޮއިން ގްރީޒްމަން ނެގި ހުރަހަކުން ރެނާން ލޮޑީ ބޮލުން ކާމިޔާބު ކުރި ގޯލެކެވެ. މި ގޯލަށް ފަހު ޔުނައިޓެޑް ހާސްކަމުގެ ތެރެއަށް ވެއްޓުނުއިރު، އެޓީމުން ލަނޑެއް ޖެހޭތޯ އިތުރު ހިތްވަރަކާއި އެކު ގިނަ މަސައްކަތްތަކެއް ކުރަމުން ގެންދިޔައެވެ.\nއެގޮތުން މެޗުގެ ފުރަތަމަ ހާފު ނިމެން ދަނިކޮށް ޔުނައިޓެޑްގެ ބްރޫނޯ ފެނާންޑޭސް ފޮނުވާލި ބާރު ހަމަލާއެއް އެތުލެޓިކޯގެ ގޯލާއި އަމާޒުވިއެވެ. ނަމަވެސް މި ހަމަލާ އެތްލެޓިކޯ ކީޕަރު އޮބްލަކް ވަނީ މަތަކޮށްފަ އެވެ.\nދެ ވަނަ ހާފަށް ކުޅެން ނިކުމެ ނަތީޖާ އަނބުރާލަން ޔުނައިޓެޑުން ވަރަށް ބޮޑަށް ކުރިއަށް ޖެހިގެން މަސައްކަތް ކުރަމުން ދިޔައެވެ. އެގޮތުން ގިނަ ހަމަލާތަކެއް ޔުނައިޓެޑުން އުފެއްދި ނަމަވެސް އެ ޓީމުން ފޮނުވާލި ގިނަ ހަމަލާތަކުގެ ހުރަހަކަށްވީ އެތުލެޓިކޯ ކީޕަރު އޮބްލަކް އެވެ.\nރޭ އެތްލެޓިކޯ އަތުން ބަލިވެ ޔުނައިޓެޑް މުބާރާތުން ކެޓިއިރު، އެޓީމަށް މި ސީޒަން ނިިންމާލަން ޖެހިފައިމިވަނީ ހުސްއަތާ އެވެ. ދެން ޔުނައިޓެޑަށް އޮތް ހަމަ އެކަނި ފުރުސަތަކީ ލީގުގެ ގަދަ ހަތަރެއްގެ ޖާގައެއް ހޯދުމެވެ. އަންނަ ސީޒަންގެ ޗެމްޕިއަންސް ލީގަށް ކޮލޮފައި ވުމަށް ލީގުގެ ގަދަ ހަތަރަކުން ޖާގައެއް ހޯދުން އެޓީމަށް މަޖުބޫރެވެ.\nރޭ ދެވަނަ ބުރުގެ ދެވަނަ ލެގުގެ އިތުރު މެޗެއްވެސް ވަނީ ކުޅެފައެވެ. އެއީ އަޔަކްސް އަދި ބެންފީކާ ބައްދަލުކުރި މެޗެވެ.\nއަޔެކްސް ދަނޑުގައި ކުޅުނު މި މެޗު 1-0 އިން މޮޅުވެ، މުބާރާތުގެ ކުއާޓާ ފައިނަލުން ފުރުސަތު ހޯދީ ބެންފީކާ އިންނެވެ.


New Edition Eid Hadhiyaa Promotion: Thafaathu Gift Packthakeh Heyo Agugai! - Vaguthu\nކޮވިޑް-19: "ތަހްގީގާއި" ހަވާލުކޮށް "ޒިންމާއިން ރެކިގަތް ދުވަހެއް" - 10 ގަޑިއިރު ކުރިން\nނިއު އެޑިޝަން ޢީދު ހަދިޔާ ޕްރޮމޯޝަން: ތަފާތު ގިފްޓް ޕެކްތަކެއް ހެޔޮއަގުގައި!\n3 ހަފްތާ ކުރިން ( މެއި 8, 2021 )\nއީދު ހަދިޔާ ދިނުމަކީ ދިވެހިންގެ ސަގާފީއާދަކާދައިގެ ތެރެއިން ފެންނަ ރީތި އާދައެކެވެ. އާއިލާގެ މެންބަރުން، ރައްޓެހި ރަޙްމަތްތެރިންނަށްވެސް އީދު ހަދިޔާއެއްގެ ގޮތުގައި ކޮންމެވެސް އެއްޗެއް ދިނުމަކީ މިހާރުވެސް ގެންގުޅެމުން އަންނަ ޒަމާނީ ސަޅި ޓްރެންޑެކެވެ. މިގޮތުން މިފަހަރު ޢީދަށް ޙާއްސަކޮށް މިވަނީ ނިއު އެޑިޝަނުން ހެޔޮއަގުގައި ގިނަ ތަފާތު ޢީދު ހަދިޔާ ޕެކްތަކެއް ތަޢާރަފްކޮށްފައެވެ.\nނިއު އެޑީޝަން ގިފްޓް ޕެކްތައް ތައްޔާރުކޮށްފައިވަނީ އާންމުކޮށް ގަންނަން ލިބެން ހުނަނާނެ އަގުން %50 އާއި ހަމައަށް ޑިސްކައުންޓް ލިބޭނެހެން އަގު ހެޔޮކޮށެވެ. މިހެންވުމާއެކު އީދު ޕެކްތައް ވާނީ މިދަނޑިވަޅުގައި ރައްޔިތުންނަށް ގަނެލަން ފަސޭހަވާނެ ހެޔޮ އަގުތަކެއްގައި ކަން ޚާއްޞަ ގޮތެއްގައި ނިއު އެޑިޝަނުން ފާހަގަކުރިއެވެ. ބްރޭންޑެޑް ކޮސްމެޓިކްސް އަދި ޕާފިއުމް ވިޔަފާރީގައި ރާއްޖޭގައި އެންމެ ފާހަގަކޮށްލެވޭ ނިއު އެޑިޝަނުން ކޮންމެ ޢީދަކާ ދިމާކޮށް އީދު ހަދިޔާ ޕެކް ގޮތުގައި ތަފާތު ޕްރޮޑަކްޓްތައް ހިމެނޭ އަގުހެޔޮ ޕެކްތަކެއް ތައާރަފް ކުރެއެވެ.\nPosted by New Edition on Tuesday, May 4, 2021\nނިއު އެޑިޝަނުން ޢީދަށް ހާއްސަކޮށްގެން މީގެ ކުޑަ ދުވަސްކޮޅެއް ކުރިން ވަނީ ފޯމަސް ޕާފިއުމް ފްރާންސާއި ގުޅިގެން ޢީހު ހަދިޔާ ޕެކެއް ތަޢާރަފްކޮށްފައެވެ. މި ގިފްޓް ބޮކްސްގައި ފޯމަސް ސެންޓު ފުޅިއަކާއި ފްރާންސްގެ ޕްރިމިއަމް ޗޮކުލެޓްއް ކަމުގައިވާ ލިންޑްޓް އެކްސަލެންސް ޗޮކުލެޓެއްވެސް އިންނާނެއެވެ. އަދި މިފޮށްޓަކީ މެގްނެޓިކް ލައްޕާ ސީލްއެއް އިންނަ، ފަހުންވެސް އެހްން ކަންކަމަށް ބޭނުންކުރެވޭނޭހެން ތައްޔާރުކޮށްފައިވާ ގިފްޓް ބޮކްސްއެކެވެ.\nދެޖިންސަށް ޚާއްޞަކޮށް ނިއު އެޑިޝަނުން ތައާރަފްކޮށްފައިވާ ޕެކްތަކުގައި މަޤްބޫލު ސެންޓްތަކުގެ މީރުވަސް ވަނީ ހިމަނާފައެވެ. ނިއު އެޑިޝަނުން މައުލޫމާތު ދޭ ގޮތުގައި މިޕެކްތައް ތައްޔާރުކޮށްފައިވަނީ ކަސްޓަމަރުންގެ މެދުގައި އެންމެ މަޤްބޫލު ހޮވުން ތައް ހިމަނައިގެން، ކަސްޓަމަރުންނަށް ޖީބަށް ލުއި، ތަފާތު އިހުސާސެއް މިއީދުގެ ތެރޭގައި ގެނެސް ދިނުމުގެ ގޮތުންނެވެ. މިޕެކްތަކުގައި މަޤްބޫލު ސެންޓުތަކާއި، ބޮޑީސްޕްރޭ، މިސްޓު އަދި ދިވެހިންތެރޭ މަޤުބޫލު ވަސްތައްވެސް ވަނީ ހިމަނާފައެވެ.\nނިއު އެޑިޝަންއަކީ ރާއްޖެއަށް އިންޓަނޭޝަނަލް ކޮލެޓީ އެތައް ޕްރޮޑަކްޓްތަކެއް ގެނެސްދެމުން އަންނަ ބައެކެވެ. އެގޮތުން ނޯޓް ކޮސްމެޓިކްސް، ލޭޔާ ޝޮޓް، ކަންޓޫ،ބާތް އެންޑް ބޮޑީ އަދި ލިލީޑޯ ޕެރިސް ފަދަ މަޝްހޫރު ޕްރޮޑަކްޓްސްތައް ރާއްޖެއަށް ފޯރުކޮށްދެމުން އަންނަ އެއް ބަޔަކީ ނިއު އެޑިޝަންއެވެ.\nނިއު އެޑިޝަނުން މައުލޫމާތުދޭ ގޮތުގައި ޢީދު ގިފްޓް ޕެކްއަށް އޯޑަރުދެއްވުމަށް 9972727 އަދި 7483120 ގުޅާލުމުން ނުވަތަ ވައިބާރ މެދުވެރިކޮށް އޯޑަރު ކޮށްލުމުން ގެއަށް ޑެލިވަރީ ކޮށްދޭނެއެވެ. އަދި އޮންލައިން ޓްރާންސްފާއިން ފައިސާ ދައްކާލެވޭނެއެވެ. އަދި ނިއުއެޑިޝަން އަށް ޒިޔާރަތްކޮށްލައިގެން ބޭނުންވާ ވަހެއް ބައަލަވާލުމަށްފަހުވެސް ބައަލަވައިގަނެވޭނެއެވެ. ނިއު އެޑިޝަން ހުންނާނީ އޮލިމްޕަސް ކުރިމަތީ މަގުން ގޮސް ނިމޭއިރު، ގަލޮޅު ސަހަރާ ކަންމައްޗަށްވާގޮތަށެވެ.\nގެއަށް ވަންނަމުން ހަށިގަނޑު ޑިސްއިންފެކްޓްކުރާ ސްޕްރޭ އެންމެ ހެޔޮއަގުގައި ނިއު އެޑިޝަނުން\nގޭތެރެ ޑިސްއިންފެކްޓްކުރާ ސްޕްރޭ އެންމެ ހެޔޮއަގުގައި ނިއު އެޑިޝަނުން\nނިއު އެޑިޝަނުން އަގުހެޔޮ ބްރޭންޑެޑް ޢީދު ހަދިޔާ ބޮކްސްއެއް ތަޢާރަފްކޮށްފި\nމެއި 8, 2021 23:05\nއަގު ރަނގަަޅު ކަމަށް ބެލެވޭ. ތިކުދިން ކައިރިޔަށް ދާނަން ހަދިޔާއެއް ގަނެލަން


65 aharun matheege meehunnah party thakuge is magaamu nufurey gothah gaanoonu islaahu kuranee | Mihaaru\nމައުމޫން މިއަދު ޕީޕީއެމްގެ އޮފީހުގެ ދޮރުމަތީގައި: ޕީޕީއެމް އޮތީ މައްސަލަތަކެއްގެ ތެރޭގައި -- ފޮޓޯ: މިހާރު\n65 އަހަރުން މަތީގެ މީހުންނަށް ޕާޓީތަކުގެ އިސް މަގާމު ނުފުރޭ ގޮތަށް ގާނޫނު ބަދަލުކުރަނީ\n30 ޖޫން 2016 - 18:40 78 comments\nސިޔާސީ ޕާޓީތަކުގެ އެންމެ އިސް މަގާމުގައި އުމުރުން 65 އަހަރަށް ވުރެ މަތީގެ މީހުންނަށް ނުތިބޭ ގޮތަށް ގާނޫނަށް ބަދަލު ގެންނަން ޕީޕީއެމްގެ ޕާލަމެންޓްރީ ގުރޫޕުން މިއަދު ނިންމައިފި އެވެ. އޭރުން، މިހާރު ބޮޑު ކޯޅުންގަނޑެއްގެ ތެރޭގައި އޮތް ޕީޕީއެމްގެ ރައީސް މައުމޫން އަބްދުލްގައްޔޫމްގެ އަތްޕުޅުން އެ ޕާޓީގެ ރައީސްކަން ގެއްލިގެންދާނެ އެވެ.\nސިޔާސީ ޕާޓީތަކުގެ ގާނޫނަށް އެ ބަދަލު ގެންނަން ނިންމާފައި ވަނީ މިއަދު ޕީޕީއެމްގެ ޕާލަމެންޓްރީ ގުރޫޕުން މަޖިލީހުގެ އިދާރާގައި ބޭއްވި ބައްދަލުވުމުގަ އެވެ. އެ ބައްދަލުވުމުން ނިންމާފައި ވަނީ އީދު ބަންދަށް ފަހު، މަޖިލިސް ހުޅުވުމާ އެކު އެ އިސްލާހު މަޖިލީހަށް ފޮނުވުމަށެވެ. ސިޔާސީ ޕާޓީތަކުގެ އެންމެ އިސް މަގާމުގައި 65 އަހަރުން މަތީގެ މީހުންނަށް ނުތިބެވޭ ގޮތަށް އިސްލާހު ކުރަން ނިންމި އިރު، މައުމޫންގެ އުމުރުފުޅުން 80 އަހަރާ ގާތްވެއްޖެ އެވެ.\nޕީޕީއެމްގެ ރައީސްގެ މަގާމުގައި މައުމޫން ހުންނަވައި، ޕާޓީގެ ކައުންސިލް ބައްދަލުވުމެއް ބޭއްވޭނެ ގޮތް ނުވާނެ ކަމަށް ޕީޕީއެމްގެ ބައެއް މެމްބަރުން ގަބޫލު ކުރެ އެވެ. އެހެންވެ، އެ ޕާޓީގެ ކައުންސިލް ބައްދަލުވުން ނުބޭއްވިގެން ވަރަށް މުހިންމު ބައެއް ކަންކަން ވަނީ ނުކުރެވިފަ އެވެ. އޭގެ ތެރޭގައި 2018ގެ ރިޔާސީ ކެންޑިޑޭޓްކަން، ޕްރައިމަރީއަކަށް ނުގޮސް މިހާރުގެ ރައީސް އަބްދުﷲ ޔާމީނަށް ދިނުމުގެ މައްސަލަ ވެސް ހިމެނެ އެވެ. އެނގިފައިވާ ގޮތުގައި ޕީޕީއެމްގެ އެތެރޭގެ މައްސަލަގަނޑު ފެށިފައި ވަނީ މި ހިސާބުންނެވެ. އަދި އޭގެ ފަހުން އިއްޔެ ރައްޔިިތުންގެ މަޖިލީހުގައި ނެގި ވޯޓުގައި މައުމޫންގެ އެދިވަޑައިގަތުމާ ޚިލާފަށް އެ ޕާޓީގެ ގިނަ މެމްބަރުން ވަނީ ވޯޓު ދެއްވި އެވެ.\nޕީޕީއެމްގެ ޕާލަމެންޓްރީ ގުރޫޕުގެ ނިންމުމާ ހިލާފަށް ވޯޓު ދެއްވި ދެ ބޭފުޅުންނާ މެދު ފިޔަވަޅު އަޅަން ޕާޓީގެ ސުލޫކީ ކޮމިޓީއަށް އިއްޔެ ހުށަހެޅުމާ އެކު މައުމޫން ވަނީ އެމަނިކުފާނުގެ ހުއްދަ ނެތި، ޕާޓީގެ އެއްވެސް ކޮމިޓީއެއް ނުބޭއްވޭނެ ކަމަށް އަންގަވައިފަ އެވެ. މީގެ އިތުރުން މައުމޫން އައްޔަން ކުރައްވާފައިވާ ނައިބު ރައީސް އަބްދުއްރަހީމް އަބްދުﷲ އަށް މަތިކޮށްފައިވާ ޕީޕީއެމްގެ މަސްއޫލިއްޔަތުތައް ވެސް މައުމޫން ވަނީ ރޭ އަތުލައްވައިފަ އެވެ. ޕީޕީއެމްގެ އިދާރީ ހިންގުމުގައި މިހާތަނަށް އިސްކޮށް ހުންނެވީ އަބްދުއްރަހީމެވެ. އަދި މައުމޫން ވަޑައިގެން ނެތް ހާލަތެއްގައި ޕާޓީގެ ކައުންސިލް ބޭއްވުމާއި މައްސަލަތައް އެޖެންޑާ ކުރުމުގެ ބާރު ވެސް އަބްދުއްރަހީމަށް އޭރު އޮތީ ދީފަ އެވެ. އެކަމަކު މައުމޫން ވަނީ އެ ބާރުތައް ވެސް ރޭ އަތުލައްވައިފަ އެވެ.\nއިތުރު ލިޔުންތައް ސިޔާސީ ޕާޓީ ޕީޕީއެމް ޕީޕީއެމް ކައުންސިލް ޕީޕީއެމް ޕާލަމެންޓްރީ ގުރޫޕް ރައީސް މައުމޫން އަބްދުލްގައްޔޫމް ރައްޔިތުންގެ މަޖިލިސް


SunOnline: COLUMN: Fongnaai Hithi\nމުޙައްމަދު ޤާސިމް 15 Dec 2021, 09:30\nއާއިލާ ގޮވައިގެން، މާލޭގައި ކުއްޔަށް ދިރިއުޅެމުން އަންނަ މީހެކެވެ. އޭނާ އެއް ފަހަރަކު ކުއްޔަށް ހިފި ތިން ކޮޓަރީގެ އެޕާޓްމަންޓަކަށް، ސާޅީސް ފަސް ހާސް ރުފިޔާ އެޑްވާންސަށް ބަހައްޓާން ޖެހުނެވެ. ފަސް އަހަރެއްހައި ދުވަހު އެ ތަނުގައި އޭނާ ދިރިއުޅުނެވެ. އެ ތަނުން ނިކުތް ދުވަހު، ގޭގެ ވެރިފަރާތުން އޭނާއަށް ގުޅިއެވެ. މަގުމަތީން ބައްދަލުކޮށް، އެކުވެރިކަމާއި ގާތްކަމުގެ ވާހަކަ ދައްކާލުމަށްފަހު، ޖީބުން ނަގައި ދިއްކޮށްލީ، ނޫޓް ބޮނޑިއެކެވެ. ގުނާލިއިރު ސާޅީސް ފަސް ހާސް ރުފިޔާއެވެ. އެޑްވާންސަށް ދެއްކި ފައިސާ ހަމައަށް ދިނީއެވެ. ފަސް އަހަރު ދުވަހު ދިރިއުޅުނު ތަނެއްގައި މަރާމާތުތައް ވެސް ހުންނާނެތާއެވެ. އެހެންނަމަވެސް އެއިން އެއްވެސް ކަމަކަށް، ބޮޑުލާރިއެއް ވެސް ނުކަނޑައެވެ.\nހިތަށް އެރިއެވެ. ހާދަހާ ރަނގަޅު މީހެކެވެ. ތަންތަން ކުއްޔަށް ދީގެން ތަނަވަސްކަމުގައި އުޅޭ މި ފަދަ މާތް އެތައް ބަޔަކު މި ފަސްގަނޑުގައި އެބަ ދިރިއުޅެއެވެ. ނިކަމެތީންގެ ނިކަމެތި ހާލަތު ވަޒަންކުރާ، އޯގާވެރިކޮށް ހިތާ، އެތައް މީހުންނެއް ފެނެއެވެ. ކޮވިޑްގެ ބިރުވެރިކަން ރާއްޖެއަށް ފުރަތަމަ އައި ދުވަސްވަރު ވެސް، މި ފަދަ މާތް މީހުން ދެނެގަންނާނެ ފުރުސަތުތައް އެތައް ބަޔަކަށް ލިބުނެވެ. އިންސާނިއްޔަތުކަން ހުންނަ މި ފަދަ ފަރާތްތަކަށް، އެތައް ބަޔެއްގެ ހެޔޮ ދުޢާ އަބަދުވެސް ލިބޭނެއެވެ. ﷲގެ ރަހުމަތާއި ތަނަވަސް ނިޢުމަތް އޮހިއޮހި ހުންނާނެއެވެ. ދުނިޔެއާއި އާޚިރަތުގައި އޭގެ ދަރުމަ ލިބޭނެއެވެ.\nމި ޒަމާނަކީ ކުލީ ތަންތަނުގައި އެތައް ބަޔަކު ދިރިއުޅެމުން އަންނަ ޒަމާނެކެވެ. އަމިއްލަ ގެދޮރު ހުންނަ މީހުން ވެސް، ކުއްޔަށް އުޅެއެވެ. އެކިއެކި ސަބަބުތަކާ ހުރެއެވެ. ތަންކޮޅު ކުޑަވީމައެވެ. ދަތިތަކެއް ހުރީމައެވެ. ކުއްޔަށް ދޭ ފަރާތުން ތަންތަން ކުއްޔަށްދޭއިރު، އެޑްވާންސަށް ފައިސާ ނަގަނީ، ކުއްޔަށް އުޅޭ ބައެއް ފަރާތްތަކުގެ ޢަމަލުތައް ހުންނަ ގޮތުގެ ސަބަބުންނެވެ. ތަން ދޫކޮށްލާފައި ދާއިރު، ތިން ހަތަރު ބިލް ނުދައްކާ އޮވެދާނެއެވެ. އެތައް ބައިވަރު މަރާމާތެއް ހުރެދާނެއެވެ. އެ ހުރިހައި ކަމެއް ކުރާން ޖެހެނީ ގޭގެ ވެރިފަރާތުންނެވެ. އެޑްވާންސަށް ފައިސާ ނުނެގި ހުރި ނަމަ، އެ ހުރިހައި ޚަރަދުތައް ކުރާންޖެހޭނީ އޭނާގެ ޖީބުންނެވެ. މި ކަންކަން ތަޖުރިބާ ކޮށްފައި ތިބި އެތައް ބިންވެރިންނެއް މާލޭގައި ތިބޭނޭކަން ކަށަވަރެވެ. އެހެންކަމުން އެޑްވާންސަށް ފައިސާނެގުމަކީ ކުރާންޖެހޭ ކަމެކެވެ. ދެ ފަރާތުގެ މަސްލަޙަތަށް ޓަކައި ވެސް ވަރަށް މުހިންމު ކަމެކެވެ.\nހިތާމައަކީ ބައެއް ފަރާތްތަކަށް، އެޑްވާންސަށޭ ކިޔާފައި ބެހެއްޓޭ ފައިސާގެ މާނަ އޮޅޭތީއެވެ. މިއީ އިމާރާތުގެ ވެރިފަރާތުގެ ޙައްޤެއް ނޫނެވެ. ފައިސާ ދިން ފަރާތުގެ މިލްކެކެވެ. ތަން ދޫކޮށްލާފައި ނިކުތުމުން، އެ ފައިސާ އަނބުރާ އޭނާއަށް ދޭން ޖެހޭނެއެވެ. މަރާމާތެއް، ދައްކަންޖެހޭ ބިލެއް އޮތް ނަމަ، އެކަމަށް ކަނޑާފައެވެ. އެހެންނަމަވެސް މި ފައިސާކޮޅު ނުދީ ހިފަހައްޓާ އެތައް ބަޔަކު އުޅެއެވެ. ގިނަ ފަހަރު ކޮންމެވެސް ސަބަބެއް ނުވަތަ ބަހަނާއެއް ދައްކައެވެ. ފޯނު ނުނަގައި "ފިލައިގެން" ވެސް އުޅެއެވެ. ކުއްޔަށް އުޅޭ ވަރަށް ގިނަ މީހުންގެ ޝަކުވާއަކަށް މިކަން ވެއެވެ. މިއީ ވިސްނަންޖެހޭ ކަމެކެވެ. އެހެން މީހެއްގެ ކިތަންމެ ކުޑަކުޑަ ޙައްޤެއް ވިޔަސް، ތިމާގެ މުދަލާ އެއް ކުރުމަކީ ހެދޭ ބޮޑު ގޯހެކެވެ. ތިމާގެ މުދަލުގެ ބަރަކާތް ކެނޑި ތަޣައްޔަރުވެގެންދާނެ ކަމެކެވެ.\nކޮވިޑްގެ ދުވަސްވަރު މުސާރައިން ބޮޑު ބައެއް އުނިކޮށްލުމުން، ކުއްޔަށް އުޅުނު ތަނުން ނިކުންނާން ޖެހުނު ދެމަފިރިއަކަށް ދިމާވި ކަމެކެވެ. އެ މީހުން ފުރަތަމަ އެދުނީ، ކުލި ކުޑަކޮށްލަ ދިނުމަށެވެ. އެދުމުން ކުލީގެ %5 ކަނޑައިދިނެވެ. ހަމަ އެންމެ މަހަކަށެވެ. އެހެންކަމުން ދަރާވިކިގެން އުޅޭން ބޭނުން ނުވާތީ، އެ ދެމަފިރިން ނިންމީ އެހެން ތަނަކަށް ބަދަލުވާށެވެ. އެ ވާހަކަ ވެރިފަރާތުގައި ބުނެފައި، އެ މީހުން ތަނެއް ހޯދަންފެށިއެވެ. އޭގެ ދޮޅުމަހެއްހައި ދުވަސްފަހުން ކުޑަ ކުއްޔަކަށް ތަނެއް ލިބުމުން، އެ ތަނަށް ބަދަލުވިއެވެ. ތަޅުދަނޑިއާ ހަވާލުވާން އެދުމުން، ވެރިފަރާތުން ބަޔަކު ގޮވައިގެން ގޮސް، އެ ދެމަފިރިންގެ ޙާޟިރުގައި ތަން ބެއްޔެވެ؟ އެއްވެސް މަރާމާތެއް ނެތް ކަމަށާއި ދައްކާންޖެހޭ ކަރަންޓް ބިލެއް ފިޔަވައި އިތުރު ބިލެއް ވެސް ނެތްކަމަށް ކަނޑައަޅައި، ތަޅުދަނޑިއާ ހަވާލުވިއެވެ. އެ ބިލް އައުމުން އެކަން ވެސް ދެމަފިރިން ނިންމިއެވެ. އެހެންކަމުން އުއްމީދުކުރެވުނީ، އެޑްވާންސަށް ބެހެއްޓި ވިހި ހާސް ރުފިޔާ ލިބޭނެ ކަމަށެވެ. އަތްމަތި ހުސްވެފައިވާ ދަނޑިވަޅަކަށްވުމުން، އެ ފައިސާކޮޅަށް ވަނީ ނުހަނު ބޮޑަށް ބޭނުން ޖެހިފައެވެ. އެހެންނަމަވެސް ކަންތައް ދިޔައީ އެހެނެއް ނޫނެވެ. ގުޅައި، މެސެޖްކޮށް ހަދައިގެން ވެސް، އެންމެ ލޯލާރިއެއް ވެސް ނުދިނެވެ. ދެމަފިރިންނަށް ޖެހުނީ ދަރަންޏަށް ނަގައިގެން ހަމަޖައްސާށެވެ. މިއީ ރާއްޖެއަށް ނަން މަޝްހޫރު، ތަންދޮރުފިލާފައިވާ އިލްމުވެރިއެއްގެ ފަރާތުން ބަޔަކު ކުރި ތަޖުރިބާއެކެވެ.\nމި ކަހަލަ އެތައް އެތައް ވާހަކައެއް އެބަ ހުއްޓެވެ. އުފަލާއި ހިތާމައިގެ އެތައް ހާދިސާއެއް، އެތައް ބަޔަކު އަންނަނީ ތަޖުރިބާކުރަމުންނެވެ. އަނެކާގެ ޙައްޤެއް ހިފެހެއްޓުމަކީ ނުރައްކާތެރި ކަމެކެވެ. މި ކަމުގެ ބިރުވެރިކަން ނޭނގޭ ނަމަ، އެނގޭ މީހުންގާތު އަހައި އޮޅުންފިލުވައިގެން ވެސް، މި ފަދަ ކަންކަމާ ދުރުހެލިވާށެވެ! އެ ފަދަ ކަންކަމުން، ތިމާގެ ހަލާލު މުދާކޮޅު ކިލަނބުނުކުރާށެވެ! އޭގެ ހިތި ނަތީޖާ ދުނިޔެމަތީގައި ވެސް ފެނިދާނެއެވެ. އާޚިރަތުގައި އޭގެ ވޭނާ ކުރިމަތިލާން ޖެހޭނެކަމީ، ޝައްކެއް ވެސް އޮތްކަމެއް ނޫނެވެ.


Shareeai Nimendhen Riyaz Bandhu Kuran Ninmi Ninmun Muraajaa Kuran Edhijje - Vaguthu\nޝަރީއަތް ނިމެންދެން ރިޔާޒް ބަންދު ކުރަންް ނިންމި ނިންމުން މުރާޖާ ކުރަން އެދިއްޖެ\nޖުމްހޫރީ ޕާޓީގެ ޑެޕިއުޓީ ލީޑަރު އަދި ރައްޔިތުންގެ މަޖިލީހުގެ ކިނބިދޫ ދާއިރާގެ މެމްބަރު އަބްދުﷲ ރިޔާޒު ޝަރީއަތް ނިމެންދެން ބަންދުގައި ބަހައްޓަން ކްރިމިނަލް ކޯޓުން ނެރުނު އަމުރު ރިވިއުކޮށް ދިނުމަށް އޭނާގެ ފަރާތުން ކްރިމިނަލް ކޯޓުގައި އެދިއްޖެއެވެ.\nރިޔާޒްގެ ޝަރީއަތް ނިމެންދެން އޭނާ ބަންދުކުރަން ކްރިމިނަލް ކޯޓުން މިދިޔަ މަހު އަމުރުކުރީ އޭނާގެ މައްޗަށް އުފުލާފައިވާ ރަސްމީ ހައިސިއްޔަތުން ކުރަން ޖެހޭ ކަމަކަށް ނުފޫޒު ފޯރުވުމުގެ ދައުވާއާ ގުޅިގެންނެވެ.\nއޭނާގެ ޝަރީއަތް ނިމެންދެން ބަންދުގައި ބެހެއްޓުމަށް ނެރުނު އަމުރުގައި މުރާޖާ ކުރުމަށް އެދިފައިވަނީ ކްރިމިނަލް ކޯޓު ހިންގުމާ ހަވާލުވެ ހުންނެވި އާދަމް އާރިފަށް އޭނާގެ ގާނޫނީ ވަކީލު ނޫރުއްސަލާމް އަބޫބަކުރު ފޮނުވި ސިޓީއެއްގައެވެ.\nމިދިޔަ އާދީއްތަ ދުވަހު ފޮނުވި އެ ސިޓީގައި ވަނީ ޝަރީއަތް ނިމެންދެން ރިޔާޒު ކުއްލިއަކަށް ބަންދުކޮށްފައިވަނީ ތަހުގީގު މަރުހަލާއާއި ޝަރީއަތުގެ މަރުހަލާގައި ވެސް ރިޔާޒު ބަންދުކޮށްފައި ނުވާ މައްސަލައެއްގައި ކަން ފާހަގަކޮށްފައިވެއެވެ. ޝަރީއަތް ނިމެންދެން ރިޔާޒު ބަންދު ކުރީ ވަކީލެއް ހޯދުމުގެ ކުރިން ކަން ވަނީ ފާހަގަ ކޮށްފައެވެ. އަދި ވަކީލަކު އައްޔަން ކުރުމުން މުރާޖާ ކުރާނެ ކަމަށް މުއްދަތު ޖެއްސެވި ގާޒީ ވިދާޅުވެފައިވާ ކަމަށް ވެސް ސިޓީގައި ވެއެވެ.\nއަދި ރިޔާޒަކީ މަޖިލީހުގެ މެމްބަރެއް ކަން ފާހަގަކޮށް، ރިޔާޒް ބަންދުގައި ހުންނެވުމުން އޭނާ ނިސްބަތްވާ ދާއިރާގެ ރައްޔިތުންގެ ހައްގުތަކަށް އުނިކަން އައުމުގެ ފުރުސަތު އެބައޮތް ކަމަށް އެ ސީޓީގައި ވަނީ ބުނެފައެވެ.\nމިދިޔަ ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުން ނެރުނު އަމުރަށް ފަހު ކުއްލި ނުރައްކަލުގެ ހާލަތުގެ ދަށުން ހައްޔަރު ކުރި ރިޔާޒްގެ މައްޗަށް ވަނީ ޓެރަރިޒަމްގެ ދައުވާވެސް ކޮށްފައެވެ. އެ މައްސަލައިގެ ޝަރީއަތް އަދި ނުފަށައެވެ.\nރިޔާޒްގެ މައްޗަށް ތުހުމަތެއް "ގޮތް ނޭނގޭ އެގްރީމެންޓްތަކެއްގައި ސޮއި ކުރުވަނީ!"\nޖޭޕީން ރައީސް ޔާމީނާއެކު މަސައްކަތްކުރަން ޖެހޭ ހާލަތެއް ނާންނާނެ - އަބްދުﷲ ރިޔާޒް


Thailand in develop kuri covid vaccine insaanun beynun koggen test kuran fashaifi - Hali News\nތައިލެންޑުން ޑިވެލޮޕްކުރި ކޮވިޑްވެކްސިން އިންސާނުން ބޭނުންކޮށްގެން ޓެސްޓްކުރަން ފަށައިފި\n23 March 2021, 01:03\nތައިލެންޑުން ޑިވެލޮޕްކުރި ކޮވިޑް-19 ވެކްސިން، އިންސާނުން ބޭނުންކޮށްގެން ޓެސްޓްކުރަން ފަށައިފިއެވެ.\nތައިލެންޑުން އުންމީދުކުރަނީ މި ވެކްސިން އަންނަ އަހަރު އާންމުކޮށް ލިބެން ހުންނާނޭ ކަމަށެވެ.\nއިންސާނުން ބޭނުންކޮށްގެން މި ވެކްސިންގެ ކްލިނިކަލް ޓްރައިލްސް ފެށުމާ ގުޅިގެން ތައިލެންޑުގެ ހެލްތު މިނިސްޓަރ އަނޫޓިން ޗާރންވިރަކުލް ވިދާޅުވެފައިވަނީ، ތައިލެންޑްގައި ކޮވިޑް ވެކްސިނެއް އުފެއްދުމަކީ ވެކްސިނާމެދު ސަރުކާރުން ގެންގުޅޭ ޕޮލިސީއަށް އިތުރު އިޚްތިޔާރުތަކާއި، މިނިވަންކަމެއް ލިބިގެންދާނޭ ކަމެއް ކަމަށެވެ.\nތައިލެންޑްގައި މިހާރު ބޭނުން ކުރަމުން ގެންދަނީ އެސްޓްރަޒެނެކާގެ ކޮވިޑް ވެކްސިނެވެ.\nއެސްޓްރަޒެނެކާގެ 61 މިލިއަން ޑޯޒްގެ ވެކްސިން ގެންގޮސް، ތައިލެންޑުން ގެންދަނީ އުމުރުން ދުވަސްވީ މީހުންނަށް ވެކްސިން ދެމުންނެވެ.\nތައިލެންޑް ސަރުކާރުން އަމާޒު ކަނޑައަޅާފައިވަނީ، މިއަހަރު ނިމުމުގެކުރިން އާބާދީގައި ހިމެނޭ އުމުރުން ދުވަސްވީ މީހުންގެ ދެބައިކުޅަ އެއްބައި މީހުންނަށް ވެކްސިންދީ ނިންމުމަށެވެ.\nއެސްޓްރަޒެނެކާގެ ވެކްސިން، ތައިލެންޑްގެ ވެކްސިން ކުންފުނިންވެސް ޖޫންމަހު އުފައްދަން ފަށާނެއެވެ. ތައިލެންޑްގެ ރަސްގެފާނު ހިންގަވާ މި ވެކްސިން ކުންފުންޏަކީ އެސްޓްރަޒެނެކާގެ ޕާޓްނަރ ކުންފުންޏެކެވެ.\nތައިލެންޑްގައި އަމިއްލަ ވެކްސިން ޑިވެލޮޕްކޮށް އުފެއްދުމަށް މަސައްކަތް ކުރަމުން ގެންދަނީ، ތައިލެންޑްގައި ޑޮކްޓަރީ ބޭސް އުފައްދާ ގަވަރމަންޓް ފާމަޝޫޓިކަލް އޮގަނައިޒޭޝަން-ޖީޕީއޯއާއި، މަހިޑޯލް ޔުނިވަރސިޓީގެ ޓްރޮޕިކަލް މެޑިސިންސް ޑިޕާޓްމަންޓާއި، އެމެރިކާގެ އަމިއްލަ ޖަމާއަތެއް ގުޅިގެންނެވެ.\nމަހިޑޯލް ޔުނިވަރސިޓީ ކައުންސިލްގެ ޗެއަރމަން ޕިޔަސަކޮލް ސަކޮލްސަޓަޔަޑޯރން ވިދާޅުވީ، ތައިލެންޑުން ތައިލެންޑްގެ ރައްޔިތުންނަށް އުފައްދާ ވެކްސިން އަންނަ އަހަރު ބޭނުންކުރަން ފެށޭވަރު ވާނެ ކަމަށެވެ.\nމަހިޑޯލް ޔުނިވަރސިޓީގެ ޑީން ބަންގްޖޮންގް މަހައިސަވަރިޔާ ވިދާޅުވީ، އިންސާނުން ބޭނުންކޮށްގެން ފަށާ ޓްރައިލްސްގައި 460 ވޮލަންޓިއަރުން ބޭނުން ކުރެވެނޭ ކަމަށެވެ. އޭގެތެރެއިން ފުރަތަމަ ފޭސްގައި ބޭނުންކުރެވޭނީ 210 ވޮލަންޓިއަރުން ކަމަށްވެސް ޑީން ވިދާޅުވިއެވެ.\nތައިލެންޑްގެ ޗުލަލޮންގްކޯރން ޔުނިވަރސިޓީންވެސް ކޮވިޑް ވެކްސިނެއް ޑިވެލޮޕް ކުރަމުން އެބަގެންދެއެވެ.\nތައިލެންޑުން ވެކްސިން ޓްރައިލްސް ފެށިއިރު، ތައިލެންޑްގެ އަވަށްޓެރި ޖަޕާނާއި ޓައިވާނުންވެސް މިހާރުވެސް އުޅެނީ ކޮވިޑް ވެކްސިނެއް އުފެއްދުމުގެ މަގުމަތީގައެވެ.\nވިއެޓްނާމުން މިދިޔަ ހަފްތާގައި ބުނެފައިވަނީ، އެގައުމުން އުފެއްދި ވެކްސިން މިއަހަރުގެ ފަހުކޮޅު ބޭނުންކުރަން ފެށޭނެ ކަމަށެވެ.\nއިތުރު ލިޔުންތައް ކޮރޯނާ ވައިރަަސް ވެކްސިން ތައިލެންޑް


Emme doughnutakah 1,000 dollaru | Mihaaru\nއެންމެ ޑޯނަޓަކަށް ކަސްޓަމަރެއްގެ ފަރާތުން 1،000 ޑޮލަރު\nމިކަން ހިނގާފައި ވަނީ މިދިޔަ ހޯމަ ދުވަހު އޮހައިއޯގެ އަޕާ އާލިންޓަންގައި ހިންގާ ޓްރެމަންޓް ގުޑީ ޝޮޕްގަ އެވެ. ކަސްޓަމަރެއްގެ ފަރާތުން އެންމެ ކަސްޓަޑް ޑޯނަކަޓަށް 1،000 ޑޮލަރު ލިބުނު ވާހަކަ އެ ބޭކަރީގެ ރަސްމީ ފޭސްބުކް ޕޭޖްގައި ވެސް ހިއްސާކޮށްފައިވެ އެވެ. އޭގައި ބުނެފައި ވަނީ ޑޯނަކަޓަކަށް އެވަރުގެ އަގެއް ލިބުމަކީ ވިޔަފާރި ދަމަހައްޓަން ލިބުނު ވަރަށް ބޮޑު އެހީއެއް ކަމަށެވެ.\nޓްރެމަންޓް ގުޑީ ޝޮޕްގެ ވެރިޔާ އެމިލީ ސުމިތު ބުނީ ކޮރޯނާވައިރަހާ އެކު އޭނާގެ ބޭކަރީގެ ވިޔަފާރި ވަރަށް ބޮޑަށް އަޑިއަޅާލި ނަމަވެސް، ރައްޔިތުންނަށް ހިދުމަތް ދިނުމުގައި ދެމިތިބި ކަމަށެވެ. އަދި ބޭކަރީގެ ވިޔަފާރި ދަށްވުމަކީ މާލީ ގޮތުން ވަރަށް ބޮޑު ދައްޗެއް ކަމަށާއި އެކަމަކު ކަސްޓަމަރެއްގެ ފަރާތުން އެންމެ ޑޯނަޓަކަށް 1،000 ޑޮލަރު ލިބުމަކީ ދުވަހަކު އުންމީދު ވެސް ކުރި ކަމެއް ނޫން ކަމަށް ބުންޏެވެ.\n"މިފަދަ ދީލަތީ އެހީތަކުން ދައްކުވައި ދެނީ އެއް ބަޔަކު އަނެއް ބަޔަކަށް އެހީވުމުގެ މުހިއްމުކަމާއި އެފަދަ ހިތްހެޔޮ އޯގާތެރި މީހުން އަދިވެސް އަހަރެމެންގެ ތެރޭގައި ތިބިކަން." އެހީ ދިން ކަސްޓަމަރަށް ޝުކުރު އަދާކޮށް "ޓުޑޭ ފުޑް" އަށް އެމިލީ ބުންޏެވެ. "ޑޯނަޓަށް އެއްހާސް ޑޮލަރު ދިން ކަސްޓަމަރަކީ މިތަނުގެ ހިދުމަތް ހޯދާތާ ބައިގަރުނުވީ މީހެއް. އަހަރެމެންނަށް ފަހުން އެނގުނު ގޮތުގައި އެ ފައިސާ އަކީ އޭނާ އަށް ވައިރަހާ ދިމާކޮށް ސަރުކާރުން ދިން ސްޓިމިއުލަސް ޕެކެޖްގެ ދަށުން ލިބުނު ޗެކް."\nއެމިލީ ކިޔައިދިން ގޮތުގައި އެންމެ ޑޯނަޓަކަށް 1،000 ޑޮލަރު ލިބުމަކީ މިފަދަ ނާޒުކު ވަގުތެއްގައި އެ މީހުންނަށް ވަރަށް ބޮޑު އަދަދެކެވެ. އަދި މިއީ ވިޔަފާރިއާއިގެން ކުރިއަށް ދާން ލިބުނު ހިތްވަރެއް ކަމަށް ވެސް ބުންޏެވެ.\nއެމިލީ ބުނީ ޓްރަމަންޓް ގުޑީ ޝޮޕް ބޭކަރީ އަކީ ތިން ޖީލަކަށް ދެމިގެން ގޮސްފައި އޮތް އާއިލީ މަސައްކަތަކަށްވުމާ އެކު، އެ ވިޔަފާރި ބަނގުރޫޓްވުމަކީ ދުވަހަކު ވެސް ދެކެން ބޭނުންވާ މަންޒަރެއް ނޫނެވެ. ބޭކަރީ ހިންގުމުގައި މި ވަގުތު ހިއްސާވަނީ އެމިލީ އާއި އޭނާގެ ދައްތަ އާއި މަންމަ އެވެ.\n"މި ހާލަތުގައި ވެސް އަހަރެމެން މި އަންނަނީ ވީވަރަކުން ކަސްޓަމަރުންނަށް ހިދުމަތް ދެމުން. މިހާރު ހިދުމަތް ބިނާވެފައި އޮތީ ބޮޑަށް ޑެލިވަރީގެ މައްޗަށް." އޭނާ ބުންޏެވެ.


Raees yameen vaccine jahan dhekolhu hedhun: Aslu vee kihineh?\nޔާމީން ވެކްސިން ޖަހަން ދެކޮޅުހެދުން: އަސްލު ވީ ކިހިނެތް؟\n15 އޭޕްރީލް 2021 - 21:56:00\nމާފުށީ ޖަލުގައި ހުކުމް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން ރޭގެ ވަގުތެއްގައި ވެކްސިން ޖެއްސެވުމަށް ގެނެއުމުން ވެކްސިން ޖައްސަވަން އިންކާރު ކުރައްވާ ވަޑައިގެންނެވިކަމަށް އަޑުތައް ފެތުރިގެންދިޔައެވެ.\nރައީސް ޔާމީން ވެކްސިން ޖެއްސެވުމަށް ދެކޮޅު ހެއްދެވިކަމަށް ދެކެވޭ ވާހަކަތަކާއިއެކު ސީއެންއެމްއަށް މައުލޫމާތު ދެއްވަމުން ކަރެކްޝަންސް އިން ބުުނެފައިވަނީ ރޭގެ ވަގުތެއްގައި، ކޮވިޑް ވެކްސިން ޖެއްސެވުމަށް ރައީސް ޔާމީން މާލެ ގެނެސްފައިވާ ކަމަށެވެ.\nނަމަވެސް މާލެ ގެނައި ފަހުން އެމަނިކުފާނު ވެކްސިން ޖައްސަވަން ދެކޮޅު ހެއްދެވި ކަމަށާއި، އެހެން ކަމުން ވެކްސިން ނުޖަހާ، އަލުން މާފުއްޓަށް ގެންދަން ޖެހުނު ކަމަށް ކަރެކްޝަންސްއިން މައުލޫމާތު ދިނެވެ. އޭގެފަހުން ރައީސް ޔާމީން ވެކްސިން ނުޖެއްސެވި ސަބަބެއް ހޯދުމަށް ސީއެންއެމްއިން އެމަނިކުފާނުގެ ގާނޫނީ ޓީމުގެ ބައެއް ލޯޔަރުންނަށްވެސް ގުޅާލީމެއެވެ. އެ ޓީމުން މައުލޫމާތު ދީފައިވަނީ އެބޭފުޅުންނަށް ރައީސް ޔާމީން ވެކްސިން ޖެހުމަށް ނުވަތަ އެހެން ކަމެއްގައި ވެސް ރޭ މާލެ ގެނައިކަން އެގިފައި ނުވާ ކަމަށެވެ. އަދި ގާނޫނީ ޓީމުގެ އެއްވެސް ބޭފުޅަކަށްވެސް އަދި އާއިލާއަށްވެސް އެކަން އަންގާފައިނުވާ ކަމަށެެެވެ.\nއޭގެފަހުން ޖަމީލުވެސް ވަނީ ރައީސް ޔާމީންގެ ގާނޫނީ ޓީމުގައި ހިމެނިވަޑައިގަންނަވާ ޑރ. މުހައްމަދު ޖަމީލް އަހްމަދު ވެސް ވަނީ ރައީސް ޔާމީނަށް ސަރުކާރުން އަމަލުކުރަނީ ލާއިންސާނީ، އަދި ގާނޫނާ ހިލާފަށް ކަމަށާއި ކުއްލިއަކަށް ރޭ މާލެ ގެނައިއިރު އާއިލާ އަދި ވަކީލުންނަށް ނޭންގީ ކީއްވެތޯ ޓުވިޓާގައި ސުވާލު އުފައްދާފައެވެ. އަދި މިމާތް މައްސަރު އެތައް އިރަކު ކަނޑުމަތީގައި ގެންގުޅެ، ކަންތައްކުރި އިހާނެތި ގޮތް ކުށްވެރިކޮށް ރަށްކާތެރިކަން ކަށަވަރުކުރަން ގޮވާލާފައިވެއެވެ.\nއެހެންކަމުން ސީއެންމެމްއިން ދެން މަސައްކަތްކުރީ އެކަން އެގޮތަށް ކުރި ސަބަބު ކަރެކްޝަންސް އިން ހޯދާށެވެ. އެކަމާއި ގުޅޭގޮތުން ސުވާލުކުރުމުން ކަރެކްޝަންސް އިން ބުނެފައިވަނީ، ރައީސް ޔާމީން ރޭ ވެކްސިން ޖެހުމަށް ގެނައީ ފުރިހަމަ ކުރަންޖެހޭ ހުރިހާ އިޖްރާއަތުތަކެއް ފުރިހަމަ ކުރުމަށްފަހު ކަމަށެވެ. އެހެންނަމަވެސް އެ އިޖްރާތްތަކަކީ ކޮބާތޯ ސުވާލުކުރުމުން އޭގެ ތަފްސީލެއް ކަރެކްޝަންސް އިން ދެއްވާފައެއް ނުވެއެވެ. އަދި ވެކްސިންޖެހުމަށް ދެކޮޅު ހެއްދެވި ސަބަބެއްވެސް ސާފުކޮށްދެވެން ނެތް ކަމަށް ކަރެކްޝަންސް އިން ބެނެފައިވެއެވެ.\nއެހެންކަމުން ރައީސް ޔާމީން ވެކްސިން ޖެހުމަށް މާލޭ ގެންނަ ކަމުގައި ވާނަމަ އެކަން ގާނޫނީ ޓީމަށް އަންގަން ޖެހޭނެތޯ ގާނޫނީ ނަޒަރަކުން ސާފުކުރެވޭތޯ ބެލީމެވެ. އަދި ރައީސް ޔާމީން މާލެ ވަޑައިގަތުމަށްފަހު ވެކްސިން ނުޖައްސަވާނެ ކަމަށް ވިދާޅުވެ ދިޔައީ ކީއްވެތޯވެސް ސާފުކޮށްލަން ބޭނުންވިއެވެ.\nގާނޫނީ ނަޒަރަކުން ބާލާނަމަ އެކަން އޮންނަ ގޮތް\nބަންދެއްގައި ނުވަތަ ޖަލު ބަންދެއްގައި ވިޔަސް ހުންނަ މީހަކު އެތަން ނޫން އެހެން ތަނަކަށް ގެންދާކަމުގައި ވާނަމަ ގާނޫނީ ޓީމަށް އަންގަންޖެހޭނެ ކަމަށް ގާނޫނުގައި ބުނެފައިވަނީ އެ ގައިދީއަކު ޖަލު ނޫން އެހެން ތަނަކަށް ގެންދަނީ ގާނޫނީ ގޮތުން ފުރިހަމަ ކުރަންޖެހޭ ކަމަކާއި ގުޅިގެން ކަމަށް ވާނަމައެވެ. އެހެންނަމަވެސް ކަރެކްޝަންސް އިން މީގެ ކުރިން އަމަލުކުރަމުން އައިގޮތަށް ބަލާއިރު، ރައީސް ޔާމީން ޖަލު ނޫން އެހެންތާކަށް ގެންދާނަމަ ގާނޫނީ ޓީމުގެ ވަކީލުންނަށް އެކަން އަންގާ ކަމަށް އެ ޓީމުން ބުނެއެވެ. އެހެންކަމުން ކަރެކްޝަން އިން މިފަހަރުވެސް އަންގަންޖެހޭނެ ކަމަށް ގާނޫނީ ޓީމުން ގަބޫލުކުރެއެވެ.\nރޭ ކަން ހިގައި ދިޔަގޮތް\nސީއެންއެމްއަށް ވަރަށް އިތުބާރުހުރި ފަރާތަކުން މައުލޫމާތު ލިބިފައިވާ ގޮތުގައި ރައީސް ޔާމީން ވެކްސިން ޖައްސެވުމަށް ރޭ ވަޑައިގަތީ އެމަނިކުފާނު އަމިއްލައަށް ބޭނުންވެގެންނެވެ. ރައީސް ޔާމީންއަށް ވެކްސިން ޖެއްސެވުމަށް ގެންނަން ހަމަޖެހިފައި އޮތީ އޭޑީކޭ ހޮސްޕިޓަލަށެވެ. އެކަމަށްޓަކައި އޭޑީކޭ ދޮރުމަތީގައި ޕޮލިހުންގެ ސެކިއުރިޓީ ދެ ވެހިކަލެއްވެސް އޮތްކަމަށް ސީއެންއެމްއަށް މައުލޫމާތު ލިބިފައިވެއެވެ.\nއެމަންޒަރު ދުށް އިތުބާރުހުރި މަސްދަރަކުން ސީއެންއެމްއަށް މައުލޫމާތު ލިބިފައިވާ ގޮތުގައި އޭޑީކޭ ދޮރުމަތީގައި އޮތް ފުލުހުންގެ ދެ ވެހިކަލް ކައިރީ ހުރި ދެފުލުހުން އެ ސަރަހައްދުން ގޮސްފައިވަނީ އޭޑީކޭ ތެރެއިން ނިކުމެގެން އައި ކަރެކްޝަންސްގެ ޔުނީފޯމް އެޅި ބޭފުޅަކު ވަޑައިގެން "މިހާރު ރައީސް ޔާމީން ނުގެންނަ ގޮތަށް ހަމަޖެހިއްޖެ" ކަމަށް އެ ދެ ފުލުހުން ކައިރީ ބުނުމުންނެވެ.\nމައުލޫމާތު ލިބޭގޮތުގައި ރައީސް ޔާމީންއަށް ވެކްސިން ދިނުމަށް މާލެ ގެނައިފަހުން ރައީސް އޮފީހުން ވަނީ ރައީސް އޮފީހާއި ހެލްތު މިނިސްޓްރީއިން ހުއްދަ ލިބެންދެން ރައީސް ޔާމީނަށް ވެކްސިން ނުދީ މަޑުކުރުމަށް ކަރެކްޝަންސް އަށް އަންގާފައެވެ. އަދި އެފަހުން މާލެ ޖަލަށް ގެންގޮސްފައިވެއެެވެ. އެއަށްފަހު ހުއްދަ ނުލިބިގެން ވެކްސިން ނުޖެހި އެތައް ގަޑިއިރަކު މާލޭ ޖަލުގައި ރައީސް ޔާމީން އިންނަން ޖެހުމުން އަނބުރާ މާފުށީ ޖަލަށް ވަޑައިގަންނަވަން ރައީސް ޔާމީން ވިދާޅުވިކަމަށް މައުލޫމާތު ލިބެއެވެ. އަދި "މިހާރު ރައީސް ޔާމީން ނުގެންނަ ގޮތަށް ހަމަޖެހިއްޖެ" ކަމަށް އަންގާ އޭޑީކޭ ދޮރުމަތީގައި އޮތް ފުލުހުންގެ ދެ ވެހިކަލް ކައިރީ ހުރި ފުލުހުންނަށް އެންގީ އެހެންވެ ކަމަށް ސީއެންއެމްއަށް ވަނީ އެނގިފައެވެ.\nސީއެންއެމްއަށް މައުލޫމާތު ދެއްވަމުން ރައީސް ޔާމީންގެ ގާނޫނީ ޓީމުގެ ފަރާތުން ވަކީލަކުވެސް ވިދާޅުވެފައިވަނީ ރައީސް ޔާމީން ވެކްސިން ދިނުމަށް މާލެ ގެނެއުމަށް ފަހު ވަކީލަކަށްވެސް ނާންގާ ފޮރުވައިގެން އެތަށް އިރަކު ބޭންދުމަށް ފަހު އަނބުރާ ފޮނުވާލާފައިވަނީ ރައީސް އޮފީހުން އަންގައިގެން ކަމަށެވެ. އަދި ރައީސް ޔާމީންއަށް ވެކްސިން ދިނުމަށް ހުރަސް އަޅާފައިވަނީ ސީދާ ސަރުކާރުން ކަމަށާއި އެއީ ރައީސް ޔާމީންއަށް ދިން އިތުރު އަނިޔާއެއް ކަމަށް ވިދާޅުވިއެވެ.\nއަދި ވެކްސިން ޖަހަން ދެކޮޅުހެއްދެވީ ރައީސް ޔާމީން ނޫން ކަމަށާއި، ވެކްސިން ޖެއްސެވުމަށް ގެނައުމުން ވެކްސިން ޖައްސަވަން އިންކާރުކުރައްވާ އަނބުރާ މާފުށީ ޖަލަށް ވަޑައިގެންނެވި ކަމަށް ކަރެކްޝަންސް އިން ދައްކަވާ ވާހަަކަތަކީ ދޮގު ވާހަކަތަކެއް ކަމަށާއި، އަދި އެއީ ސަރުކާރުން ކުޅުއްވާ ޑްރާމާއެއް ކަމަށް ވެސް ރައީސް ޔާމީންގެ ގާނޫނީ ޓީމުގެ ފަރާތުން ސީއެންއެމްއަށް މައުލޫމާތު ދީފައިވެއެވެ.\nރައީސް ޔާމީންކަރެކްޝަން ސާވިސް\nހުޅުމާލޭ ޑިޓެންޝަން ސެންޓަރުން ބިދޭސީއަކު ފިލައިފި\nމޫދަށް ވެއްޓުނު ކާރުން މީހުން ސަލާމަތް ކުރީ ޖަލު އޮފިސަރުން!


Raees Nasheed Jabir Ah: "Thiya Dhakkanee Charukeys" - Vaguthu\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަދި ޑީއާރުޕީގެ ލީޑަރު އަބްދުﷲ ޖާބިރު މަޖިލީހުގައި ދައްކަވަނީ ޗަރުކޭސް ކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު ޖާބިރު އަށް ނިސްބަތްކޮށް މިފަދައިން ވިދާޅުވީ، ޓުއަރިޒަމްގެ ޤާނޫނަށް އިސްލާހު ގެނައުމަށް މިހާރު މަޖިލީހުގައި ކުރިއަށްދާ ކޮމިޓީ ބައްދަލުވުމުގައި ނިޒާމީ ނުކުތާ ނަންގަވާ ޖާބިރު އަޑުގަދަކުރައްވަން ފެއްޓެވުމުންނެވެ.\nޖާބިރު ނިޒާމީ ނުކުތާއެއް ނެންގެވީ ކެންދޫ ދާއިރާގެ މެމްބަރު އަލީ ހުސެއިންގެ ވާހަކަ ކުރިއަށް ގެންދަވަނިކޮށެވެ. ޖާބިރު ނިޒާމީ ނުކުތާ ނަންގަވައިގެން ވާހަކަދެއްކެވި އިރު "ބިރިޔާނީ" ބަހާ ކަމަށް ވިދާޅުވެ ވާހަކަ ފެއްޓެވިކަން ސާފުވި ނަމަވެސް، ޖާބިރު ވާހަކަދެއްކެވި އިރު މައިކުގެ އަޑު ކަނޑާލާފައިވާތީ އޭނާ ދެއްކެވި ވާހަކަ ސާފެއް ނުވެއެވެ.\nޖާބިރުގެ ނިޒާމީ ނުކުތާއަށް ފަހު އަލީ ހުސެއިންގެ ވާހަކަ އަށް ފުރުސަތު ދިނުމުން "ބޭނުންހާ ގޮތަކަށް ދައުލަތް ނުވިއްކޭނެ" ކަމަށް ވިދާޅުވެ ޖާބިރު ވަނީ ވަރަށް ބޮޑަށް އަޑު ގަދަކުރައްވާ، އަލީ ހުސެއިންގެ ވާހަކައަށް ހުރަސް އަޅުއްވާފައެވެ.\nއެ ހިސާބުން ރައީސް ނަޝީދު ވަނީ ކެންދޫ ދާއިރާގެ މެމްބަރުގެ ވާހަކަ ޖާބިރުގެ "ޗަރުކޭސް ނިމެންދެން" މަޑުކޮށްލަން ޖެހޭ ކަމަށް ވިދާޅުވެފައެވެ.\n"ކެންދޫ ދާއިރާގެ އިއްޒަތްތެރި މެމްބަރު މި އެންޓަރޓެއިންމެންޓަށް ފަހު އަޅުގަނޑަށް ފެންނަނީ ދާން، މީހަކު މިތަނުގައި އަމިއްލައަށް ޗަރުކޭސް ދައްކަން ފެށީމަ އެއަށް ޖާގަ ނުދީ ދޭން." ޖާބިރު ވިދާޅުވިއެވެ.\nރައީސް ނަޝީދު ވަނީ މިހެން ވިދާޅުވުމަށް ފަހު ސަމާސާ ރާގަކަށް ހިނިފުޅުވަޑުވާފައެވެ. އެ ހިސާބުން ޖާބިރު ވަނީ އޭނާ އިންނަވާ ގޮނޑިން ތެދުވެގެން ރައީސް ނަޝީދު އިންނަވާ ގޮނޑި ކައިރިއަށް ވަޑައިގެން "އިންޑިއާ އަށް ޤައުމު ނުވިއްކޭނެ" ކަމަށާއި ދައުލަތް ވިއްކާ ނުލެވޭނެ ކަމަށް ވިދާޅުވެ ކޯފާ އިސްކުރައްވާ ވާހަކަދައްކަވާފައެވެ.\nޖާބިރު އާއި "ވަގުތުން" ގުޅުމުން ފޯނަށް ޖަވާބު ނުދެއްވާތީ މިއަދު މަޖިލީހުގައި އޭނާ ކޯފާ އިސްކުރެއްވި ސީދާ ސަބަބު ސާފެއް ނޫނެވެ.\nނޮވެމްބަރު 26, 2020 16:11\nޖާބިރު އަށް ޗާބީ ދީގެން ޗަރުކޭސް ކުޅުވަނީ ކަލޭ


ޖަވާބު: ސިހުރުވެރިންނަކީ ޝައިޠާނުންގެ ބޭނުން ހިފައި ޖިންނީން އެދޭ ކަންތައްތައް ކޮށްގެން އެތަކެއްޗަށް ކުއްތަންވާ ބައެކެވެ. އެއީ ﷲ ފިޔަވައި އެތަކެއްޗަށް ޤުރްބާންކޮށްގެންނެވެ. އަދި ﷲ އާއެކުގައި ނަމަވެސް އެތަކެއްޗަށް ދުޢާކޮށްހަދައިގެންނެވެ. އަދި އެތަކެއްޗަށް ކިޔަމަންވުމުގެ ގޮތު ން ޒިނޭކުރުމާއި ރާބުއިމާއި ހަރާމްތަކެތި ކެއުމާއި ނަމާދުއެޅުމާއި ނަޖިސްތަކެތި ގައިގައި އުނގުޅުމާއި މުޑުދާރު ތަންތަނުގައި އުޅުންފަދަ ކަންކަމުން ﷲ އަށް އުރެދިގެންނެވެ. އެއީ ސިހުރު ޖައްސަން ބޭނުންވާ މީހާއަށް ތަފާތު ގޮތްގޮތުން ގެއްލުން ދިނުމާއި ދެމަފިރީން ދުރުކުރުމާއި (މީހުންނަށް ނޭނގޭ) ޣައިބުގައިވާ ބައެއް ކަންތައްތަކާއި ވަގަށްނަގާފައިވާ އެއްޗެތީގެ ޚަބަރުތައް ހޯދުމާއި ގެއްލިފައިވާ އެއްޗެއް ވާތަން ހޯދުން ފަދަ، ސިހުރުވެރިޔާ އެދޭ ކަންކަމަށް ޝައިޠާނާ އިޖާބަދޭތޯއެވެ. މިފަދަ ސިޙުރުވެރިއަކީ މުޝްރިކެކެވެ. ކާފިރެކެވެ. ސަބަބަކީ އޭނާ މާތް ﷲ އަށް އަޅުކަންކުރާއިރު ޝައިޠާނާއަށްވެސް އަޅުކަންކުރެއެވެ. މިއީ ބޮޑު ޝިރުކެވެ. އެހެންކަމުން އޭނާ ވާނީ ކާފިރަކަށެވެ. މިފަދައިން މާތް ﷲ ވަޙީކުރައްވާފައިވާތީއެވެ.\n(وَمَا كَفَرَ سُلَيْمَانُ وَلَٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ) البقرة/102\n(وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ) البقرة/102


SunOnline: Hariri avahaarakollumugai baiverivi Hezbollah ge member umurah jalah laan hukumkoffi\nހަރީރީ އަވަހާރަކޮށްލުމުގައި ބައިވެރިވި ހިޒްބުﷲގެ މެމްބަރު އުމުރަށް ޖަލަށް ލާން ހުކުމްކޮށްފި\nރުގިއްޔާ މުހައްމަދު މޫސާ 12 Dec 2020, 10:06\nލުބުނާނުގެ ކުރީގެ ބޮޑުވަޒީރު ރަފީކް އަލް ހަރީރީ އަވަހާރަކޮށްލުމުގައި ބައިވެރިވި ކަމަށް ސާބިތުވި ހިޒްބުﷲ ޖަމާއަތުގެ މެމްބަރު ސާލިމް އައްޔާޝްގެ ޝަރީއަތް ކުރިއަށްގެންދިޔައީ އޭނާގެ ޣައިރު ހާޒިރުގައި -- ފޮޓޯ: އެސްޓީއެލް\nއެމްސްޓާޑަމް (އޮގަސްޓު 19): ލުބުނާނުގެ ކުރީގެ ބޮޑުވަޒީރު ރަފީކް އަލް ހަރީރީ އަވަހާރަކޮށްލުމުގައި ބައިވެރިވި ކަމަށް ސާބިތުވި ހިޒްބުﷲ ޖަމާއަތުގެ މެމްބަރަކު އުމުރަށް ޖަލަށް ލާން އެ މައްސަލަ ބަލާ ބައިނަލްއަގުވާމީ ކޯޓަކުން ހުކުމްކޮށްފި އެވެ.\nނެދަލޭންޑްސްގައި ހުރި ސްޕެޝަލް ޓްރައިބިއުނަލް ފޯ ލެބަނަން (އެސްޓީއެލް)ގެ ނިންމުމުގައިވާ ގޮތުން ހިޒްބުﷲގެ މެމްބަރު ސާލިމް އައްޔާޝް ވަނީ ހަރީރީ އަވަހާރަކޮށްލުމަށް ދިން ހަމަލާގައި އިސް ދައުރެއް އަދާކޮށްފަ އެވެ. އަދި އޭނާގެ މައްޗަށް ވަނީ ޓެރަރިސްޓު ހަމަލާއެއް ދިނުމަށް ރޭވުމާއި ގޮވާ އެއްޗަކުން ޓެރަރިސްޓު ހަމަލާއެއް ދިނުމާއި ގަސްތުގައި މީހަކު މެރުމުގެ ދައުވާ ސާބިތުވެފަ އެވެ.\nއެ މައްސަލާގައި އިތުރު ތިން މީހެއްގެ މައްޗަށް ދައުވާ ކުރި އެވެ. އަދި އެ ހަތަރު މީހުން ހައްޔަރު ކުރަން މީގެ ކުރިން ބައިނަލްއަގުވާމީ އަމުރު ނެރެފައި އޮތް ނަމަވެސް އެ މަސައްކަތް ކާމިޔާބުވެފައި ނުވާތީ ޝަރީއަތް ކުރިއަށްގެންދިޔައީ އެމީހުންގެ ޣައިރު ހާޒިރުގަ އެވެ.\nއިއްޔެގެ ޝަރީއަތުގައި ކޯޓުން ވަނީ އައްޔާޝް އުމުރަށް ޖަލަށް ލާން ހުކުމްކޮށްފަ އެވެ. އަދި ބާކީ ތިން މީހުންގެ މައްޗަށް ދައުވާތައް ސާބިތު ނުވާ ކަމަށް ނިންމާފަ އެވެ.\nހަރީރީ އަވަހާރަކޮށްލީ 14 ފެބްރުއަރީ 2005ގައި އޭނާގެ މޮޓޯކޭޑު ބޭރޫތުން ދަތުރު ކުރަމުން ދަނިކޮށް ޓްރަކެއް ގޮއްވާލައިގެންނެވެ. އެ ހާދިސާގާއި އިތުރު 21 މީހަކު މަރުވެ، 200 އަށް ވުރެ ގިނަ މީހުންނަށް އަނިޔާވި އެވެ.\nހަރީރީ އަކީ ލުބުނާނުގެ އެންމެ ފާހަގަކޮށްލެވޭ އެއް ސުންނީ ސިޔާސީ ލީޑަރެވެ. އަދި އޭނާ އަވަހާރަކޮށްލި ދުވަސްވަރު އޭނާ ގެންދެވީ، 1975 އިން 1990އާ ޖެހެންދެން އެގައުމުގައި ކުރިއަށް ދިޔަ ދާހިލީ ހަނގުރާމައިގެ ތެރޭގައި އެގައުމަށް ދިޔަ ސީރިއާގެ ފައުޖުތައް އަނބުރާ ފޮނުވާލުމަށް ގޮވާލައްވަމުންނެވެ.\nއެހެންކަމުން ހަރީރީ އަވަހާރަކޮށްލީ ސީރިއާއިން ކަމަށް އެދުވަސްވަރު ބައެއް މީހުން ތުހުމަތު ކުރި އެވެ. އަދި އޭގެ ސަބަބުން ކުރިއަށްގެންދިޔަ މުޒާހަރާތަކާ ގުޅިގެން ސީރިއާގެ ފައުޖުތަކަށް ލުބުނާނުން ފައިބަން މަޖުބޫރުވި އެވެ.\nނަމަވެސް އެސްޓީއެލްއިން ވަނީ ހަރީރީ އަވަހާރަކޮށްލުމުގައި ސީރިއާގެ ސަރުކާރާއި ހިޒްބުﷲ ޖަމާއަތުގެ އިސް ވެރިން ބައިވެރިވި ކަމުގެ ހެއްކެއް ނެތް ކަމަށް މީގެ ކުރިން ބުނެފަ އެވެ.\nހަރީރީގެ ދަރިކަލުން އަދި ލުބުނާނުގެ މިހާރުގެ ބޮޑުވަޒީރު ސާދު ހަރީރީ އެ ހުކުމާ ބެހޭ ގޮތުން މިހާތަނަށް ވަކި އެއްޗެކޭ ވިދާޅުނުވެ އެވެ.\nސާދު ހަރީރީ ވަނީ މީގެ ކުރިން ތިން ފަހަރެއްގެ މަތިން ހިޒްބުﷲ ހިމެނޭ ކޯލިޝަން ސަރުކާރުތަކުގައި ބައިވެރިވެވަޑައިގެންފަ އެވެ.


BREAKING NEWS: Farukolhufushi Isolation Facility Furijje - Vaguthu\nފަރުކޮޅުފުށީގެ ވޯޑެއް. --- ވަގުތު އިމޭޖަސް: މުހައްމަދު އަފްޒަލް\nކޮވިޑް-19 އަށް ފައްސިވާ މީހުންގެ ތެރެއިން އެކަހެރި ކުރަން ޖެހޭ މީހުން އެކަހެރި ކުރަން ބޭނުންކުރަމުން އަންނަ ފަރުކޮޅުފުށީ އައިސޮލޭޝާން ފެސިލިޓީ ފުރިއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާން މަބްރޫކް އަޒީޒް ވަނީ ފަރުކޮޅުފުށީ އައިސޮލޭޝަން ފެސިލިޓީ ފުރިފައިވާކަން ކަށަވަރު ކޮށްދީފައެވެ. އޭނާ ވިދާޅުވީ ފަރުކޮޅުފުށީ އައިސޮލޭޝަން ފެސިލިޓީ ފުރުމުން ވެލިދޫ އައިސޮލޭޝަން ފެސިލިޓީ މާދަމާ އޮޕަރޭޝަނަށް ގެންނާނެ ކަމަށެވެ.\nފަރުކޮޅުފުށީ އައިސޮލޭޝަން ފެސިލިޓީގައި 111 އެނދު ހުންނަ ކަމަށް މަބްރޫކް މިރޭ ވިދާޅުވިއެވެ.\nމިހާރު ރާއްޖޭގައި 7109 މީހުން ކޮވިޑް ބަލި މީހުންގެ ތެރޭގައި އެބަތިއްބެވެ. އޭގެތެރެއިން 198 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ.\nއައިސޮލޭޝަން ފެސިލިޓީތަކަށް ގެންދަނީ ހޮސްޕިޓަލްގައި ފަރުވާ ދޭން ނުޖެހޭ ނަމަވެސް ސިއްހީ ހާލަތު ހުރިގޮތުން އިތުރަށް ބަލަހައްޓަން ޖެހޭ މީހުންނާއި، ދިރިއުޅޭ ތަނުގައި އެހެން މީހުންނާއި އެކަހެރި ވެގެން ތިބެވެން ނެތް މީހުންނެވެ.\nމިރޭ މަބްރޫކް ވިދާޅުވީ ހުޅުމާލޭ ހޮސްޕިޓަލްގައި ވަކިން ހުރި އިމާރާތެއް މިހާރު ކޮވިޑް ފެސިލިޓީއަކަށް ބަދަލު ކުރުމުގެ މަސައްކަތް ކުރަމުން އަންނަ ކަމަށެވެ. އެތަނުގައި 50 އެނދު ބަހައްޓާނެ ކަމަށް މަބްރޫކް ވިދާޅުވިއެވެ.\nމެއި 5, 2021 23:02\nއިންތިހާބު ބާއްވައިފި އެވެ.\nމެއި 5, 2021 23:44\nހުރިހާ ތަނެއްވެސް ފުރިބަންޑުންވެސް ވާނެ ގަދަވެ ސަލާމަތުން ތިބޭމީހުންނަށް ފިރުވާދެންޔާ\nމެއި 5, 2021 23:53\nދަރުމަވަންތަ ހޮސްޕިޓަލްގަ ހުސް ފްލޯރ ހުންނާނެ.. ސެޓަޕް ތައްޔާރުކުރޭ އިތުރު ތަންތަން ކުއްޔަށް ހިފަކަށް ނުޖެހޭ ބޯގަޅި ސަރުކާޜު\nމެއި 6, 2021 00:11\nޢިންތިހާބުގެ ހިތި މިފެންނަނީ😢\nމެއި 6, 2021 00:34\n20 އެދު 50 އެދުބަހައްޓާފަ މިބުނަނީ ހޮސްޕިޓަލްތައް ފުރިއްޖޭ ކޮބާ އަދި ހާހެތްހާ މީހުން އެޑްމިޓް ކުރަންޖެހިއްޖެއްޔާ ވާނީ ކިހިނެތް\nމެއި 6, 2021 02:04\nއަންނި ގެނައި އިންޑިއާ މީހުންތައް ދޯ އޮތީ އެތާ...


NOTE ge lipstick line salhi!\n"ނޯޓް" ބްރޭންޑުގެ ލިޕްސްޓިކް -- އަވަސް ފޮޓޯ | އަހްމަދު ޝުރާއު\nތުންފަތުގައި ޖައްސަން ލިޕްސްޓިކް އެއް ހޯދާ އިރު އެންމެ ފުރަތަމަ ވެސް ބަލާނީ އެންމެ ގުޅޭނީ ކޮން ކުލަ އެއް ތޯ އެވެ. ގުޅޭނެ ކަހަލަ ކުލައެއްް ފެނުމުން އަވަހަށް ގަނެވެނީ އެވެ. އެކަމަކު ލިޕްސްޓިކް ޖެއްސުމުގައި ބަލަން ޖެހޭ ކަންކަން ވެސް ހުންނާނެ އެވެ. ކުލަ އާއި އެއްވަރަށް، އެ ޕްރޮޑަކްޓް އެއް ޖައްސައިގެން ތުންފަތަށް ގެއްލުން ނުވާނެ ލިޕްސްޓިކް އެއް ހޯދުން މުހިއްމެވެ. އަދި ގިނަ އިރު ހުންނާނެ، އިރުކޮޅަކާ އަލުން ޖައްސަން ނުޖެހޭ ކަހަލަ އެއްޗަކަށް ވެސް ވާން ޖެހެ އެވެ.\nނޯޓް ކޮސްމެޓިކްސްގެ ލިޕްސްޓިކް ތަކަކީ ގުދުރަތީ މާއްދާތައް ހިމަނައިގެން އުފައްދާފައިވާ އެއްޗިއްސެވެ. އެގޮތުން، އާގަން އޮއިލް އާއި ކޮކޯ ބަޓާ ފަދަ ގިނަ އިރު މޮއިސްޗާ ހިފަހައްޓާދޭ ގުދުރަތީ މައުދަނުތައް ހިމެނެ އެވެ. މޮއިސްޗާގެ ސަބަބުން ތުންފަތް ފަޅައިގެން ދިއުމާއި ތުންފަތް ކުރަކި ވުމުން ދުރުން ކޮށްދެ އެވެ.\nނޯޓް ގެ ލިޕްސްޓިކްގެ ތެރޭގައި، ތިން ވައްތަރެއްގެ ލިޕްސްޓިކް އެއް ހިމެނެ އެވެ. ގިނަ ބަޔަކަށް ކަމުދާ ރިޗް ކަލާ ލިޕްސްޓިކް އާއި އަދިވެސް އެންމެ ޓްރެންޑިންގް މެޓްމޮއިސްޓް ލިޕްސްޓިކްގެ އިތުރުން، ގިނަ އިރު ހުންނާނެ ގޮތަށް ހަދާފައިވާ ލޯންގް ވެއަރިންގް ލިޕްސްޓިކް ހިމެނެ އެވެ.\nގަދަ ކުލަތަކުން ގޮސް އެންމެ މަޑު ކުލަތައްވެސް މި ލިޕްސްޓިކް ތަކުގެ ތެރޭގައި ހިމެނެ އެވެ. އަދިވެސް ދިވެހިންނަށް އެންމެ ކަމުދާ ގަދަ ރަތް ކުލަ އަކީ ނޯޓްގެ ލިޕްސްޓިކް ރޭންޖުގައި ހިމެނޭ ކުލަތަކުން ފާހަގަ ކޮށްލެވޭ ކުލަ އެކެވެ.\nނޯޓްގެ ލިޕްސްޓިކް ރޭންޖުގައި އެކި ކުލަތައް ހިމެނޭ --\nލިޕްގްލޮސް އަކީ ކުރީގެ ޓްރެންޑް އެއް ނަމަވެސް މިހާރު މި ޓްރެންޑް އަންނަނީ އަނެއްކާވެސް ވައިގައި ހިފަމުންނެވެ. ނެޗުރަލް ކަމަށް ދައްކާ މަޑު ކުލަ ކުލައިގެ ލިޕް ގްލޮސްތައް، ބޭރު ދުނިޔޭގައި ފެޝަން މޮޑެލުން ވެސް ބޭނުން ކޮށްފައި ހުންނަ ތަން ރަންވޭ ތަކުން ފެނެ އެވެ.\nނޯޓްގެ ލިޕްގްލޮސް ތަކުގައިިވެސް ތިން ރޭންޖް އެއްގެ ލިޕްގްލޮސް ހިމެނެ އެވެ. އެގޮތުން، ލޯންގް ވެއަރިންގް ލިޕްގްލޮސް އާއި މެޓް ލުކް އަކަށް ލޯބި ކުރާ މީހުންނަށް ހާއްސަ މެޓް މޮއިސްޓް ލިޕްގްލޮސް އާއި ކުލަ ގަދަ ހައިޑްރާ ލިޕްގްލޮސް ހިމެނެ އެވެ. ރޭގަނޑު ހާއްސަ ހަފްލާ އަކަށް ދިއުމަށް ނުވަތަ ޕާޓީ އަކަށް ދިއުމަށް، ހައިޑްރާ ލިޕް ގްލޮސް ވަރަށް ކަމުދާނެ އެވެ. އަދި ބުރަ މަސައްކަތް ކުރާ މީހުންނަށް މެޓް ލިޕްގްލޮސް ފުރިހަމަ އެވެ. ލިޕްސްޓިކް ފޮހެވިގެން އަބަދު ޖައްސަން ނުޖެހޭނެ ކަމަށް ޓެސްޓު ކޮށްފައި ތިބި މީހުން ޔަގީން ކަން ދެ އެވެ.\nމި ލިޕްގްލޮސް ތަކުގައިވެސް ތަފާތު ކުލަތައް ހިމެނެ އެވެ. އެންމެ މަޑު ނެޗުރަލް ކުލަ ތަކުން ގޮސް ގަދަ މެރޫން ކުލައިގެ ލިޕް ގްލޮސް ތައް ވެސް ނޯޓް ގެ ލިޕްގްލޮސް ރޭންޖުގައި ހިމެނެ އެވެ.\nނޯޓްގެ ލިޕްގްލޮސް ތަކުގެ ތެރެއިން އެންމެ މަގުބޫލީ މެޓް މޮއިސްޓް ލިޕްގްލޮސް\nނިއު އެޑިޝަނުން މިހާރު ރާއްޖެއަށް ތައާރަފު ކޮށްފައިވާ "ނޯޓް" ބްރޭންޑްގެ ކޮސްމެޓިކްސްއަށް ލިބެމުން އަންނަ ބޮޑު ތަރުހީބުގެ ސިއްރަކީ މި ބްރޭންޑްގެ މޭކަޕްގެ ކޮލިޓީ އެވެ. މި ބްރޭންޑުގެ ހުރިހާ ޕްރޮޑަކްޓުތަކެއް އުފެއްދުމަށް ބޭނުންކޮށްފައި ވަނީ ވިޓަމިންސް އާއި މިނަރަލްސް އަދި ހަމަށް ފައިދާވާ ތަފާތު މާއްދާތަކުން މުއްސަނދިވެފައިވާ ތަކެއްޗެވެ. އަދި މި ލިޕްސްޓިކް ތަކަކީ ޖައްސާލުމަށްވެސް ފަސޭހަ ގިނަ ވަގުތު ހުންނާނެ ލިޕްސްޓިކް ތަކެކެވެ.


Poland katuvaalumah fahu Sweden ah group ge 1 vana | Mihaaru\nޕޮލެންޑް ކަޓުވާލުމަށް ފަހު ސްވިޑަން އަށް ގްރޫޕްގެ އެއްވަނަ\nސްވިޑެންގެ ކުޅުންތެރިން ލަނޑު ޖެހުމަށް ފަހު އުފާ ފާޅު ކުރަނީ --- ފޮޓޯ: އޭޕީ\n23 ޖޫން 2021 - 23:28\nޕީޓާސްބާގް (ޖޫން 23) - ޕޮލެންޑްގެ މައްޗަށް 3-2 ގެ ނަތީޖާ އަކުން ކާމިޔާބު ހޯދައި، ގްރޫޕް އީގެ އެއް ވަނަ ސްވިޑަން އިން ކަށަވަރު ކޮށްފި އެވެ.\nމެޗުގެ ކުރިންވެސް ސްވިޑަން އޮތީ އެއް ވަނައިގަ އެވެ. އަދި މެޗަށް ނުކުތްއިރު ވެސް އެ ޓީމު އޮތީ ދެ ވަނަ ކަށަވަރު ކޮށްފަ އެވެ. މެޗު 2-2 އިން އެއްވަރު ވެގެން ނިމެން ދަނިކޮށް، ޕޮލެންޑް މޮޅު ކޮށްދިން ލަނޑު ކާމިޔާބު ކުރީ ވިކްޓަ ކްލައެސަން އެވެ.\nމެޗުގައި ސްވިޑެންއިން ދެ ލަނޑުގެ ލީޑެއްގައި ވަނިކޮށް ރޮބަޓް ލެވެންޑޮސްކީ ވަނީ ދެ ލަނޑު ޖަހައި މެޗުގެ ނަތީޖާ ހަމަހަމަ ކޮށްފަ އެވެ. އެ ދެ ޓީމު އެއްވަރު ވެގެން ނިމުނު ނަމަ، ގްރޫޕްގެ އެއް ވަނަ ލިބޭނީ މިރޭ 5-0 ގެ ބޮޑު ތަފާތަކުން ސްލޮވޭކިއާ އަތުން މޮޅުވި ސްޕެއިން އަށެވެ.\nމެޗުގައި ސްވިޑެންގެ ފުރަތަމަ ދެ ލަނޑު ކާާމިޔާބު ކުރި އެމީލް ފޯސްބާގް އެވެ. އޭނާ ފުރަތަމަ ލަނޑު ޖެހީ މެޗު ފެށިގެން ދެ ވަނަ މިނެޓްގަ އެވެ. އަނެއް ލަނޑު ކާމިޔާބު ކުރީ 59 ވަނަ މިނެޓްގަ އެވެ.\nގުރޫޕްގެ އެއް ވަނަ ސްވިޑެން އިން ހޯދީ ހަތް ޕޮއިންޓާއެކު އެވެ. ސްޕެއިންއަށް ލިބިފައި ވަނީ ފަސް ޕޮއިންޓެވެ. ދެ ވަނަ ބުރުގައި ސްވޑެން ކުޅެން ޖެހޭނީ ތިން ވަނަ ހޯދި ޓީމުތަކުގެ ތެރެއިން ފިންލެންޑް ނުވަތަ ޔޫކްރޭންގެ ތެރެއިން ކޮންމެވެސް ޓީމަކާ ދެކޮޅަށެވެ. ސްޕެއިން ވާދަކުރާނީ ކްރޮއޭޝިއާ އާ ދެކޮޅަށެވެ.


Rasgefaanaai Bahdhalu Kurevvumah America Ge Haarijee Vazeeru Saudi Ah - Vaguthu\nރަސްގެފާނާ ބައްދަލުކުރެއްވުމަށް އެމެރިކާގެ ހާރިޖީ ވަޒީރު ސައުދީ އަށް\nތުރުކީގެ އިސްތަންބޫލްގައި ހުންނަ ސައުދީ ކޮންސިއުލޭޓް ތެރޭގައި ނޫސްވެރިޔާ ޖަމާލް ޚާޝޮގްޖީ ވީނުވީއެއް ނޭނގި ގެއްލުނު މައްސަލައިގައި، ސައުދީ ރަސްގެފާނު ސަލްމާން ބިން އަބްދުލް އަޒީޒް އާލް ސައުދާއި ބައްދަލުކުރެއްވުމަށް އެމެރިކާގެ ހާރިޖީ ވަޒީރު މައިކް ޕޮމްޕެއޯ ސައުދީ އަށް ވަޑައިގަތުމަށް ހަމަޖެހިއްޖެއެވެ.\nއެމެރިކާގެ ރައީސް ޑޮނަލްޓް ޓްރަމްޕް މިއަދު ކުރި ޓްވީޓެއްގައި ބުނީ ނޫސްވެރިޔާގެ މައްސަލައިގައި ސައުދީ ރަސްގެފާނާއި މިއަދު ވާހަކަދައްކަވާފައިވާ ކަމަށާއި ނޫސްވެރިޔާ އަށް ވީގޮތެއް އެނގިވަޑައިނުގަންނަވާ ކަމަށް ރަސްގެފާނު ވިދާޅުވި ކަމަށެވެ. އޭނާއަށް ވީގޮތެއް ހޯދުމަށް ތުރުކީއާއެކު ވަރަށް ގާތުން މަސައްކަތް ކުރަމުން އަންނަ ސަލްމާން ވިދާޅުވި ކަމަށްވެސް ޓްރަމްޕް ބުނެފައިވެއެވެ.\nޓްރަމްޕް ވަނީ މިކަމާ ގުޅިގެން އެމެރިކާގެ ހާރިޖީ ވަޒީރު ޕޮމްޕެއޯ ސައުދީ ރަސްގެފާނާއި ބައްދަލުކުރެއްވުމަށް ފޮނުވުމަށް ނިންމަވާފައިވާ ކަމަށްވެސް ބުނެފައެވެ.\nހާޝޮގްޖީ ވީނުވީއެއް ނޭނގި ގެއްލިފައިވާއިރު ތުރުކީގެ ކަމާބެހޭ ފަރާތްތަކުން އަންނަނީ ކޮންސިއުލޭޓުގެ ތެރޭގައި ސައުދީގެ 15 މީހުންގެ ޓީމަކުން ވެގެން އޭނާ މަރާލާފައިވާ ކަމަށް ބުނަމުންނެވެ. ނަމަވެސް މި ވާހަކަތަކައް ސައުދީން އަންނަނީ ދޮގުކުރަމުންނެވެ. ސައުދީން ބުނާގޮތުން ކޮންސިއުލޭޓަށް އައުމަށްފަހު ކުޑައިރުކޮޅެއްގެ ތެރޭގައި ހާޝޮގްޖީ ވަނީ އެތަނުން ގޮސްފައެވެ.


ދެންވެސް ތަޅާ ރޯނާ ކުރާނީ ގާނޫނީ ފިލިތަކުން! | | Sangu News\nދެންވެސް ތަޅާ ރޯނާ ކުރާނީ ގާނޫނީ ފިލިތަކުން!\n11 ސެޕްޓެމްބަރ 2019 - 18:38\nމަޖިލިސް ރައީސް، ރައީސް މުޙައްމަދު ނަޝީދު އަދި އުއްތަމަ ފަނޑިޔާރު އަޙުމަދު އަބްދުﷲ ދީދީ: ފޮޓޯ އަވަސް\nއަދުލު އިންސާފު ގާއިމްކުރުމުގެ އެންމެހާ ބާރުތައް ގާނޫނު އަސާސީއިން ލިބިދީފައިވަނީ ރާއްޖޭގެ ކޯޓްތަކަށެވެ. އެއީ ސުޕްރީމް ކޯޓާއި ހައި ކޯޓާއި ކްރިމިނަލް ކޯޓުގެ އިތުރުން ގާނޫނުން ކަނޑައަޅާފައިވާ ދަށު ކޯޓުތަކެވެ.\nއަދުލު އިންސާފު ގާއިމްކުރުމުގެ އެންމެ އިސްފަރާތަކީ ސުޕްރީމް ކޯޓުކަމަށް ވާއިރު އެކޯޓުގެ އިސް ފަރާތަކީ އުއްތަމަ ފަނޑިޔާރެވެ. ސުޕްރީމް ކޯޓުން ބަލާ ކޮންމެ މައްސަލައެއްގެ ހުކުމް ބުރަވެފައި އޮންނާނީ އެ މައްސަލައެއް ބަލާ ފަނޑިޔާރުންގެ ބެންޗުގެ އަޣުލަބިއްޔަތަށެވެ. ގާނޫނު އަސާސީގައި ބުނަނީ އަމިއްލަ ފަރުދަކުވިޔަސް އަދި ދައުލަތުގެ ކަމެއް ހިންގުމާއި ހަވާލުވެ ހުރި މީހަކުވިޔަސް ފަނޑިޔާރުންގެ މަސައްކަތާއި ބެހި ނުފޫޒު ނުފޯރުވޭނެކަމަށެވެ.\nކޯޓުތަކުގެ މިނިވަންކަން ރައްކާތެރިކޮށް ކޯޓުތަކުގެ ހައިބަތާއި ގަދަރު ހިމާޔަތް ކުރުމަކީ ދައުލަތުގެ އިދާރާތަކުންނާއި ދައުލަތުގެ ކަންކަން ހިންގުމުގައި ހަވާލުވެފައިތިބޭ އެންމެގެ މައްޗަށް ގާނޫނު އަސާސީގެ 141 ވަނަ މާއްދާއިން ލާޒިމްކުރާ ކަމެކެވެ. އަދި އެތަންތަނަކީ ކޮންމެ މީހަކަށްވެސް ފަސޭހައިން މައްސަލަ ހުށަހެޅޭ، ވަކި ފަރާތަކަށް ނުޖެހި ހަރުދަނާ ގޮތެއްގައި މަސައްކަތް ކުރާ ތަނެއްގެ ގޮތުގައި ހެދުމަކީވެސް އެފަރާތްތަކުގެ މައްޗަށް ލާޒިމްކުރާ ކަމެކެވެ.\nބޮޑު ކެކުރި ކުޑަ ކެކުރި އުސޫލުން އެއްވެސް އާންމު ފަރުދަކާއި މެދު ފަނޑިޔާރުންނަށްވެސް އަދި ދައުލަތުގެ އެެއްވެސް ފަރާތަކުންވެސް އަމަލުކޮށްގެން ނުވާނެއެވެ. ފަނޑިޔާރުންނަކީ މުސްތަގިއްލު ބަޔަކަށް ވާންވެސް ޖެހެއެވެ.\nފަނޑިޔާރުން އަމަލުކުރަން ޖެހޭނީ ގާނޫނު އަސާސީއާއި ގާނޫނަށެވެ. ގާނޫނު އަސާސީގެ 142 ވަނަ މާއްދާގައި ބުނަނީ ގާނޫނަކުން ވަކި ގޮތަކަށް ކަނޑައެޅިފައި ނެތް ކަންކަން ވިޔަސް ހުކުމް ކުރުމުގައި ރިއާޔަތް ކުރަންޖެހޭނީ އިސްލާމީ ޝަރީއަތުގައި އެކަމެއް ކަނޑައެޅިފައި އޮތް ގޮތެއްގެ މައްޗަށެވެ. އަދި އަދުލަށް ހުކުމް ކުރުމުގައި ފަނޑިޔާރުން ވަކި ފަރާތަކަށް ބުރަވެގެން ނުވާނެއެވެ.\nވަކި ފަރާތަކުން ބިރު ދެއްކިޔަސް ނުވަތަ ނުފޫޒެއް ފޯރުވިޔަސް ފަނޑިޔާރުން ހުކުމް ކުރަން ޖެހޭނީ ދެ ޚަސްމުންގެ ދެމެދުގައި އޮތް މައްސަލަ ފުރިހަމަޔަށް ބެލުމަށްފަހު އެންމެ އިންސާފުވެރިގޮތަށެވެ. ކޯޓުތަކަށް ލިބިދީފައިވާ އިހުތިސާސްތައްވެސް އެހާމެ ބޮޑެވެ.\nރައްޔިތުންގެ މަޖިލީހުން ފާސްކުރާ ގާނޫނެއް ނުވަތަ ގާނޫނަކުން ބައެއް ވިޔަސް މުޅި ގާނޫނު އަސާސީއާއި ޚިލާފްވޭތޯ ބެލުމާއި އެފަދަ މައްސަލަތަކުގައި ސުޕްރީމް ކޯޓަށާއި ހައި ކޯޓަށް ގޮތް ނިންމޭނެކަމަށް ގާނޫނު އަސާސީގެ 143 ވަނަ މާއްދާގެ ހ ގައި މުތުލަގަށް ބަޔާންކޮށްފައި އެބައޮތެެވެ. އެހެން ކަމުން އުސޫލެއްގެ ގޮތުން ގާނޫނު ހަދާ މަޖިލީހަކީ ރައްޔިތުންގެ މަޖިލިސް ކަމަށް ވިޔަސް ސުޕްރީމް ކޯޓުން ގާނޫނު މާނަ ކުރެވޭނެއެވެ.\nމިއަށް ބާރުލިބޭ އަނެއް މާއްދާއަކީ ގާނޫނު އަސާސީގެ 145 ވަނަ މާއްދާއެވެ. އެ މާއްދާގެ ނ ގައި ބުނަނީ ގާނޫނު އަސާސީއާއި ގާނޫނު މާނަ ކުރުމުގައި، އަދި ޝަރީއަތުން ބަލާ އެނޫންވެސް މައްސަލަތަކުގައި ސުޕްރީމް ކޯޓުން ނިންމާ ނިންމުމަކީ އެންމެ ފަހުގެ ނިންމުން ކަމުގައެވެ. ކޮންމެއަކަސް ފަނޑިޔާރުންނަށް ލިބިދީފައިވާ ޤާނޫނީ ބާރު ނުހަނު ގިނައެވެ.\nނަމަވެސް ކޯޓުތަކުގެ ބެލެނިވެރި ފަރާތަކީ ޖުޑީޝަލް ސަރވިސް ކޮމިޝަނެވެ. އެ ކޮމިޝަން ބަހާލެވިފައިވާ ގޮތް ދިވެހިން ފިސާރި ރަނގަޅަށް ދަންނާނެއެވެ. ސަރުކާރު ފަޅިން މަޖިލިސް މެޖޯރިޓީ ނެގީމާ ވަލިއްޔުލް އަމްރުގެ އަތްދަށުގައި ޖޭއެސްސީ ލެވުނީއެވެ. ހަމަ ޤާނޫނުގައި އޮންނަ ގޮތެވެ.\nފަނޑިޔާރުންގެ ބާރުގެ ބޭނުންކޮށްގެން އަދުލަށް ކަންކަން ނިންމައިގެން ނުވަތަ ސަރުކާރުން ބޭނުން ނުވާގޮތަށް ކަމެއް ނިންމައިގެން ޖޭއެސްސީ އިން ފަނޑިޔާރެއްގެ ސުލޫކީ މައްސަލަ ނަގައިފިއްޔާ އެ ފަނޑިޔާރަކަށް ވަކިން ޚާއްސަކޮށް ސުޕްރީމް ކޯޓަށް ގާނޫނީ ގޮތުން އިސްވެ ދެންނެވުނު ކިތަންމެ ބޮޑު ބާރުތަކެއް ލިބިފައި ވިޔަސް ޤާނޫނުން ތަޅާ ރޯނާ ކުރެވޭނެ ގޮތެއް އޮންނަކަންވެސް ދިވެހިން ދަނެއެވެ.\nއެއީ އެއްކަލަ ސުޕަރ މެޖޯރިޓީ މަޖިލީހެވެ. ފަނޑިޔާރުންނަށް އޮތް ބިރަކީ ޤާނޫނު އަސާސީގެ 154 ވަނަ މާއްދާއެވެ. އެ މާއްދާގައި ބުނަނީ ފަނޑިޔާރުކަމުގެ މަޤާމަށް އެމީހަކު ގާބިލު ނޫންކަމަށް، ނުވަތަ އެ މަޤާމާ އެކަށީގެންނުވާ ފަދަ އަމަލެއް އެ ފަނޑިޔާރަކު ކޮށްފައިވާ ކަމަށް ޖޭއެސްސީއަށް "ގަބޫލުކުރެވިއްޖެ" ނަމަ، އެ ފަނޑިޔާރަކު މަޤާމުން ވަކިކުރުމަށް ރައްޔިތުންގެ މަޖިލީހަށް ހުށަހަޅައި މަޖިލީހުގެ ޖަލްސާއަށް ހާޒިރުވެ ވޯޓުގައި ބައިވެރިިވި މެންބަރުންގެ ތިންބައި ކުޅަދެބައިގެ އަޣުލަބިއްޔަތުން ފާސްވުމުން އެކަން ނިމުނީކަމަށެވެ.\nދާދި ފަހުންވެސް ފެނިގެން ދިޔައީ ސުޕްރީމް ކޯޓުގެ ފަނޑީިޔާރު އަބްދުﷲ ދީދީ މަގާމުން ބޭރުކުރި މަންޒަރެވެ. އެކަން ކުރީ ވަރަށް ރާވައިގެން ރޭވިގެންނެވެ. ފަނޑިޔާރު ޑީޑީ އަކީ ވަކި ބައެއްގެ މަސްލަހަތު ކުރިއަރުވާ ފަރާތެއްގެ ގޮތުގައި ދައުލަތުން ލޭބަލް ކުރިއެވެ. ޑީޑީ އެކަމަކާ އެއްބަސް ވެވަޑައެއް ނުގެންނެވިއެވެ. ދެން އެތެރޭގެ ކޮއިލުގައި އަޑުއިވެން ފެށީ ކުޅިބައި އަތުރާލާނެ ގޮތުގެ ވާހަކައެވެ. ސުޕްރީމް ކޯޓުގެ ބެންޗު ފަހަކުން ހަތަކަށް ދަމާލިއެވެ. އެއަށްފަހު ޑީޑީގެ މައްސަލައިގައި ނިކަން ރަނގަޅަށް ބަގުޑި ބައްދާލިއެވެ.\nއެހައި ހިސާބުން ޑީޑީގެ މައްސަލަތަށް މިނިވަން މުއައްސަސާ އެއްކަމަށް ބުނާ ޖޭއެސްސީގައި ތިއްބަވާ އެމްޑީޕީ މެމްބަރުން ނަންގަވައި އެބޭފުޅާ އެ ކޮމިޝަނަށް ހާޒިރުކުރުމަށް ފަހު ސަސްޕެންޑު ކުރިއެވެ. ދެން އާދައިގެ މަތިން ސިޔާސީ ބޭފުޅުން ބޭސްފަރުވާއަށް ބޭރަށް ވަޑައިގަންނަވާ އުސޫލުން އެބޭފުޅާ ބޭސްފަރުވާއަށް ރާއްޖެއިން ބޭރަށް ވަޑައިގެންނެވިއެވެ. އޭގެ ފަހުން އުއްތަމަ ފަނޑިޔާރާއި މަޖިލިސް ރައީސް ގެ ބައްދަލުވުމެއް ހިނގިއެވެ. ދެއްކި ވާހަކައެއް ނޭނގެއެވެ. ކުއްލިޔަކަށް މަޖިލީހުގެ ތަޅުމަށް ޑީޑީ ވަކިކުރަން ޖޭއެސްސީ އިން ހުށަހެޅިއެވެ. އެމްޑީޕީ ސުޕަރ މެޖޯރިޓީގެ ބޭނުން ހިފައި ދައުލަތުން "ކަން" ނިންމާލިއެވެ.\nދެން ފެނިގެން ދިޔައީ އަންހެން ފަނޑިޔާރުން ސުޕްރީމް ކޯޓަށް އައްޔަންކުރުމާއި ދެކޮޅަށް ރާއްޖޭގެ އިލްމުވެރިންގެ ބޮޑު ބަހުސެއް މީސް މީޑިއާގައި ހިނގަ ހިނގައި އޮއްވައި މަޖިލީހުން ސަރުކާރުގެ ތާއީދު އޮތް ދެ ފަނޑިޔާރުން އައްޔަންކުރި މަންޒަރެވެ. ސުޕްރީމް ކޯޓުގައި މިހާރު6ފަނޑީޔާރުން އެބަ ތިއްބެވެ. ފަނޑިޔާރުގެ ޑީޑިގެ ރިޕްލޭސްމެންޓަކީވެސް ރައީސް ސާލިހްގެ ޗޮއިސްއެކެވެ. އެމް.ޑީޕީ އިން ބުނަނީ މުޅި ފަނޑިޔާރުގެ ދޮންނަންޖެހޭ ވާހަކައެވެ.\nތެދެކެވެ އެކަން މިއޮތް ހަމަލޮލަށް ފެންނަނީއެވެ. ނަމަވެސް ހުދު އެތެރޭގެ ކޮއިލުގައިވެސް ދެކެވެނީ އެއް ވާހަކައެކެވެ. އެއީ ފަނޑިޔާރުގެ ދޮންނާނީ ތިމަންނާމެން ބޭނުންވާ ގޮތަށެވެ. ތިބޭނީ ތިމަންނާމެންގެ މީހުންނެވެ. މިހާ ހިސާބުން އުފެދެނީ ގާނޫނީ އެތަކެއް ސުވާލުތަކެކެވެ. ހަމަހަމަކަމާއި އިންސާފަށް ހުކުމް އަތުވެދާނެކަމުގެ ސުވާލުތަކެވެ. މިކަން މިގޮތަށް ހިނގާ ނަމަ ސުޕްރީމް ކޯޓުގެ ބާކީ ތިއްބެވި ފަނޑިޔާރުންނަށް ނުރައްކާ ބޮޑެވެ. އެ ފަނޑިޔާރުން މިކަންކަމާއި މެދު ވިސްނާވަޑައިގަންނަވަން ވެއްޖެއެވެ.\nގާނޫނުން ފަނޑިޔާރުންނަށް ލިބިދީފައިވާ ބާރުގެ ބޭނުން ކިތަންމެހާ ފުޅާވެފައި އޮތަކަސް އެ ބާރުގެ ބޭނުން ނުކޮށް ގާނޫނު ހަދާ މަޖިލީހަށް ލިބިދީފައިއޮތް ފަނޑިޔާރުން އައްޔަން ކުރުމާއި ވަކި ކުރުމުގެ ބާރު އަނެއްކާވެސް ގަދަކޮށްފިނަމަ، ދެންވެސް ތަޅާ ރޯނާ ކުރާނީ ގާނޫނީ ފިލިތަކުންނެވެ.


Work Permit fee 350 rufiyaa ah bodu koffi\nވޯކް ޕާމިޓް ފީ 350 ރުފިޔާއަށް ބޮޑުކޮށްފި\n01 ފެބްރުއަރީ 2021 - 14:50:27\nވޯކް ޕާމިޓް ފީގެ ގޮތުގައި ނަގަމުން އައި 250 ރުފިޔާގެ ބަދަލުގައި 350 ރުފިޔާ ނަގަން ނިންމައި ދިވެހިރާއްޖޭގައި ބިދޭސީން ވަޒީފާ އަދާކުރުމާބެހޭ ގަވާއިދަށް އިސްލާހު ގެނެސްފި އެވެ.\nވަޒީފާ އަދާކުރާ މުއްދަތުގައި ދިވެހިރާއްޖޭގައި ހުރުމުގެ ހުއްދަ (ވޯކް ޕާމިޓް) ދިނުމާއި، އެ ހުއްދަ ދިނުމުގައި އަމަލުކުރާނެ ގޮތްތަކާއި، މަސައްކަތްކުރުމަށް ބިދޭސީންނަށް ވަޒީފާ ދެވޭނެ ގޮތާއި، މި ކަންކަމާ ގުޅޭގޮތުން ކުރަންޖެހޭ އެހެނިހެން ކަންކަމުގައި އަމަލުކުރާނެ ގޮތުގެ ގަވާއިދު އިއްޔެ ވަނީ އާންމުކޮށްފަ އެވެ.\nރާއްޖެއަށް ގެންނަ ބިދޭސީން އެކްސްޕެޓް ސިސްޓަމުގައި ރަޖިސްޓަރީކުރަން ޖެހޭއިރު އެމީހުން ރަޖިސްޓްރީ ކުރެވެނީ ފަސް ކެޓަގަރީއަކުންނެވެ. އަދި ރަޖިސްޓަރީ ނުކޮށް ނުވަތަ ދޫކޮށްފައިވާ ހުއްދައާ ހިލާފަށް އެކްސްޕެޓް ސިސްޓަމް ބޭނުންކުރުމަކީ މަނާކަމެއް ކަމަށް ބުނެފައިވެ އެވެ.\nދިވެހިރާއްޖޭގައި މަސައްކަތެއް ކުރުވުމަށް ބިދޭސީއަކު ރާއްޖެ ގެނެވޭނީ، އިކޮނޮމިކް މިނިސްޓްރީން ދޫކުރާ ބިދޭސީން ވަޒީފާއަށް ގެނައުމުގެ ކޯޓާ ހޯދުމަށްފަހު އެވެ. ވިޔަފާރި ރަޖިސްޓަރީކުރުމުގެ ގާނޫނުގެ ދަށުން ދިވެހިރާއްޖޭގައި ރަޖިސްޓަރީކޮށްފައިވާ ކޮންމެ ވިޔަފާރިއަކަށާއި، ދިވެހި ކޮންމެ ފަރުދަކަށާއި، ސަރުކާރުގެ ކޮންމެ އޮފީހަކަށާއި، ގާނޫނީ އެހެނިހެން ޝަހްސުތަކަށް، މި ގަވާއިދުގައި ބަޔާންކުރާ ގޮތުގެ މަތިން، ބިދޭސީން ވަޒީފާއަށް ގެނައުމުގެ ކޯޓާއަށް އެދެވޭނެ އެވެ.\nގަވާއިދުގައި ބުނީ ގެވެށި މަސައްކަތަށް ދޫކުރެވޭ ކޯޓާ ފިޔަވައި އެހެނިހެން މަސައްކަތްތަކަށް ކޯޓާ ދޫކުރެވޭނީ "ނޭޝަނަލް ޖޮބް ސެންޓަރު - ޖޮބް ޕޯޓަލް" ގައި ރަޖިސްޓަރީ ކުރުމުން ކަމަށެވެ. އެގޮތުން ކޯޓާ ދޫކުރެވޭނީ، ކޯޓާ ފީގެ ގޮތުގައި ބާރަ މަސްދުވަހުގެ މުއްދަތަށް 2000 ރުފިޔާ، މިނިސްޓްރީއަށް ނުވަތަ މިނިސްޓްރީން ކަނޑައަޅާ ތަނަކަށް ދެއްކުމުންނެވެ. އެކަމަކު އެ ފީ ދައްކަން ފަށަން ޖެހެނީ މިއަހަރުގެ ޖުލައި މަހުގެ އެއް ވަނަ ދުވަހުން ފެށިގެން ކަމަށް ވެސް ގަވާއިދުގައި ބުނެ އެވެ.\nކޯޓާ ހޯދުމެއް ނެތި، މި ގަވާއިދާ ހިލާފަށް ބިދޭސީއަކު ވަޒީފާގައި ގެންގުޅުމަކީ ނުވަތަ ބިދޭސީއަކު ލައްވައި މަސައްކަތެއް ކުރުވުމަކީ މަނާކަމެކެވެ. އަދި ގަވާއިދުގެ ދަށުން ބިދޭސީން ވަޒީފާގައި ގެންގުޅުމަށްޓަކައި ދޫކޮށްފައިވާ ކޯޓާއެއްގެ ދަށުން ރާއްޖެ ގެނެސްފައިވާ ބިދޭސީއަކު، މި ގަވާއިދާ ހިލާފަށް އެހެން ފަރާތެއްގެ ވަޒީފާއަށް ނުވަތަ މަސައްކަތަކަށް ބަދަލުކުރުމަކީ، ނުވަތަ ވީއްލުމަކީ، ނުވަތަ ފޮނުވުމަކީ ވެސް މަނާކަމެއް ކަމަށް ބަޔާންކުރެ އެވެ.\nވޯކް ޕާމިޓް ފީގެ ގޮތުގައި ކުރިން ދައްކަން އޮތް 250 ރުފިޔާގެ ބަދަލަށް މިހާރު 350 ރުފިޔާ ދައްކަން ޖެހޭ ކަމަށް ގަވާއިދުގައި ބުނާއިރު ވޯކް ޕާމިޓާ ގުޅިގެން ސަރުކާރަށް ދައްކަންޖެހޭ ހުރިހާ ފީއަކާއި ފައިސާއެއް ގަވާއިދުން ދެއްކުމަކީ ވަޒީފާދޭ ފަރާތުގެ ޒިންމާއެކެވެ. އަދި އެފަދަ ފީއެއް ނުވަތަ ފައިސާއަކާ ގުޅިގެން ސީދާގޮތުން ވިޔަސް ނުވަތަ ނުސީދާގޮތުން ވިޔަސް ބިދޭސީ މުވައްޒަފުގެ އަތުން އެއްވެސް ފައިސާއެއް ނަގައިގެން ނުވާނެ ކަމަށް ބުނެފައިވެ އެވެ.\nއެގޮތުން ޕްރޮފެޝަނަލް އެންޑް މެނެޖީރިއަލް ކެޓަގަރީއަށް ވޯކް ޕާމިޓް ދޫކުރެވޭނީ މަދުވެގެން އެއް އަހަރުދުވަހުގެ މުއްދަތަށް ނުވަތަ ގިނަވެގެން ތިން އަހަރު ދުވަހުގެ މުއްދަތަށެވެ. އަދި ނޮން-ޕްރޮފެޝަނަލް ކެޓަގަރީއަށް ވޯކް ޕަރމިޓް ދޫކުރެވޭނީ އެއް އަހަރު ދުވަހުގެ މުއްދަތަށެވެ. ޑޮމެސްޓިކް ކެޓަގަރީއަށް ވޯކް ޕާމިޓް ދޫކުރެވޭނީ މަދުވެގެން އެއް އަހަރުދުވަހުގެ މުއްދަތަށް ނުވަތަ ގިނަވެގެން ދެ އަހަރު ދުވަހުގެ މުއްދަތަށެވެ.\nއެއަށް ވުރެ އިތުރަށް މަސައްކަތްކުރާނަމަ ވޯކް ޕާމިޓްގެ މުއްދަތު އިތުރުކުރަންޖެހެ އެވެ.


Gaumee football team ge coach ehbasvun aakohffi | Jazeera\tގައުމީ ކޯޗު އެއްބަސްވުން އާކޮށްފި - Jazeera\nގައުމީ ފުޓުބޯޅަ ޓީމުގެ ކޯޗު ކޫޕްމަން އެއްބަސްވުން އާކޮށްފި\nކުޅިވަރު February 5, 2021 241 views0\nގައުމީ ފުޓްބޯޅަ ޓީމުގެ ކޯޗު ނެދެލެންޑްސްގެ މާޓިން ކޫޕްމަން\nގައުމީ ފުޓްބޯޅަ ޓީމުގެ ކޯޗު ނެދެލެންޑްސްގެ މާޓިން ކޫޕްމަން އެއްބަސްވުން އާކޮށްފިއެވެ.\nކޫޕްމަން ގައުމީ ޓީމާއިއެކު ހަދާފައިވާ އެއްބަސްވުން އާކޮށްފައިވަނީ އިތުރު ތިން އަހަރަށެވެ. އޭނާ މިކަން ހާމަކޮށްފައިވަނީ އިންސްޓަގްރާމް މެދުވެރިކޮށެވެ.\nއިންސްޓަގްރާމް މެދުވެރިކޮށް ކޫޕްމަން ބުނީ ގައުމީ ފުޓުބޯޅަ ޓީމާއިއެކު އޭނާ ހަދާފައިވާ އެއްބަސްވުން އިތުރު ތިން އަހަރަށް އާކޮށްފައިވާ ކަމަށެވެ. އަދި ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)އިން އޭނާއަށް ކުރާ އިތުބާރަށް ޝުކުރުއަދާ ކުރާ ކަމަށްވެސް ކޫޕްމަން ވަނީ ބުނެފައެވެ.\nގައުމީ ޓީމާއި ކޫޕްމަން ހަވާލުވެފައިވަނީ 2019 ވަނަ އަހަރުގެ ޖެނުއަރީ މަހުގެ 26 ވަނަ ދުވަހުއެވެ. އޭނާ ގައުމީ ޓީމާއި އޭރު ހަވާލުވީ ދެ އަހަރުގެ އެއްބަސްވުމެއްގެ ދަށުންނެވެ.\nގައުމީ ޓީމާއިއެކު މިހާތަނަށް ކޫޕްމަން މެޗަކަށް ނުކުމެފައި ނުވެއެވެ. އެއީ ކޮވިޑް-19ގެ ސަބަބުން މިދިޔަ އަހަރު ކުޅެން އޮތް ފީފާ ވޯލްޑްކަޕް، އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަން މެޗުތަކާއި، ސާފް ސުޒުކީ ކަޕް މި އަހަރަށް ފަސްކުރުމާއި ގުޅިގެންނެވެ. އެހެން ނަމަވެސް ކޫޕްމަން ވަނީ ދެ ފަހަރެއްގެ މަތިން ގައުމީ ޓީމާއި އެކު ފަރިތަކުރުންތައް ކުރިޔަށް ގެންގޮސްފައެވެ.\nމިހާރު ތާވަލުކޮށްފައި އޮތް ގޮތުން ގައުމީ ޓީމުގެ ކޮލިފައިންގ މެޗުތައް މި އަހަރުގެ މާޗު މަހު ފަށާނެއެވެ. އެގޮތުން ރާއްޖެއިން ރަށުންބޭރުގައި ޗައިނާއާ ދެކޮޅަށް ކުޅޭ މެޗާއި، މާލޭގައި ސީރިއާއާ ދެކޮޅަށް ކުޅޭ މެޗު ވަނީ މާޗު މަހަށް ތާވަލުކޮށްފައެވެ. އަދި ރަށުން ބޭރުގައި ފިލިޕީންސާ ދެކޮޅަށް ކުޅެން އޮތް މެޗު ވަނީ ޖޫން މަހަށް ތާވަލުކޮށްފައެވެ. މީގެ އިތުރުން މިއަހަރު ސެޕްޓެމްބަރު މަހު ސާފް ސުޒުކީ މުބާރާތް ބޭއްވުމަށްވެސް ވަނީ ތާވަލު ކޮށްފައެވެ.\nގައުމީ ކޯޗު އެއްބަސްވުން އާކޮށްފި


SunOnline: PK ge Masakaiy Fashaifi, Bathalakee Ranbir\nއައިމިނަތު ލުބާ 25 Feb 2021, 08:42\nދެހާސް ސާދަ ވަނަ އަހަރު ގެނެސްދިން ކާމިޔާބު ފިލްމު "ޕީކޭ"ގެ ސީކުއަލްގެ މަސައްކަތް ފަށައިފި އެވެ.\nފިލްމުގެ ފުރަތަމަ ބައިން އާމިރު ޚާން، އަނުޝްކާ ޝަރުމާ އަދި ސުޝާންތު ސިންހް ރާޖްޕުތް ފެނިގެންދިޔައިރު ފިލްމުގެ ސީކުއަލްގައި ފެނިގެންދާނީ ކުޅަދާނަ އެކްޓަރު ރަންބީރު ކަޕޫރެވެ. މި ފިލްމުން ރަންބީރު ފެނިގެންދާކަން ޕްރޮޑިއުސަރު ވިދޫ ވިނޯދް ޗޯޕްޅާ ވަނީ ޔަގީންކޮށްދީފަ އެވެ.\nރާޖްކުމާރު ހިރާނީގެ ޑައިރެކްޝަނަކަށް ގެނެސްދިން ޕީކޭ އަށް އާންމުންގެ ބޮޑު ތަރުހީބެއް ލިބުން އިރު ސީކުއަލްގެ ސްކްރިޕްޓް ލިޔުމުގެ މަސައްކަތް ވަރަށް އަވަސް މުސްތަގްބަލެއްގެ ތެރޭ ފަށާނެއެވެ. ދެވަނަ ބައި ފަށާނީ ފުރަތަމަ ބައި ނިންމާލިއިރު ރަންބީރުގެ ކެރެކްޓާ ޕްލެނެޓެއް ލޭންޑް ކުރާތަނުންނެވެ.\nފިލްމުގެ ފުރަތަމަ ބައިން ފެނިގެންދިޔައީ އެހެން ދުނިޔެއަކުން އިންސާނުން ދިރިއުޅެމުންދާ ގޮތުގެ ދިރާސާއެއް ކުރުމަށް ބިމަށް އަންނަ އޭލިޔަނެއްގެ ވާހަކަ އެވެ. އަދި އެ މާހައުލުގައި އިންސާނުންގެ މެދުގައި ސަލާމަތުން ހުރެ އަލުން ޕީކޭގެ އަމިއްލަ ދުނިޔެ އަށް ދިއުމަށް އޭނާ ކުރާ މަސައްކަތާއި ދިމާވާ ހުރަސްތައް މި ފިލްމުން ދައްކުވައިދެ އެވެ. އެތަކެއް އަހަރު ދުރުގައިވާ އޭނާގެ އަމިއްލަ ދުނިޔެ އަށް ޕީކޭ އަށް ދެވެން އަންނަނީ އޭނާ ދުނިޔެ އަށް އަންއިރު އޭނާގެ އަތުން ވަގަށް ނަގާފައިވާ ރިމޯޓް ހޯދައިގެންނެވެ. މި ފިލްމަކީ އިންޑިއާގެ ފިލްމީ ތާރީހުގައި މިހާތަނަށް އެންމެ ބޮޑު ކާމިޔާބީ އެއް ހޯދި ފިލްމުވެސްމެ އެވެ.


ރ.އުނގޫފާރުގައި މީހަކު ދަން ޖެހިފައި ހުއްޓާ ފެނިއްޖެ! | Sandhaanu\nރ.އުނގޫފާރުގައި މީހަކު ދަން ޖެހިފައި ހުއްޓާ ފެނިއްޖެ!\nރ.އުނގޫފާރުގައި ފިރިހެނަކު ދަންޖެހިފައި ހުއްޓާ ފެނިއްޖެއެވެ. އޭނާ ދަން ޖެހިފައި ހުއްޓާ ފެނިފައިވަނީ މިއަދުގެ ހެނދުނުގެ ވަގުތެއްގައެވެ.\nއެމީހާއަކީ އުމުރުން 23 އަހަރުގެ ޒުވާން ފިރިހެނެއް ކަމަށް މައުލޫމާތު ލިބެއެވެ. އަދި އެއީ އެކެނިވެެރި މައެއްގެ ހުރި ދެ ދަރިންގެ ތެރެއިން ދޮށީ ދަރިއެވެ.\nދަންޖެހިފައި ހުއްޓާ ފެނުމުން އެޒުވާނާގެ ހަށިގަނޑު ވަނީ އުނގޫފާރު ރީޖަނަލް ހޮސްޕިޓަލަށް ގެންގޮސްފައެވެ. ހޮސްޕިޓަލުގެ ފަރާތުން މައުލޫމާތު ލިބޭ ގޮތުގައި އެ ޒުވާނާ ހޮސްޕިޓަލަށް ގެނައި އިރު ވެސް އޮތީ ނިޔާވެފައެވެ. އަދި މިމައްސަލަ ފުލުހުންގެ ފަރާތުން ދަނީ އިތުރަށް ތަޙުގީގު ކުރަމުންނެވެ.\nފަހަކަށް އައިސް ރާއްޖޭގައި މިފަދައިން ދަން ޖެހޭ ޒުވާނުންގެ ނިސްބަތް ދަނީ ފާހަގަ ކޮށްލެވޭ މިންވަރަކަށް އިތުރު ވަމުންނެވެ. އަމިއްލައަށް މަރުވުން ނުވަތަ އަމިއްލަ ނަފްސަށް ގެއްލުން ދިނުމަކީ މާތް ﷲ ކީރިތި ޤުރުއާނުގައި ހަރުކަށި އިބާރާތުން ނަހީ ކުރައްވާފައިވާ ކަމެކެވެ. މި މައްސަލައަކީ މުޖުތަމަޢުގެ ތެރެއިން ކަމުވޮށިގެންވާ މީހުން އިސްނަގައިގެން ހައްލު ކުރުމަށް މަސައްކަތްތަކެއް ކުރަން ޖެހިފައިވާ މައްސަލައެކެވެ. ގިނަ ފަހަރަށް އަމިއްލަ ނަފްސު ޤަތުލް ކުރާ މީހުން އެކަން ކުރަނީ ދިރިއުޅުމާ މެދު މާބޮޑަށް މާޔޫސް ވުމުންނެވެ. ނަމަވެސް ގަޟާ ޤަދަރަށް އީމާންވެ، ދަތި އުނދަގޫ ޙާލަތްތަކުގައި ކެތްތެރިވުމަށް ދީނުގައި އިރުޝާދު ދެއްވާފައި ވެއެވެ.


Janavaaru thakehge mummies Misrun fenijje\nމަމީސްއަކަށް ހަދާފައި ވަނިކޮށް މިސްރުން ފެނުނު ޖަނަވާރެއް\nމިދުވަސް ވަރަކީ މިސްރުގެ މާޒީ ހާވައި ކޮނުމުގެ މަސައްކަތް ތާރީހު ދިރާސާ ކުރާ ފަރާތްތަކުން އަނެއްކާވެސް ފަށައިގަނެގެން އުޅޭ ދުވަސްވަރެކެވެ. ބޭނުމަކީ މިސްރުގައި އަދިވެސް ވެލި އެޅި، ފަސްލެވި ފޮރުވިފައިވާ ތާރީހުގެ ބައިތައް ހޯދައި ދުނިޔެއަށް ނިއުޅާލުމެވެ. މިސްރަކީ އެންމެ މުއްސަނދި ތާރީހެއް އޮތް ގިނަ ކަންކަމާ ގުޅިފައިވާ ތަކެއްޗާއި ސައިޓުތައް ފޮރުވިފައިވާ އެއް ގައުމެވެ.\nބުނެވޭ ގޮތުގައި މީގެ އެތަކެއް ސަތޭކަ ގަރުނެއް ކުރިން މިސްރުގައި އުޅެމުން ދިޔަ މީހުން ވަނީ އެމީހުންގެ ތާރީހީ މައުލޫމާތު ރައްކާތެރި ކުރުމުގެ ގޮތުން އެމީހުން އުޅެމުން ދިޔަ ސަރަހައްދު ތަކުގެ ބިމުގެ އަޑީގައި އެކަންކަން ފޮރުވާފަ އެވެ. މިސްރުން ތާރީހީ ތަކެއްޗާއި ތާރީހީ ސައިޓުތަށް އެންމެ ގިނައިން ފެންނަނީ އެ ގައުމުގެ އައްސޭރި ހިސާބުންނާއި ވާދީ ތަކުންނެވެ. މި ސަރަހައްދު ތަކުގައި މިހާރު މީހުން ދިރިއެއް ނޫޅެވެ.\nގާދިމީ ޒަމާނުގައި މިސްރުގެ މީހުން ވަރަށް ގިނަ އާދަޔާ ހިލާފު ކަންތައްކޮށް އުޅުނެވެ. އެކަމުގެ ހެކި ފެންނަނީ މިސްރުގެ އައްސޭރި ހިސާބުތަށް ދިރާސާ ކުރަން ފަށާފައިވާ މަސައްކަތުގެ ތެރެއިންނެވެ.\nމިހާރު މިސްރުން ވަނީ މަމީ ކޮށްފައިވާ ޖަނަވާރުތަކެއް ފެނިފަ އެވެ. ބެލެވޭ ގޮތުގައި މިއީ 250 ގަރުނުގެ ކުރީގެ މަމީސްތަކެވެ. ހަމަ މިއަހަރުގެ ތެރޭގައި މިސްރުން ވަނީ 100 އަހަރު ކުރީގެ އިންސާނުންގެ މަމީސްތަކެއް ވެސް ހޯދައިފަ އެވެ.\nއަލަށް ހޯދުނު ޖަނަވާރުތަކުގެ މަމީސްތައް ފެނިފައިވަނީ ގީޒާ ޕްރިމިޑް ކައިރިންނެވެ. މި ސަރަހައްދު ކޮނުމުގެ މަސައްކަތް ކުރަމުންދާތާ މިހާރު ވަނީ އަހަރެއް ވެފަ އެވެ. އަލަށް ފެނިފައިވަނީ 75 ޖަނަވާރެއްގެ މަމީސް ހަދާފައި ވަނިކޮށެވެ. އޭގެ ތެރޭގައި ރާމާމަކުނާއި، ކިނބޫ، ބަކަރި، ބުޅާ އަދި ކަންބަޅި ހިމެނޭއިރު، ޅަ ސިންގާ ވެސް ހިމެނެ އެވެ. ސިންގާއެއް މަމީއަށް ހަދާފައި ވަނިކޮށް ފެނުނު މިއީ ފުރަތަމަ ފަހަރެވެ.\nމިސްރުގެ ތާރީހީ މިނިސްޓިރީން މައުލޫމާތު ދޭ ގޮތުގައި މި ސައިޓު ފެނިފައިވަނީ މިދިޔަ ހޮނިހުރު ދުވަހު އެވެ. މިނިސްޓްރީން ބުނީ، ޖަނަވާރުތައް މަމީ ކޮށްފައިވަނީ، އެއީ އޭރުގެ މިސްރުގެ ބޮޑުން ގުރުބާނީ ކުރުމުގެ ގޮތުން މަރާލި ޖަނަވާރުތަކަށްވުމުން ކަމަށް އެކަށީގެންވާ ކަމަށެވެ. ނޫނީ އޭރުގެ ރަސްކަލުން ގެންގުޅުއްވި ޖަނަވާރުތަކަށް ވުމުން ކަމަށް ވެސް އެކަށީގެންވާ ކަމަށެވެ.\nމިސްރުގެ ތާރީހުން އެނގޭ ގޮތުގައި ގާދިމީ ޒަމާނުގައި ރަސްކަލުން ގެންގުޅުއްވާ ޖަނަވާރުތަކަށް ވެސް ރަސްކަލާ އެއްވަރާ އިހްތިރާމް ކުރަން ޖެހެ އެވެ.\nމަމީސްއަށް ހަދާފައި ވަނިކޮށް ފެނުނު ޖަނަވާރުތަށް މިޔުޒިއަމްގައި ބަހައްޓާފައި\nޖަނަވާރުތަކުގެ މަމީސްތައް މިހާރު ވަނީ މިޔުޒިއަމެއްގައި ބަހައްޓާފަ އެވެ. އަދި މިހާރު މިޔުޒިއަމް ވަނީ ފަތުރުވެރިންނަށާ އާންމުނަށް ވަދެވޭ ގޮތަށް ހުޅުވާފަ އެވެ. މިސްރުގެ ތާރީހީ ތަންތަނާއި އެއާއި ގުޅިފައިވާ ކަންކަން ދެނެގަތުމަށް މިސްރަށް ކޮންމެ އަހަރަކުވެސް ގިނަ އަދަދެއްގެ ޓޫރިސްޓުން ޒިޔާރަތް ކުރެ އެވެ.


Dhivehi Dhaulathah Dhigu Muhdhathakah Khidhumai Kurumuge Inaam Thinadhoo Ali Shameem ah ދިވެހި ދައުލަތަށް ދިގުމުއްދަތަކަށް ޚިދުމަތްކުރުމުގެ އިނާމް ތިނަދޫ އަލީ ޝަމީމްއަށް – Huvadhoo News Dhivehi Dhaulathah Dhigu Muhdhathakah Khidhumai Kurumuge Inaam Thinadhoo Ali Shameem ah Huvadhoo News\nދިވެހި ދައުލަތަށް ދިގުމުއްދަތަކަށް ޚިދުމަތްކުރުމުގެ އިނާމް ތިނަދޫ އަލީ ޝަމީމްއަށް\nދިވެހި ދައުލަތަށް ދިގުމުއްދަތަކަށް ޚިދުމަތްކުރެއްވި ކަމުގެ އިނާމް ގދ.ތިނަދޫ / ތެވެލި، އަލީ ޝަމީމްއަށް ލިބިވަޑައިގެންފިއެވެ.\nއަލީ ޝަމީމަކީ ތިނަދޫގައި ރަށު އޮފީހާއި އަތޮޅު އޮފިސް ހުރިއިރު ކުޑަކަތީބްކަމާއި އޮފީހުގެ އެހެނިހެން މަޤާމުތައް ފުރާފައިވާ ބޭފުޅެކެވެ. ދައުލަތަށް 40 އަހަރު ވަންދެން ޚިދުމަތްކުރައްވާފައިވާތީ އަލީ ޝަމީމްއަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ޝަރަފުގެ ބެޖާއި، އައްޑަނަ އަރުވާފައެވެ.\nމާދަމާއަކީ ރާއްޖޭގެ ޖުމްހޫރީ ދުވަސް ކަމަށްވާތީ މިރޭ ރައީސުލްޖުމްހޫރިއްޔާ ވަނީ ޤައުމާ މުޚާތަބުކޮށްފައެވެ. އަދި މިރަސްމިއްޔާތުގައި 35 އަހަރަށްވުރެ ގިނަ ދުވަހު ދިވެހި ދައުލަތަށް ޚިދުމަތް ކުރެއްވި ބޭފުޅުންނަށް ރައީސުލްޖުމްހޫރިއްޔާ ވަނީ ޝަރަފުގެ ބެޖާއި، އައްޑަނަ އަރުވާފައެވެ.\nމިއީ އެބޭފުޅުން އިހުލާސްތެރިކަމާއެކު ޤައުމަށް ކޮށްދީފައިވާ ޚިދުމަތް ފާހަނގަކޮށް އެމަސައްކަތުގެ އަގު ވަޒަން ކުރުމުގެ ގޮތުން ދިވެހި ސަރުކާރުން ދެއްވާ ޤައުމީ ފެންވަރުގެ ޝަރަފުވެރި އިނާމެކެވެ.